(26 ޑިސެމްބަރ 2019 އާ ގުޅޭ)\nއިޝްވާއަށް ދާރިއަން ޖަވާބު ދިނީ ބޯޖަހާލުމަކުންނެވެ. ކައިރީގަ ފެންނަ ހިސާބެއްގައި ވެއިޓަރެއް ފެންނަން ނެތުމުން ބިލްކަނޑާ ކައުންޓަރުގައި ހުރި ޒުވާނާއަށް ދާރިއަން އަތްހޫރާލިއެވެ. ގިނައިރެއްނުވެ އޭނާ ދާރިއަންމެންގެ ތިބި މޭޒު ދޮށަށް ވެއިޓަރަކު ފޮނުވާފިއެވެ. ބިލު ތައްޔާރުކޮށްގެން ގެނައުމުން އެއަށް ފައިސާ ލައި ވަގުތުން ވެއިޓަރާ ހަވާލުކުރުމަށްފަހު ދާރިއަން ތެދުވެއްޖެއެވެ. އޭނާއާއި އިޝްވާ މަގުމައްޗަށް ނުކުތީ އެކުއެކީއެވެ. ދާރިއަން ކާރު ނަގަން ދިޔައިރު އޭނާއާއެކު ވެސް އިޝްވާ އައެވެ.\nކުލިނިކުގެ ކުރިމައްޗަށް ދާރިއަންގެ ކާރު މަޑުކޮށްލިއެވެ. މިވަގުތަށް ކަމެއްޖެހިގެން ދިޔަނަމަވެސް އޭނާ ދާރިއަންއަށް ފަހުން ވަގުތެއް ހުސްކޮށްދޭނަން ކަމުގައި ބުނެލިއެވެ. އަދި މާނަވީ ހިނިތުންވުމަކާއެކު އޭނާގެ ގާތަށް ސެޝަންއެއް ނަގަން އައުމަށް ދާރިއަންއަށް ލަފާ އެރުވިއެވެ. ވަގުތުން ދާރިއަން ދެކޮޅު ހެދިއެވެ. އޭނާގެ ޖަވާބު އަންނާނީ އެހެންނޭ ހީވެފައި އިން އިޝްވާ ހޭންފެށިއެވެ. ހެމުންހެމުން އޭނާ ކާރުން ފޭބިއެވެ. ދާރިއަން ކާރު ދުއްވާލީ ކުލިނިކުގެ ދޮރުން އިޝްވާ ވަނުމުންނެވެ.\nރަސްމީ މަސައްކަތުގެ ގަޑި ނުނިމޭތީ އާތިޝް ފެންނަނީ ރަސްމީ ހެދުމެއްގައި ހުރިތަނެވެ. އޭނާ އެޕާޓްމެންޓަށް ވަދެގެން އައިރު ސޯފާގައި ރިޒްވާނު އިންތަން ފެނުނެވެ. އޭނާ އެ އިނީ އާތިޝްގެ އިންތިޒާރުގައިކަން އެނގުނެވެ. ބުރަކަށީގައި އަޅުވާފައި އޮތް ދަބަސް ނަގަމުން އާތިޝް އައިސް ރިޒްވާނުގެ ގާތުގައި އިށީނދެއްޖެއެވެ. ފުރަތަމަ ވެސް އާތިޝްއަށް އަހާލެވުނީ ކޮއްކޮގެ ހާލެވެ. ރިޒްވާނުގެ މޫނުން ފާޅުވި ނުތަނަވަސްކަން އާތިޝްއަށް ޖަވާބު ދިން ކަހަލައެވެ. ނަމަވެސް އޭނާ ނިކަން އަވަހަށް ލުއި ހިނިތުންވުމެއް އާތިޝްއާ ބަދަލުކޮށްލިއެވެ. އިރާދަކުރެއްވިއްޔާ ހުރިހާކަމެއް ވެސް ދެންވާނީ ރަނގަޅުކަމުގައި ހީކުރާށޭ ރިޒްވާނު ބުންޏެވެ.\n"އެކައުންޓް ޑީޓޭލްތައް ހިފައިގެން މިއައީ... ބައްޕަ ބޮޑު އިންވެސްޓްކުރަން ވިސްނަނީތަ؟" އާތިޝް އަހާލިއެވެ. ކުއްލި ގޮތަކަށް ވިޔަފާރިއާއި ގޭގެ ކުލީގެ އެކައުންޓުތަކުގެ ތަފްސީލު ގެނެސްދިނުމަށް ރިޒްވާނު އެދުމުން އާތިޝް ހުރީ ސުވާލު އުފެދިފައެވެ. ކޮންމެ ހަމަހުން ނޫނީ ރިޒްވާނު އެކައުންޓުތައް ބަލައެއް ނުހަދާނެއެވެ. އޭނާ އާތިޝްގެ އަތްމައްޗަށް ކަންކަން ދޫކޮށްލާފައި އޮންނަނީ އޭނާއަށް ފުރިހަމަ އިތުބާރުކުރާތީކަން ޚުދު އާތިޝްއަށް ވެސް އެނގެއެވެ.\nކޮފީ މޭޒުމަތީ ލެޕްޓޮޕް ބަހައްޓާލުމާއެކު އާތިޝް އެ ހުޅުވާލިއެވެ. ބޭނުންވާ ލިޔުންތަކައި ތަފާސްހިސާބުތައް އެނގެން ހުރި ތަފްސީލުތައް ވެސް ފެންނާނޭހެން ޑޮކިއުމެންޓްތައް ހުޅުވާލިއެވެ. ރިޒްވާނަކީ ވިޔަފާރިއާއި އިކޮނޮމިކްސްގެ ދާއިރާއިން ޚާއްޞަ މީހެކެވެ. އެކައުންޓިންގް ފިގާ ތަކަކީ އޭނާއަށް އެއީ ކޯއްޗެއްކަން އެނގޭ ދާއިރާއަކެވެ. އެހެންވެ އާތިޝް އޮޅުންފިލުވައިދިނުމެއް ނެތި އޭނާއަށް ފެންނަ ތަފްސީލީ ޑޮކިއުމެންޓަކުން އޭނާ އެނގެން ބޭނުންވި ކަންކަން ދެނެގަތެވެ. މަޑުމަޑުން ބޯޖަހާލީ ސިކުނޑީގައި ހިނގަމުންދިޔަ ޝުޢޫރަކަށް ރިޒްވާނު އެއްބަސްވެލި ހެންނެވެ. ލެޕްޓޮޕާ ދިމާއަށް ގުދުވެލައިގެން އިނުމަށްފަހު އޭނާ ހަށިގަނޑު ސީދާ ކޮށްލިއެވެ. ސޯފާގެ ލެނގޭބައިގަ ވައަތްތިލަ އަޅުވާލައި އާތިޝްއާ ދިމާއަށް ކުޑަކޮށް އެނބުރިލިއެވެ.\nފިނިނޭވާއެއް ދޫކޮށްލި ގޮތުން ހީވީ އޭނާ ދައްކަން އުޅޭ ވާހަކައަށް ތައްޔާރުވެލީ ހެނެވެ. އެއަށްފަހު ފުރަތަމަ ވެސް އާތިޝް ގާތު ރިޒްވާނު އެހީ ނަމާދުކުރަން ހެއްޔެވެ. އާތިޝް އިސްޖަހާލިއެވެ. މިނޫނީ ރިޒްވާނު ދުވަހަކުވެސް އެފަދަ ސުވާލެއް ނުކުރެއެވެ. ހާލުއަހުވާލު ބަލައި ކަމެއްބޭނުންވެފައި ހުރިތޯ ބަލާނެއެވެ. ރިޒްވާނަކީ އޯގާތެރި ބައްޕައެއްކަން އާތިޝް ވެސް ޤަބޫލުކުރެއެވެ. ނަމަވެސް ދީނީ ކަންކަމާ މެދު ޚާއްޞަކޮށް ނަމާދާ މެދު ފަރުވާތެރިވޭތޯ ރިޒްވާނު ނާހައެވެ.\n"ހުކުރަށްދާކަން ބައްޕައަށް އެނގޭ، އެކަމަކު އެވަރުން ނިމުނީއެއްނޫނެއްނު..." ރިޒްވާނު ބުންޏެވެ. އާތިޝް ބޯޖަހާލިއެވެ. އޭނާ ނަމާދުކުރަން ބުންޏެވެ. އެހެންނަމަވެސް ގަޑިގަޑިން ހުރިހާ ނަމާދެއް ނުކުރެވޭކަން ވެސް ފާހަގަކުރިއެވެ. އެހެންވަނީ އަމިއްލަ ފަރުވާކުޑަކަމުންކަން އާތިޝް އެއްބަސްވިއެވެ.\n"ތަނަވަސްކަމަކީ ހަމައެކަނި ހިތްއުފާކުރުންތަކަށް ހޭދަކުރަންވީ ކަމެއްނޫން، މިތަނަވަސްކަން ދެމިއޮންނާނީ ވެސް އެކަމުން ރަނގަޅު ކަމަކަށް ހޭދަކުރެވިގެން، އަހަރެމެންގެ ޢަމަލުތައް ވެސް ހެޔޮމަގަށް އެޅިގެން... އަޅުކަމަކީ މީހަކަށް ކޮށްދޭ ކަމެއްނޫން، އެކަމަށް ފަރުވާތެރިވުމުން އެކަމުގެ ހެޔޮ ބަދަލު ފެންނާނެ، އޭގެ ފައިދާ ހަމަކުރާނީ ދަރިފުޅަށް"\nއޯގާތެރިކަމާއެކު އާތިޝްގެ ކޮނޑުގައި ރިޒްވާނު ފިރުމާލިއެވެ. އަދި ނަމާދަށް ފަރުވާތެރިވުމަށް ނަޞޭޙާތްތެރިވިއެވެ. އޮފީހުގައި އިނެއްކަމަކު އެވަގުތައް މަސައްކަތް ހުއްޓާލާފައި މިސްކިތައް ދިއުމަށް ރިޒްވާނު އެދުނެވެ. އޭނާއަކީ އޮފީހުގައި މިވަގުތަށް ހުރި އެންމެ އިސް ވެރިޔާއަށްވާއިރު ދަށުގައި އުޅޭ މުވައްޒަފުންނަށް އާތިޝްއަށް އެ ދެއްކެނީ ވަރަށް ވެސް މާތް ނަމޫނާއެއްކަމުގައި ރިޒްވާނު ބުންޏެވެ. އަދި އޭނާ ގަސްދުކޮށްފައިވާ ކަންތައް އާތިޝްއަށް ހާމަކުރީ ދެނެވެ. ރިޒްވާނުގެ ތަނަވަސްކަން އިތުރުވެފައިވާއިރު އެމީހުން ޙައްޖެއް ޢުމްރާއެއްހާ ހިސާބު ވެސް ކުރެވިފައިނެތްކަން ފާހަގަކުރިއެވެ. އެމީހުންނަކީ ރާއްޖޭގެ ފެންވަރުން ތަނަވަސް ބަޔަކަށްވާއިރު އެފަދަ އަޅުކަމެއް ކުރުމުގެ ކުޅަދާނަކަން އެބަހުރިކަމުގައި ރިޒްވާނު ބުންޏެވެ. ހޭޒަލްވަނީ ވަރަށް ނާޒުކު ފައްތަރެއްގައި ރިޒްވާނު ހާމަކުރިއެވެ. ރިޒްވާނުގެ ވިސްނުން ވެސް ފުރަތަމަ ހުރީ ރާއްޖޭން ބޭރު ކޮންމެވެސް ޤައުމަކަށް ހޭޒަލް ގޮވައިގެން ދިއުމަށްކަން އޭނާ ބުންޏެވެ. މާޙައުލު ބަދަލުކޮށްލުމުން ހޭޒަލްއަށް ހަމަޖެހުން ލިބިދާނޭ ހީވީކަމަށް ރިޒްވާނު ބުންޏެވެ. ނަމަވެސް ހޭޒަލްގެ ފުށުން ފެނިފައިނުވާ ސިފައެއް ފާޅުވެގެން ދިޔައީ އެގޭގައި އޭނާ އުޅެންފެށި ހިސާބުންކަން ރިޒްވާނު އޮޅުންފިލުވައިދިނެވެ. އެގޭގައި ރިޒްވާނާއި ސާއިރާ އަރާމު ނިދީގައި ތިބޭ ވަގުތަކީ ވެސް ހޭޒަލް އަޅުކަމުގައި ހޭދަކުރާ ވަގުތުކަން ރިޒްވާނު ބުންޏެވެ. އޭނާއަށް ކިތަންމެ ރެއަކު ހޭޒަލް ރޮއެ ދުޢާކުރާތީ ފެނިއްޖެކަން ބުންޏެވެ. އެވާހަކަތަކާއެކު ރިޒްވާނުގެ އަޑަށް ބަދަލު އައެވެ. އިސްޖަހާލައިގެން އިން އާތިޝް ކަންބޮޑުވެ އިސްއުފުލާލިއެވެ. ރިޒްވާނުގެ މޫނުން ފެނުނީ ހޭޒަލްގެ ވާހަކަދެއްކުން އޭނާއަށް އުނދަގޫވެފައިވީކަމެވެ. އެ ދެ ލޮލުން ކަރުނައިގެ ތެތްކަން ފާޅުވާން ހުއްޓެވެ. ވަގުތުކޮޅަކަށް ހިމޭނުން އިނދެފައި އަނެއްކާ ވެސް ރިޒްވާނު ވާހަކަދެއްކިއެވެ. ހޭޒަލް އަޅުކަމަށްދޭ އިސްކަންފެނި ރިޒްވާނުގެ ހިތަށް އަލިކަމާއި ފިނިކަން ގެނެސްދީފިކަމުގައި ބުންޏެވެ. އޭނާ ގަސްދުކުރަނީ ޢާއިލާއެކުގައި ޢުމްރާއެއް ކުރުމަށް ދިއުމަށްކަން ރިޒްވާނު ބުންޏެވެ. އަހަރުގެ ފަހުކޮޅާ ދިމާކޮށް ޢުމްރާ ދަތުރެއް ހަމަޖެހިފައި އޮތްކަން ރިޒްވާނު ބުންޏެވެ. އިރާދަކުރެއްވިއްޔާ ހޭޒަލްއަށް ޓަކައި އެ ދަތުރަކީ ފަރުވާއެއްކަމުގައި ވާނޭ ރިޒްވާނު ބުންޏެވެ.\n"ބައްޕާ، ތިވަރުކަމެއްގައި އަޅުގަނޑު ވެސް ބައިވެރިވާން ބޭނުން... އެކަމަކު... ކީރާ... އޭނާ ޖެހޭނެ ވަރަށް ކުރީން އޮފީހަށް އަންގަން، ވަރަށް ބޮޑު ބަދަލެއް އޭނާގެ ދިރިއުޅުމަށް އަންނާނޭކަން އެނގޭ، ސޮރީ ބައްޕާ... ކީރާ ރިއެކްޓްކުރާނޭ ގޮތެއް އަޅުގަނޑަށް ބުނެދޭން ދަތި، ޤަބޫލުކުރަން ބައްޕަ ދެއްކި ހުރިހާ ވާހަކައެއް އެކަމަކު ކީރާއަކީ ވެސް އޭނާގެ އަމިއްލަ ޚިޔާލުގެ މީހެއް" އާތިޝް ބުންޏެވެ.\n"ބައްޕަ ބޭނުން ހުރިހާ ދަރީން ގޮވައިގެންދާން، ކީރާއަށް ވިސްނައިދެވޭނީ އާތިޝްއަށް، ކީރާއަކީ ވިސްނޭ ކުއްޖެއް، ދަރިފުޅު ރަނގަޅު ގޮތުގައި ކެތްތެރިކަމާއެކު ކީރާއަށް ވިސްނޭނޭހެން ވާހަކަދައްކާ، އޭނާ ޤަބޫލުވާނޭ ބައްޕަގެ ހިތްބުނޭ، ހެޔޮކަމެއް ކުރުމަށްޓަކައި ކަމެއް ދޫކޮށްލައިފިނަމަ ދޫކޮށްލި ކަންތައްކަށްވުރެ ބޮޑު ނިޢުމަތެއް ﷲ ދެއްވާނެ، އެ ޔަގީންކަން ހިތުގައި ބާއްވާ، ދަރިފުޅުމެންނަށް މަޖުބޫރެއްނޫން... ބައްޕަގެ ހިތް އެދޭގޮތް މި ހާމަކުރީ... މިފަހަރު އާތިޝްއަށް ބައިވެރިވެގެން ނެތްނަމަވެސް ބައްޕަ ޤަބޫލުކުރާނަން، ދުނިޔޭގައި ހުރިއްޔާ ދެކުދީން ގޮވައިގެން ދިއުމުގެ ނަސީބު އަދި މިންވަރުކޮށްފާނެ، އާތިޝް!... ކޮއްކޮ ވަރަށް ވަރަށް ހިތާމަކުރޭ، އެ ރޯރުއިމަށް ކޮށްދެވޭނެ ކަމެއް ބައްޕައަށް މިނޫނި ނުވިސްނުނު، ﷲ އީ ހުރިހާކަމަށް ފުދިގެންވާ ކަލާނގެ، އަހަރެމެންނަށް އޮތީ ދެންނެވުން... ނަފްސާނީގޮތުން ހޭޒަލް ބަލިކަށިވަމުން ދާއިރު އޭނާ އަދިވެސް ވަރަށް ހިތްވަރުކުރޭ... އެކަމުން އަރައިގަންނާނޭ މަގެއް ހޯދާނުދީ ދެއަތްއުރާލައިގެން ހުރުމަކީ މައިންބަފައިންގެ ގޮތެއްނޫން، ހޭޒަލްއަށް ނަފްސާނީ އެހީތެރިކަން ބޭނުންވޭ... އެހެންވެ އެކަން ވެސް ބައްޕަ ހަމަޖައްސައިފިން، މިކަންކަމާ މަންމައާ ވެސް މަޝްވަރާކޮށްފިން، ހޭޒަލްގެ ހާލު އެނގި ސާއިރާ ވެސް ރަނގަޅެއްނޫން، ސާއިރާއާއި ތި ދެބެންނަކީ މި ބައްޕަގެ ދުނިޔެ... ތިއިން އެއްވެސް ކުއްޖަކަށް ދެރަކަމެއްވާން ބައްޕަ ނޭދެން، އެފަދަކަމެއް ވެއްޖެނަމަ އެންމެ ހިނދުކޮޅަކަށް ވެސް މިހިތަށް ހަމަޖެހުމެއްނުލިބޭނެ" ރިޒްވާނު އަނެއްކާ ވެސް އާތިޝްގެ ކޮނޑުގައި ފިރުމާލިއެވެ. އޭނާ ބޯޖަހާލަމުން ވާހަކަދެއްކިއެވެ. ކީރާއާ ވާހަކަދައްކާނަންކަން އާތިޝް ބުންޏެވެ. އޭނާ ތެދުވަން އުޅެފައި ވެސް ރިޒްވާނާ ދިމާއަށް އެނބުރިލައި ނިކަން އަވަހަށް ރިޒްވާނުގެ ގައިގާ ބައްދާލިއެވެ.\n"ތެންކިއު ބައްޕާ" ވައި އަޑުން އާތިޝް ބުނެލިއެވެ. ނަމަވެސް އެ އަޑު ރިޒްވާނަށް އިވުނެވެ. އޭނާ އާތިޝްގެ ބުރަކަށީގައި ފިރުމާލިއެވެ. ރިޒްވާނާ ނިކަން އަވަހަށް އާތިޝް ދުރުވެލިއެވެ. އަދި ކޮފީ މޭޒުމަތީ ހުރި ލެޕްޓޮޕް ލައްޕާލައި ދަބަހަށް ލުމުގައި އާތިޝް ހަރާކަތްތެރިވިއެވެ. އެ މަސައްކަތުގައި އިނދެ ސާއިރާ ކޮބާތޯ އާތިޝް އަހާލިއެވެ. އެނބުރި ދާން ބޭނުންވަނީ މަންމައާއި ކޮއްކޮއާ ބައްދަލުކޮށްފައިކަން އާތިޝް ބުންޏެވެ.\nހަވީރު ހަތަރު ގަޑި ބައިވެރިއިރު ރިޒްވާނު ހުރީ ޑރ.އަނީލްއާއެކު ޑރ.އިޝްވާއާ ބައްދަލުކުރަން އޭނާގެ ކުލިނަކަށް އައިހެވެ. އިޝްވާގެ އޮފީހަށް އެ ތިންމީހުން ވަނެވެ. ރިޒްވާނަކީ ކާކުކަން އިޝްވާއަށް އަނީލް ބުނެދިނެވެ. އޭގެ ކުރީން އަނީލްއާއި އިޝްވާއާ ދެމެދު އޮތީ ރިޒްވާނުގެ ޢާއިލާއަކީ އަނީލްގެ ކިހާ ގާތް ބައެއްކަން އިޝްވާއަށް ބުނެދީފައެވެ. އަދި އެމީހުންނަށް ދިމާވެގެން އުޅޭ ކަންކަން ކޮންމެވެސް ވަރަކަށް އިޝްވާއާ ޚިއްޞާ ވެސް ކޮށްފައެވެ. އަނީލްއަށް އިތުބާރުކުރާކަމާއި އޭނާ އިޝްވާގެ ނަން ހާމަކުރާނީ އިޝްވާއަކީ ވަރަށް ޤާބިލު ޑަކްޓަރަކަށްވީމާކަން ރިޒްވާން ބުންޏެވެ. ޑަކްޓަރާ މެދު އިތުބާރު އޮތުމަކީ ދެމެދުގައި ހިނގާ މުޢާމަލާތްތައް އެދެވޭ ގޮތެއްގައި ކުރިއަށްދާނޭ ކަމުގެ ރަނގަޅު ފާލެއްކަން އިޝްވާ ޤަބޫލުކުރެއެވެ.\nހޭޒަލްއާ ބެހޭ ގޮތުން ރިޒްވާނު ވާހަކަދެއްކީ އަނީލްއާއި އިޝްވާގެ ހާޟިރުގައެވެ. ފަރުވާތެރިކަމާއެކު އޭނާގެ ހުރިހާ ވާހަކައެއް އިޝްވާ އިނީ އަޑުއަހަންކަން އެމޫނުގައިވި އަސަރުތައް ހެކިދެއެވެ. ހޭޒަލްއާ ބައްދަލުވުމުގެ ކުރީން އޭނާއާ ބެހޭ މަޢުލޫމާތު ލިބުމަކީ ފަރުވާގެ ސެޝަންތައް އެންމެ އެދެވޭގޮތަށް ރާވާލުމަށް އިޝްވާއަށް ލިބޭ ފުރުޞަތެކެވެ. އޭނާ ފައިމަތީ ބާއްވާލެވިފައި އޮތް ނޯޓު ފޮތުގައި ހޭޒަލްއަށް މުހިންމުހެން ހީވާ މަޢުލޫމާތުތައް އޭނާ ނޯޓުކުރިއެވެ. އަމިއްލައަށް އެނގެން ބޭނުންވީކަމަމާ ގުޅުވާ އިޝްވާ ސުވާލުކުރިއެވެ. ފަރުވާގެ ސެޝަންތައް ފަށަން ދުވަހެއް އިޝްވާ ކަނޑައެޅިއެވެ. އެކަމަކު ރިޒްވާނު އެދުވަހަށް ހޭޒަލްގެ ފަރުވާ ނުފޭށޭނޭކަން ބުނަމުން އޭނާ ގަސްދުކޮށްފައި އޮތްގޮތް ހާމަކުރިއެވެ. ރިޒްވާނަކީ އިޝްވާގެ "ޕޭޝަންޓް"އަކަށް ނުވިޔަސް އޭނާއަށް ރިޒްވާނު "އެނައިޒް" ކޮށްލެވުނީ ބޭއިޚްތިޔާރުގައެވެ. އޭނާގެ ތުންފަތުގައި ލުއި ހިނިތުންވުމެއް ވުމާއެކު ރިޒްވާނު ބުނި އެއްޗަކަށް އޭނާ ބޯޖަހާލީ އެއްބަސްވުމުގެ ގޮތުންނެވެ.\nއާދައިގެ މަތީން ހަވީރު އިޝްވާގެ ކުލިނިކަށް އައުމަކީ ދާރިއަން މިފަހަކަށް އައިސް ކުރާކަމެވެ. އެގަޑިއަކީ އިޝްވާގެ މަސައްކަތްތަކާ އެކަހެރިވެލާ ގަޑިއެއްކަން ދާރިއަންއަށް އެނގެއެވެ. ކުލިނިކުގެ މައިދޮރު ހުޅުވާލައި އެތެރެއަށް ވަންނަން އުޅުނު ދާރިއަންއަށް ހުއްޓުން އެރީ ޑަކްޓަރ އަނީލްއާއެކު އިޝްވާ ހުރެ އެ ދިމާއަށް އަންނާތީ ފެނިގެންނެވެ. އެ ދެމީހުންގެ މެދުގައި ހުރި މީހަކީ ކާކުކަމެއް ދާރިއަންއަކަށް ނޭނގުނެވެ. އެ ދެ ޑަކްޓަރުންގެ ސަމާލުކަންވަނީ އެ މީހާއަށް ދެވިފައިކަން ދާރިއަން ދެނެގަތެވެ. ދޮރުމަތިން ދާރިއަން އެއްފަރާތްވެލީ އަނީލްއާއި ދެން ހުރި މީހާ ނުކުންނަން އުޅުމުންނެވެ. އެ ތިންމީހުންގެ ނަޒަރު އެކަކުއަނެކަކާ އަމާޒުވެލިއެވެ. ޑަކްޓަރ އަނީލް ހިނިތުންވުމެއް ބަދަލުކޮށްލިއެވެ. ބަދަލުގައި ދާރިއަން ވެސް ހިނިތުންވެލީއެވެ. އިސާހިތަކު އެމީހުން ދާރިއަންގެ ގާތުން އަޅާފައި ކުލިނިކުން ނުކުމެގެން ހިނގައްޖެއެވެ. އިޝްވާ ހުރީ ދެއަތްއުރާލައިގެން ދާރިއަންއަށް ބަލަހައްޓައިގެންނެވެ. އޭނާ ބަލާލުމުން ދެފަރާތަށް ބޯހޫރުވާލާފައި އިޝްވާ ހިނގައިގަތީ އެނބުރި އޭނާގެ އޮފީހަށް އައުމަށެވެ. އިޝްއޭ ގޮވާލައި ދާރިއަން ފިޔަވަޅު އަވަސްކޮށްލިއެވެ. އެކަން އެނގި އިޝްވާ ވެސް ހިނގުން ހަލުވިކޮށްލިއެވެ. ދާރިއަންގެ ގާތަށް ހިނިއައެވެ.\nއިޝްވާގެ އޮފީހަށް ވަން ގޮތަށް އެތަނުގައި ހުރި ދިގު ސޯފާއަށް ދާރިއަން ވެއްޓިގަތެވެ. އިޝްވާ ސުވާލުކުރަމުން އައިސް އޭނާގެ މޭޒުދޮށުގައި އިށީނެވެ.\nރުޅި އައިސް ރަތްވެފައި ހުރި ސައިފްގެ އަޑު ބާރުވިއެވެ. ވީރާގެ ކޮނޑުގައި ހިފައި އޭނާއާ ދުރަށް ކޮށްޕާ ވެސް ލިއެވެ. ވީރާ ވެސް ހުރީ ގޮތްދޫކުރާ ގޮތަކަށް ނޫނެވެ. ސައިފް އޭނާއާ ގުޅުމެއް ބާއްވަން ބޭނުންނުވާކަން ހާމަކުރީއެވެ. އަދި އޭނާގެ ގެއަށް ދެން އައިސްގެން ނުވާނޭކަން ސައިފް އެންގިއެވެ. އެގޮތާ ވީރާ އެއްބަހެއްނުވިއެވެ. ސައިފްއަށް އިންޒާރު އޭނާ ދިނެވެ. ޔަޝްފީއަށް ހުރިހާކަމެއް ކިޔާދޭނަންކަމުގެ އިންޒާރެވެ. ޔަޝްފީގެ ގާތުގައި މާ މާތްމީހަކަށްވެގެން ލޯބިވާކަމަށް ހެދިގެން އުޅޭން ބޭނުންވާއިރު ވީރާއާ ރައްޓެހިވީ ކީއްވެތޯ އޭނާ ސުވާލުކުރިއެވެ. މިފަހަރު އެއްވެސް ކަމެއް ސިއްރުކުރާކަށް ސައިފް ގަސްދެއްނުކުރިއެވެ. އޭނާ ބޭނުންވަނީ ވީރާގެ ގާތުން ވީހާވެސް އަވަހަކަށް ބޯދަމައިގަނެވޭނޭ ގޮތެކެވެ. އެހެންވެ ވީރާއާ މުޚާޠިބުކުރީ ވަރަށް ވެސް ބޭއަދަބީ ބަސްތަކުންނެވެ. ވީރާއަކީ ވެސް ރަނގަޅު އުޅުންހުރި އަންހެންކުއްޖެއް ނޫންކަން ސައިފް ބުންޏެވެ. ފިރިހެނަކު އުޅެލާއިރަށް އޭނާގެ ބަހަށް އަމިއްލަ އިއްފަތްތެރިކަން ނަގާލާން ކެރޭނީ ކިހާ އުޅުމެއްނެތް އަންހެނެއްހެއްޔޭ ސައިފް ބުންޏެވެ. އޭނާގެ ކޮންމެ ބަހަކުން ވީރާގެ ގައިގާ ވިހެލާ ފަދައެވެ. މުޅި ހަށިގަނޑުގައި ވަރުނަގައި ދިލަ ވޭނެއް ވީރާއަށް އިޙްސާސް ކުރެވުނެވެ.\n"އަހަންނާ ހެދި ހޭބަލިވާށޭ ބުނިންތަ؟ އަދި ދެބަހުން އެއްބަހަށް ހޭޒަލްއޭ އެބަކިޔައޭ... އާން! އަޑުއަހާ... އަހަރެންގެ ހަޔާތަށް އަދިވެސް އޭނާވަރުގެ އަންހެނެއް ނާދޭ، އަދިވެސް އޭނާ ބޭނުން، ތިކަހަލަ ކިތަންމެ ވީރާއެއް އެ ހޭޒަލްއަށް ޓަކައި ދޫކޮށްލަން ހިތަށް އެކައްޗެކޭ ވެސް ނާރާނެ، ކަލޭތީ ކާކު އޭނާ ކައިރީ... ބޮލެއް ހުރިނަމަ އޭނާ އެދުވަހު ދެއްކި ވާހަކަތައް ކަލޭ ޤަބޫލުކުރާނެ، އެކަމަކު ކަލޭގެ ސިކިނޑިއެއްނެތްކަން އަހަންނަށް އެނގޭ... އަހަރެން އެއްވެސް އިރަކު ކަލެއާ އިންނާކަށް ނުވިސްނަމޭ، ސިކުނޑިއެއް ހުރިނަމަ އެކަން އެނގުނީސް، އަހަރެން ކަންތައްކުރާގޮތުން ވެސް ކަލެއަށް ނުވިސްނުނު، ޔަޝްފީ ވެސް ހޭޒަލްހާ މުހިންމެއްނޫން، އެކަމަކު ކަލެއަށްވުރެ ޔަޝްފީ މަށަށް މާބޮޑަށް ވެސް ކަމުދޭ... ބުނަން ރަނގަޅުވާހަކައެއް!، ތިޔަހެން އުޅުނީމަ އަހަންނަށްވުރެ ބޮޑަށް ފަޟީޙަތްވާނީ ތިމާމީހާ... އަހަރެންގެ ގެއަށް އައިސް ކަލޭ ފާޑުފާޑުގެ ވާހަކަ ދައްކާނެކަމެއްނެތް، އެކަން އެނގިއްޖެއްޔާ އަހަރެން އެއްލާ ގާބުރި ބޮޑުވާނޭކަން ހަނދާންކުރާތި!" ސައިފް ބުންޏެވެ. އޭނާ ބޭނުންވަނީ ވީރާ ފޮނުވާލާށެވެ.\nވީރާއާ ދެ މީހުން ތިބީ ސައިފްގެ ގޭގެ ބެލްކަނީގައެވެ. ސައިފްގެ ނަޒަރު އިރުއިރުކޮޅާ ގޭތެރެއަށް އަމާޒުކޮށްލައެވެ. ޔަޝްވީ ވީ ޖިމަށްދާން ތައްޔާރުވާން ވަދެއެވެ. އޭނާ އާދޭތީ ސައިފް ހުރީ ހުސިޔާރުވެއެވެ. ޔަޝްފީއާއި ވީރާގެ ދެމެދުގައި ބަދަހި ގުޅުމެއް އުފެދި ޔަޝްފީގެ އިތުބާރު ވީރާ ހޯދުމަކީ ސައިފްއަށް އޮތް ނުރައްކަލެކެވެ. އޭނާ ވީރާއާ ގުޅުން ކަނޑާލީ އެހެންވެއެވެ. ނަމަވެސް ހަޔާތުގައި ފުރަތަމަ ފަހަރަށް އޭނާއާ މޮޔަގެރި އަވަލައިފިއެވެ. ރެކެން މަސައްކަތްކުރަމުން ދަނިކޮށް އޭނާ އައިސް އެހުރީ ސައިފްގެ ނޯއްބުޑުގައެވެ.\n"މަ ބަލާނަން ކަލެއަށް ހަމަޖެހިއުޅެވޭތޯ... އެ ހޭޒަލްއެއް ކަލެއަކަށް ދުވަހަކުވެސް ނުލިބޭނެ... އަހަރެން ދުނިޔޭގަ ހުއްޓާ ލާހިކެއްނޫން، ބުޅާގަނޑެއްހެން ކަލޭ ނިކަމެތިވެ މަގުމަތީގައި އޮންނަންޖެހޭ ދުވަސް ކައިރިވެއްޖެ، އަހަރެން ނޫނީ ކަލެއަށް އަޅާލާނޭ މީހަކު ނުހުންނާނެ... މަވެސް ބަލާނަން ތިބުނާ ބޮޑު ގާބުރިން ޖަހައިގެން ކަލެއަށް ކުރިއެރުމެއް ލިބޭތޯ" ވީރާ ދަތްކުނޑި ވިކާލިއެވެ.\nޔަޝްފީއަށް އާދެވުނުއިރު ސައިފްއާއި ވީރާ ބެލްކަނީގައި ތިބިތަން ފެނުނެވެ. ސައިފްއަށް އޭނާ ފެނި ހިނިތުންވެލީ އާދައިގެ ގޮތަކަށެވެ. އޭނާ ބެލްކަނިން އެތެރެއަށް ވަންނަން ހިނގައިގަތް ވަގުތު ވީރާ ވެސް ފަސްއެނބުރި ބަލާލިއެވެ. ދާންވީކަމުގައި ޔަޝްފީ ބުނުމުން ވީރާ ވެސް ހިނިތުންވުމަކާއެކު ބޯޖަހާލިއެވެ. އަދި ރަޙުމަތްތެރިކަމުގެ އަސަރު ދައްކާލަމުން ސައިފް ގާތުގައި ވެސް ދަނިއޭ ވީރާ ބުނެލިއެވެ. އެއަޑަށް ސަމާލުކަމެއް ނުދީން ސައިފް އަނބިމީހާގެ ގާތަށް ޖެހިލިއެވެ. މަގުމަތީ ބަލައިގެން އުޅުމަށް ބުނެ އަވަހަށް އައުމަށް އޭނާ އެދުނެވެ. ޔަޝްފީގެ ކޯތާފަތުގައި ލޯބިން ސައިފް ފިރުމާލިއެވެ. ދަރިފުޅާއެކު ސައިފް އޭނާއަށް އިންތިޒާރުކުރާނެކަން ހަނދާންކޮށްދިނެވެ. ޔަޝްފީ ރަކި ގޮތަކަށް ހީނލާފައި އޭނާގެ ޔޯގާމެޑު ޖިމް ދަބަހަށް ލިއެވެ. ސައިފްގެ މޭގައި ސަމާސާ ގޮތަކަށް ޖަހާލަމުން ވީރާ ގާތު ނުކުންނަން ޔަޝްފީ ބުންޏެވެ.\nސިޓިންރޫމުގައި ހުރި ދިގު ސޯފާގައި ޝަމާޢިލްއާއި މުހުސިނާ ތިއްބެވެ. އެމީހުން ތިބީ އިވުނު ޚަބަރުން ބަސްހުއްޓިފައެވެ. މުހުސިނާއަކީ އަނގަދަ މީހަކަށް ވިޔަސް މިފަހަރު އޭނާއަށް ވެސް ބުނާނޭ އެއްޗެއް ނޭނގުނީއެވެ. އެޕާޓްމެންޓުގެ މައިދޮރު ހުޅުވުނީ އެވަގުތެވެ. ވެރިވެފައި އޮތް ހިމޭންކަމާއި މަންމައާއި ބައްޕަގެ މޫނުގައިވި އަސަރުތަކުން ދޮރުން ވަން ވީރާއަށް ހައިރާންކަން ލިބުނެވެ. ދޮރާ ފުރަގަސްވާހެން އެކަކަށް އިށީނދެވޭނޭހެން ހުރި ގޮނޑީގައި މީހަކު އިންކަން ވީރާއަށް އެނގުނީ އެ ދިމާއަށް މުހުސިނާއާއި ޝަމާޢިލްގެ ނަޒަރު ހުއްޓިފައި ވުމުންނެވެ. ކަނދުރާއާއި ބޮލުގެ އިސްތަށިގަނޑުފެނި އެއީކާކުކަން ވީރާ ލަފާކޮށްލިއެވެ. ނަމަވެސް ކޮނޑުގައި އޮތް ޖިމް ދަބަސް ރަނގަޅުކޮށްލަމުން ވީރާ ކުރިއަށް ޖެހިލީ ޔަގީންކުރާށެވެ.


BREAKING NEWS: Miadhu Atholhu Therein 135, Male' In 76 Meehun Covid Ah Fassivejje - Vaguthu\nކޮވިޑް-19: މާލެ އަދަދުތަކުން އުއްމީދު! - 13 މިނެޓް ކުރިން\nމިއަދު އަތޮޅުތެރެއިން 135 މާލެ އިން 76 ފައްސި\nމިއަދު އިރުއޮއްސި 18:00 އާއި ހަމައަށް ރާއްޖެ އިން އިތުރު 218 މީހަކު ކޮވިޑް-19 އަށް ފައްސިވެއްޖެއެވެ.\nމިއަދު އަތޮޅުތެރޭގެ މީހުން ދިރިއުޅޭ ރަށްތަކުން 135 މީހުން ފައްސިވިއެވެ. މިއަދު މާލެ އިން ފައްސިވީ 76 މީހުންނެވެ. މީގެ އިތުރުން ރިސޯޓްތަކުން ހަމީހުން އަދި އިންޑަސްޓްރިއަލް ރަށްތަކުން އެކަކު މިއަދު ކޮވިޑަށް ފައްސިވިއެވެ.\nމިއަދު ކޮވިޑަށް ފައްސިވި މީހުންނާއިއެކު ރާއްޖޭގައި މިހާރު ކޮވިޑް ޖެހިފައި ތިބި މީހުންގެ އަދަދު ވަނީ 3307 އަށް އަރާފައެވެ.\nމިއަދު ރާއްޖެ އިން ކޮވިޑަށް ޓެސްޓް ކޮށްފައި ވަނީ 3375 މީހުންނެވެ.\nރާއްޖެ އިން ކޮވިޑަށް ފައްސިވާ މީހުންގެ އަދަދު އިތުރުވާން ފެށުމާއިއެކު ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު މިހާރު އަންނަނީ އިތުރު ވަމުންނެވެ. މިރޭ އެޗްޕީއޭ އިން އާއްމުކުރި މައުލޫމާތުތައް ދައްކާ ގޮތުގައި މިހާރު 101 މީހަކަށް އަންނަނީ ހޮސްޕިޓަލްގައި އެޑްމިޓް ކޮށްގެން ފަރުވާ ދެމުންނެވެ.\nފަހަކަށް އައިސް އަތޮޅުތެރެއިން ގިނަ ބަޔަކު ކޮވިޑް-19 އަށް ފައްސިވަމުން ދިޔަ ނަމަވެސް އަދިވެސް ގިނަ އަތޮޅުތަކުގައި ކޮވިޑަށް ޓެސްޓް ކުރެވޭނެ ވަސީލަތްތަކެއް ނެތެވެ. އެހެންކަމުން ގިނަ ރަށްތަކުން ކޮވިޑަށް ޓެސްޓް ކުރަން ސުންކުތައް އަދިވެސް ފޮނުވަނީ މާލެ އަށެވެ.\nރާއްޖެ އިން ކޮވިޑް ޖެހުނު މީހުންގެ ތެރެއިން 118 މީހަކު މިއަދު ވަނީ ބަލިން ރަނގަޅު ވެފައެވެ.\nއިންޑިޔާ މީހުން އައުން މަނާ ނުކުރަން ވެގެން މަދުކޮށްލީދޯ\nއޭޕްރީލް 24, 2021 22:53\nއެންމެ އޯގާތެރި ލޮބުވެތި ދީލަތި ދިވެހި ލޭހިން ގާ ދިވެހި ވަންތަ ، އެންމެ ހިތުގަޖެހޭ ރައީސް ހިންނަވަރު އިބުރާހިމް ސޯލިހު އަށް\nވެދުން ސަލާމައްފަހު ލިޔަމެވެ .\nކޮވިޑު ގެ މާބޮޑު ، އަހަރުން ގެ އަވަޓެރި އިންޑިޔާ ދޮވެލާފި . އިންޑިޔާ ގެ ހުރިހާ ރައްޔިތުން ބިކަ ވެއްޖެ . ބިރުން ހިއްހަލާކު އޮސިޖެން ހުސްވަނީ މިކަމުގެ ސަބަބުން ރާއްޖެ އައް އިތުރު ގޮންޖެހުން ތައް އަންނާނެ . ދުރު ވިސްނުން ވިސްނާފަ ހަރުކަށި ފިޔަވަޅު ނިގައުމުގަ އަޅާދީ . ޕާޓީ ގެ އިންތިހާބު ފަހުން ވެސް ބޭވިދާނެ . ތި ބޭކާރުކުރަން އުޅޭ ކެނެރީ ވަގު ވެސް ބޭރަކުރެވިދާނެ . އެކަމަކު ފަހުން . މިހާރު ގައުމުގެ ހާލަތައް ބަލާދީ . ؟\nއޭޕްރީލް 25, 2021 05:46\nމީ ކިހިނެއް އިއުލާން ކުރާ އަދަދު ތަކެެއް.މަށަން އިނގިގެން އަތޮޅުތަކުން2ރަށަކުންގުނާލަިގެން ވެސް 80 ން މަތިވޭ މަގޭ ކަލްކިއުލޭޓަރުން...؟؟؟މިހާރު މީ ބޮޑު އޮޅުވާލުމެއް..


ސީޕީ ކަޕް އަންހެން ޑިވިޜަން: އެސްއޯއާރުސީގެ މައްޗަށް ކުރިހޯދައި ޕޮލްކޯ ކޮމްބައިން ފައިނަލަށް\nބުރާސްފަތި ،12 ޖުލައި 2018 / 11:28\nސީޕީ ކަޕް ފުޓްބޯޅަ މުބާރާތުގެ އަންހެން ޑިވިޜަންގެ ފައިނަލުން ޕޮލްކޯ ކޮމްބައިން ޖާގަހޯދައިފިއެވެ.\nޕޮލްކޯ ކޮމްބައިން ފައިނަލުން ޖާގަހޯދީ ރޭ ކުޅުނު ސެމީ ފައިނަލް މެޗުގައި އެސްއޯއާރުސީ ހާޓް ބީޓްގެ މައްޗަށް 4-1 ނަތީޖާއަކުން ކުރިހޯދައިގެންނެވެ. މިމެޗުގެ މޮޅު ކުޅުންތެރިޔާގެ މަޤާމަށް ހޮވުނީ ޕޮލްކޯ ކޮމްބައިންގެ ފާތިމަތު ޒާހިރާއެވެ.\nއަންހެން ޑިވިޜަންގެ ފައިނަލް މެޗު ކުޅުމަށް ހަމަޖެހިފައިވަނީ ޖުލައި 13 ވަނަ ދުވަހުގެރޭ 20:30 ގައެވެ. ފައިނަލުގައި ވާދަކުރާނީ އައިއެސްސީ ކޮމްބައިން އާއި ޕޮލްކޯ ކޮމްބައިންއެވެ. އައިއެސްސީ ކޮމްބައިން ފައިނަލުން ޖާގަހޯދީ އެއް ވަނަ ޓީމުގެ ގޮތުގައެވެ.\nއަންހެން ޑިވިޜަންގެ ކުޅުން ކުރިއަށްދަނީ ލީގު އުސޫލުން ކުޅެ އެންމެ ގިނަ ޕޮއިންޓް ހޯދާ ޓީމެއް ފައިނަލަށް ދާގޮތަށެވެ. އަދި ފައިނަލުގައި ވާދަކުރާ ދެވަނަ ޓީމު ކަނޑައަޅާފައިވަނީ ދެވަނަ ޓީމާ ތިން ވަނަ ޓީމުގެ މެދުގައި ކުޅުނު ސެމީ ފައިނަލް މެޗުންނެވެ.\nސީޕީ ކަޕް އަންހެން ޑިވިޜަންގައި ޖުލްމަ5ޓީމަކުން ބައިވެރިވެފައިވެއެވެ.


Indonesia Ge School Thakah Dhaa Iru Burugaa Elhun Majboor Nukureve Goiy Hadhaifi - Vaguthu\nއިންޑޮނޭޝިއާގެ ސްކޫލްތަކަށް ދާއިރު ބުރުގާ އެޅުން މަޖުބޫރު ނުކުރެވޭ ގޮތަށް އިންޑޮނޭޝިއާގެ ސަރުކާރުން ހަމަޖައްސައިފިއެވެ.\nއެ ގައުމުގެ ސަރުކާރު ސްކޫލްތަކުގައި މިގޮތަށް އަމަލު ކުރުމަށް ނިންމީ ނަސޯރާ ދީނުގެ އަންހެން ކުއްޖަކު ބުރުގާ އެޅުމަށް އެ ގައުމުގެ ސްކޫލަކުން އެ ކުއްޖާ އަށް އަންގައި ކުއްޖާގެ ބެލެނިވެރިން ސްކޫލަށް ހާޒިރު ކުރުމުންނެވެ.\nމީޑިއާ ރިޕޯޓުތައް ބުނާ ގޮތުން މި މައްސަލަ އިންޑޮނޭޝިއާ ސަރުކާރުގެ ސަމާލުކަމަށް އައީ ނަސޯރާ ދީނުގެ ކުއްޖާގެ ބެލެނިވެރިން ސްކޫލަށް ހާޒިރުކޮށް ސަރުކާރު ސްކޫލަކުން އެ ކުއްޖާ ބުރުގާ އެޅުމަށް މަޖުބޫރު ކުރުމުންނެވެ. އެކުއްޖާގެ ބެލެނިވެރިން ވަނީ ސްކޫލަށް ހާޒިރުކުރުމުން ސްކޫލުން ކުރި ކަންކަމުގެ ވީޑިއޯ އެއް މީސްމީޑިއާގައި ހާމަކޮށްފައެވެ.\nއިންޑޮނޭޝިއާއަކީ މުސްލިމުންގެ އާބާދީ ބޮޑު ގައުމަކަށް ވާއިރު އެ ގައުމުގެ ސަރުކާރުގެ ސްކޫލްތަކުގައި އަންހެން ކުދީން ބުރުގާ އެޅުން އޮންނަނީ މަޖުބޫރު ކޮށްފައެވެ. އަދި މުސްލިމް ނޫން ކުދިން ވެސް ބައެއް ސްކޫލްތަކުގައި ބުރުގާ އެޅުން މަޖުބޫރެވެ.\nއިންޑޮނޭޝިއާގެ އެޑިއުކޭޝަން އެންޑް ކަލްޗަ މިނިސްޓަރު ނަދީމް މަކާރިމް ބުނީ ސްކޫލަށް ވަކި ގޮތަކަށް ހެދުން އަޅައިގެން ދިއުން މަޖުބޫރު ނުކުރެވޭނޭ ކަމަށާއި އެއީ ސްކޫލް ކުދިންގެ ހައްގެއް ކަމަށެވެ.\nމި މަައްސަލައާ ގުޅިގެން މައްސަލަ ފެންމަތިވި ސްކޫލް ޕްރިންސިޕަލް ވަނީ ނަސޯރާ ދީނުގެ ކުއްޖާއަށް މައާފަށް އެދިފައެވެ. އަދި އެކުއްޖާ ދީނާ އެއްގޮތަށް ހެދުން އެޅުމަށް ވަނީ ހުއްދަ ދީފައެވެ.\nއިންޑޮނޭޝިޔާ އަކީ ދުނިޔެއިން މުސްލިމުންގެ މެޖޯރިޓީ އޮންނަ އެންމެ ބޮޑު ގައުމެވެ.\nއިންޑޮނޭޝިއާގައި އެއްޖިންސުން ގުޅުން ހިންގި ދެ މީހެއްގެ ގައިގައި ހައްދު ޖަހާ މަންޒަރު!\nފެބުރުއަރީ 6, 2021 11:25\nވަރައް އުފާވެރި ޙަބަރެއް


މެހި ބޭނުންކޮށްގެން ފަރުވާކުރެވިދާނެގޮތެއް - Healing Through Ruqya\nOctober 27, 2015 June 21, 2021 އަބޫ ޢާލިމާ\t0 Comments\tހަދީޘް, މެހި, ފަރުވާ, ޤުރުޢާން\nމެއްސަކީ ވަރަށް ކުޑަކުޑަ، އެހެންނަމަވެސް އަހަރެމެންގެ ޚިޔާލަށްވެސް ނުގެނެވޭވަރުގެ ފައިދާތަކެއް އޭގައި ލައްވާފައިވާ މާތް ﷲ ގެ މަޚުލޫޤެކެވެ. އަޅުގަނޑުމެންގެތެރޭގައި މެއްސެކޭ ބުނެފިނަމަ ގިނަފަހަރަށް ފަކުރު ހީވެ، އެއީ ނަޖިސް އެއްޗެއްކަމުގައި ހީވެއެވެ. ކާއެއްޗަކަށް މެއްސެއް ވެއްޓިއްޖެނަމަ އެކާތަކެތި ބޭނުންނުކޮށް އިސްރާފްކޮށްލައެވެ. ބުއިމަކަށް މެއްސެއް ވެއްޓިއްޖެނަމަ “އައްޗީޑި” އޭބުނެ އެ ބުއިން އުކާލައެވެ. ކަންހިނގާ ޢާންމު އުޞޫލަކީ މިއީކަމުގައި ވީނަމަވެސް މެހީގެ ޙަޤީޤަތަކީ މިއެއްނޫނެވެ. މެހީގެ އެއްފިޔައިގައި ބަލި ލެއްވިއެވެ. އަދި އަނެއް ފިޔައިގައި އޭގެ ޝިފާ ލެއްވިއެވެ. އަދި ކިއެއްތަ، މެއްސަކީ ގިނަމީހުނަށް ހީވެފައިވާފަދަ ނަޖިހެއް ނޫނެވެ. އަދި ކިއްއްތަ މެހިން ފަރުވާ ލިބޭ، ހީވެސް ނުކުރާފަދަ ކަންތައްތައް އެބަހުއްޓެވެ.\nއިމާމް ބުޚާރީ ރިވާކުރައްވާފައިވާ ޙަދީޘްފުޅެއްގައިވެއެވެ. ރަސޫލާ މުޙައްމަދު ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ.\nإذا وقعَ الذُّبَابُ في إناء أحدِكم: فامْقُلُوه، فإن في أحدِ جناحَيه داءً، وفي الآخر شفاءً (البخاري: 2320 (\nމާނައީ: ” ތިޔަބައިމީހުންގެ ތެރެއިން އެއްވެސް މީހެއްގެ ބުއިމަށް މެއްސެއް ވެއްޓިއްޖެނަމަ، އެމެހި ބުއިމުގެ ތެރެއަށް އެއްކޮށް ގަންބާލާށެވެ. އެހެނީ އޭގެ އެއް ފިޔަގަނޑުގައިވަނީ ބައްޔެވެ. އަދި އަނެއް ފިޔަގަނޑުގައިވަނީ ފަރުވާއެވެ” އިބްނު މާޖާގެ އަރިހުން ރިވާވެގެންވެއެވެ. ރަސޫލާ މުޙައްމަދު ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ\nأحدُ جناحي الذبابِ سُمٌّ ، والآخَرُ شِفاءٌ. فإذا وقَعَ في الطعام: فامْقُلُوه فِيه؛ فإنه يقدِّم السُّمَّ، ويؤخرُ الشِّفاءَ ) ( ابن ماجه وصححه الألباني: 3504 (\nމާނައީ: ” މެހީގެ އެއް ފިޔަގަނޑުން ބަލި އުފުލާއިރު އޭގެ އަނެއް ފިޔަގަނޑުގައި ފަރުވާވެއެވެ. އެމެހި ކާއެއްޗަކަށް ވެއްޓިއްޖެނަމަ، ﷲ އަށްޓަކައި އެމެހި އެއްކޮށް ގަންބާލާށެވެ. ހަމަކަށަވަރުން ﷲ އެންމެ ފުރަތަމަ ޖައްސަވަނީ ވިހައިގެ އަސަރެވެ. ދެން އެއަށްފަހު ޝިފާއެވެ ” މިހަދީޡުން ފާހަގަކޮށްލެވޭ މުހިއްމު ދެނުޤުތާއެއްވެއެވެ. ފުރަތަމަ ކަމަކީ ފިޤުހީ ގޮތުން ފާހަގަކޮށްލެވޭ ނުކުތާއެވެ. މިހަދީޘުން ޘާބިތުވާ ގޮތުގައި، މެއްސެއް ފެނުގެ ތެރެއަށް ނުވަތަ އެހެންވެސް އެއްޗެއްގެ ތެރެއަށް ވެއްޓުމުން، އެފެން ތަޣައްޔަރެއ ނުވާނެއެވެ. މިއީ ގިނަ ޢިލްމުވެރިން ބުރަވެލައްވާ ގޮތެވެ. އަދި ކުރީގެ އެއްވެސް ޢިލްމުވެރިޔަކުވެސް އިންކާރުކުރައްވާފައިނުވެއެވެ.\nރަސޫލާ މުޙައްމަދު ޞައްލަﷲ ޢަލައިހި ވަސައްލަމް އަމުރުކުރެއްވީ މެއްސެއް ވެއްޓުމުން ގަންބާލުމަށެވެ. އަދި ފެން ހޫނުނަމަ ގަންބާލާ މަރާލުމަށެވެ. ކާނާގެ ތެރޭގައި މެހި މަރުވުމުން ކާނާ ނުވަތަ ފެން ތަޣައްޔަރުވާނެނަމަ، ރަސޫލާ މުޙައްމަދު ޞައްލަﷲ ޢަލައިހި ވަސައްލަމަ އަމުރުކުރެއްވީހީ އެއެއްޗެހި އުކާޅުމަށެވެ. ނަމަވެސް އެކަން އެގޮތަށް ކުރުމުގެ ބަދަލުގައި ކެއުމަށް އިރުޝާދުދެއްވިއެވެ\nމީގެ އިތުރުން ކުޅަނދުރާއި ފައިދިގު މަކުނުވެސް އަދި މިބާވަތުގެ ހުރިހާ އެއްޗެއްސަށް ޢަމަލުކުރަންޖެހެނީ މިހެންނެވެ. ސަބަބަކީ ބަޔާންވެ ދިޔަ ޙަދީޘް އައިސްފައިވަނީ އާއްމު މާނައިގައި ކަމަށްވާތީއެވެ. މަރުވެފައިވާ ޖަނަވާރު މުޅަ އެއްޗަކަށްވަނީ އެޖަނަވާރުތައް މަރުވުމަށްފަހު، އޭގެ “ލޭ” ހަށިގަނޑުގައި ހަރުލާފައި ހުރުމުންނެވެ. ނަމަވެސް ލޭ ނެތް ޖަނަވާރެއް މަރުވިނަމަވެސް އެއީ ނަޖިސް އެއްޗެއް ނޫނެވެ.\nދެން ފާހަގަކޮށްލެވޭ އަނެއް ނުޤުތާއަކީ ޑޮކްޓަރީ ގޮތުން ފާހަގަކޮށްލެވޭ ނުޤުތާއެކެވެ. ޢަބޫ އުބައިދާ(ރ.ޢ) ވިދާޅުވެފައިވެއެވެ. ފެނުގެ ތެރެއަށް މެހި އެކީ އެކަށް ގަންބާލުމުގެ ބޭނުމަކީ ފެނުގެ ތެރެއަށް ވިހަ ނުވަތަ ބަލި ދިޔަފަދައިން، މެހީގެ ފިޔަގަނޑުން ފަރުވާ ފެނުގެ ތެރެއަށް ވާޞިލުކުރުމެވެ.\nމެހި ޖައްސާ ހެދުމުން ހަންގަނޑު ކަހާ، އިންފެކްޓް ވުން ފަދަ ކަންކަންވުމުން އެނގޭކަމަކީ މެހިވެސް ވިހަ މާއްދާތަކެއް އުފުލާކަމެވެ. މި ކުޑަކުޑަ ސޫތްޕަށް އަނިޔާއަކާ ނުވަތަ ބިރުވެރިކަމަކާ ކުރިމަތިވުމުން، އެސޮރަށް ބޭނުންކުރެވޭ އާލަތްތަކުގެ އެހީގައި ހަމަލާދެއެވެ. ރަސޫލާ މުޙައްމަދު ޞައްލަﷲ ޢަލައިހި ވަސައްލަމް އަމުރުކުރައްވާފައިވަނީ މެއްސެއް ކާއެއްޗަކަށް ވެއްޓުމުން މެހި ދޫކުރާ ވިހަ މާއްދާތަކުން ރައްކާތެރިކަން ހޯދުމަށް އެ ވެއްޓުނު މެހި އެއްކޮށް ގަންބާލުމަށްފަހު މެހީގެ އަނެއް ފިޔަގަނޑުގައިވާ ފަރުވާ ލިބިގަތުމަށެވެ.\nމިފަރުވާއަކީ އެއްވެސް ޑޮކްޓަރަކަށް އެމީހެއްގެ އަމިއްލަ ބުއްދިއަށް ހޯދުމުގެ ޤާބިލުކަން ލިބިފައިވާފަދަ ފަރުވާއެއްނޫނެވެ. ސަބަބަކީ މިފަރުވާއަކީ ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ އަރިހުން ފޯރުކުރެވިފައިވާ ފަރުވާއަކަށްވާތީއެވެ. ތަޖުރިބާކާރު މޮޅު ޑަކްޓަރުންވެސް ވިދާޅުވެފައިވަނީ، މިފަރުވާއާއިގެން ވަޑައިގެންނެވި ނަބިއްޔާއަކީ ހަމަކަށަވަރުންވެސް ހައްޤު ނަބިއްޔެކެވެ. އަދި އެކަލޭގެފާނަށް ބާވާލެއްވޭ ވަޙީއަކީ ވެސް ޙައްޤުތެދެވެ. ސަބަބަކީ މިފަރުވާއަކީ އެންމެހާ އިންސާނުންގެ ބުއްދިއަށް ވިސްނައިގަތުމުން ބޭރުގައިވާ ފަރުވާއަކަށްވާތީއެވެ.\nކުޅަނދުރާއި ނަގުލަންދާށިފަދަ ވިހަގަދަ ތަކެތި ކަށިޖަހައިފިނަމަ، މެހި ހޭކުމުން އޭގެ ފިޔައިގައިވާ ފަރުވާއިން ތަދުކުޑަކޮށްދޭކަމަށް ޑޮކްޓަރުން ވިދާޅުވެފައިވެއެވެ. މެހީގެ ބޯ ބުރިކޮށްލުމަށްފަހު މެހީގެ ހަށިގަނޑު، ދުޅަވެފައިވާ ތަނުގައި، ލޮލުގެނަމަ ލޮލުގެ ބޮނޑިއަށް އަރާފައިވާ ދުޅަމަތީގައި ހޭކުމުން ﷲ ގެ އިރާދަފުޅުން ފަސޭހަވެގެންދާނެއެވެ.\nބަޔާންވެދިޔައީ ކުޑަކުޑަ ސޫފި، “މެހީގެ” ފައިދާތަކެވެ. އަދި އޭގެ ޙަޤީޤަތެވެ. އެހެންކަމުން އަޅުގަނޑުމެންގެ ކާނާ މެއްސެއް ވެއްޓުމުން އިސްރާފް ކޮށްލުމުގެ ބަދަލުގައި ބޭނުން ކުރުން އާދަކުރަން ޖެހެއެވެ. މިމަތިވެރި އިރުޝާދުތަކަށް ތަބަޢަވާން ޖެހެއެވެ. އޭރުން އަޅުގަނޑުމެންނަށް އެތައް އެތައް ކަމަކުން ސަލާމަތްވެވިދާނެއެވެ. މާތް ﷲ ވަޙީކުރެއްވިއެވެ.\nوَمَا مِن دَابَّةٍ فِي الْأَرْضِ وَلَا طَائِرٍ يَطِيرُ بِجَنَاحَيْهِ إِلَّا أُمَمٌ أَمْثَالُكُم ۚ مَّا فَرَّطْنَا فِي الْكِتَابِ مِن شَيْءٍ ۚ ثُمَّ إِلَىٰ رَبِّهِمْ يُحْشَرُونَ ﴿٣٨﴾ (سورة الأنعام)\nމާނައީ: ” ބިމުގައި ހިނގާބިނގާއުޅޭ ދިރޭ ކޮންމެ އެއްޗެއްވިޔަސް، އަދި އޭގެ ދެފިޔައިން އުދުހޭ ދޫންޏެއްވިޔަސް، ތިޔަބައިމީހުން ފަދަ އުއްމަތްތަކެއް ކަމުގައި ނޫނީނުވެއެވެ. ފޮތުގައި (ނުލިޔުއްވާ) ތިމަންރަސްކަލާނގެ އެއްވެސް އެއްޗެއް ދުލެއް ނުކުރައްވަމެވެ. ދެން އެތަކެތި (ޤިޔާމަތް ދުވަހުން) އެއްކުރައްވާހުށީ އެތަކެތީގެ ވެރިރަސްކަލާނގެ حضرة އަށެވެ.” (ސޫރަތުން އަންޢާމް 38 )\nމަޢުލޫމާތު ނެގި މަޞްދަރު : ޕްރޮފެޓިކް މެޑިސިން ފޮތް\n1 file(s) 435.03 KB\n← ސިޙްރުއް ރަބްތު(ބަންދުކުރުވާ ސިޙުރު) ގެ ފަރުވާ\nސިޙްރުލް ޖުނޫން ( މޮޔަކުރުވާސިޙުރުގެ ) ގެފަރުވާ →\nNovember 16, 2016 June 21, 2021 ޢަލީ އާސިރު\t0


Ithuru3Meehunnaai Eku Hospital Gai Faruvaa Dhey Meehunge Adhadhu 148 Ah | Hathaavees\nއިތުރު ތިން މީހުންނާއެކު ހޮސްޕިޓަލުގައި އެޑްމިޓުކުރި މީހުންގެ އަދަދު 148އަށް\nފުނަދޫގައި ގާއިމް ކޮށްފައިވާ ކޮވިޑް ފެސިލިޓީ؛ ފޮޓޯ ހެލްތު މިނިސްޓްރީ\nރާއްޖެއިން ކޮވިޑް19 އަށް ޕޮޒިޓިވްވި މީހުންގެ ތެރެއިން މިއަދު އިތުރު ތިން މީހަކު ހޮސްޕިޓަލުގައި އެޑްމިޓު ކޮށްފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓުގައި ބުނެފައި ވަނީ ހޮސްޕިޓަލުގައި އެޑްމިޓުކޮށްގެން ފަރުވާދޭ މީހުންގެ އަދަދު 148އަށް އަރާފައިވާ ކަމަށެވެ.\nރޭ އެޗްޕީއޭ އިން ތަފާސް ހިސާބުތައް އާއްމުކުރިއިރު ވެސް ހޮސްޕިޓަލުގައި އެޑްމިޓު ކޮށްގެން ފަރުވާދޭ މީހުންގެ އަދަދު އުޅެނީ 145ގައެވެ. އެހެންކަމުން މިރޭ މިވަނީ އިތުރު ތިން މީހަކަށް އެޑްމިޓު ކޮށްގެން ފަރުވާދޭ ފަށާފައެވެ.\nމިއަދު ރާއްޖެއިން ޕޮޒިޓިވްވި މީހުންގެ އަދަދު މިވަނީ ވަރަށް ބޮޑަށް ދަށަށް ވެއްޓިފައެވެ. އެގޮތުން މިއަދު ޕޮޒިޓިވްވެފައި ވަނީ 66 މީހުންނެވެ. ޕޮޒިޓިވްވި މީހުންގެ ތެރޭގައި ހިމެނެނީ 55 ދިވެހިންނާއި ބަންގްލަދޭޝް 12 މީހަކާއި އިންޑިއާ ދެ މީހުންނެވެ.\nPrevious މިއަދުވެސް 66 މީހަކު ޕޮޒިޓިވް، ގިނައީ ދިވެހިން\nNext ހިޔާނާތުގެ މައްސަލައެއްގައި ދައުވާކުރަން ފޮނުވަން ތައްޔާރުވެއްޖެ


Ukraine Anhen Sifainge Hevikamuge Ukulhuthah Varah Thafaath - Vaguthu\nޔޫކްރޭން އަންހެން ސިފައިންގެ ހެވިކަމުގެ އުކުޅުތައް ވަރަށް ތަފާތު!\nދުނިޔޭގެ ހުރިހާ ގައުމެއްގެ އަސްކަރިއްޔާގައި ވެސް މިހާރު އަންހެނުންގެ ދައުރު އަންނަނީ ފުޅާވަމުންނެވެ. އަންހެނުންގެ ހުނަރުވެރިކަން ހުރީ ފިރިހެނުންނާއި އެއްހަމައެއްގައެވެ. ނުވަތަ ފިރިހެނުންނަށްވުރެ ވެސް ކުރީގައެވެ. މިއީ ވެސް އެކަމުގެ ހެއްކެކެވެ. ޔޫކްރޭންގެ އަންހެން ސިފައިން މިހާރު ތައްޔާރުވަމުން އަންނަނީ އުސް ފައިވާނުގައި ނުވަތަ ހައިހީލްގައި ޕެރޭޑެއް ޖެހުމަށް ތައްޔާރުވަމުންނެވެ.\nމިއީ އަދި މިހާތަނަށް ދުނިޔޭގެ އެއްވެސް ގައުމަކުން ފެނު މަންޒަރެއް ނޫނެވެ.\nޔޫކްރޭންގެ މީޑިއާ ރިޕޯޓްތައް ބުނާ ގޮތުގައި އެގައުމުގެ އަންހެން ސިފައިން އުސް ފައިވާނުގައި ޕެރޭޑެއް ޖެހުމަށް ތައްޔާރުވަމުން އަންނަނީ ސޯވިއެޓް ޔޫނިއަންގެ ދަށުން ޔޫކްރޭނަށް މިނިވަންކަން ލިބުނުތާ 30 އަހަރު ފުރުން ފާހަގަ ކުރުމުގެ ގޮތުންނެވެ.\nޔޫކްރޭންްގެ އަންހެން ސިފައިން އުސް ފައިވާނުގައި ޕެރޭޑެއް ޖެހުމަކީ އެސިފައިންގެ ހުނަރުވެރިކަން ތަފާތު ގޮތަކަށް ދައްކާލެވޭނެ ގޮތެއް ކަމަށް އަސްކަރިއްޔާ އިން ގަބޫލު ކުރި ނަމަވެސް އެގައުމުގެ ގާނޫނު ހަދާ މަޖިލީހުގެ މެންބަރުންގެ މެދުގައި ވަނީ ހިޔާލު ތަފާތުވުން އުފެދިފައެވެ.\nގާނޫނު ހަދާ މަޖިލީހުގެ ބައެއް މެންބަރުން ބުނާ ގޮތުގައި މިއީ އަންހެނުންނާއި މެދު ތަފާތުކުރުން ގެންގުޅޭ ކަމުގެ ހެއްކެކެވެ. މިއީ އަންހެނުން ދެރަކޮށް، ނިކަމެތި ކޮށްލުމަށް ކުރާ ކަމެއް ކަމަށް ވެސް ބައެއް މެންބަރުން ބުނެއެވެ.\nޔޫކްރޭންގެ އަސްކަރިއްޔާގައި 31000 އަންހެން ސިފައިން މަސައްކަތް ކުރެއެވެ. މީގެތެރެއިން ގިނަ އަދަދެއްގެ ސިފައިން އުސް ފައިވާނުގައި ޕެރޭޑްގައި ބައިވެރިވާ ގޮތައް އަދި އޮތީ ހަމަޖެހިފައެވެ.\nސިފައިން އުސް ފައިވާނުގައި ޕެރޭޑެއް ޖަހާ މައްސަލަ ބޮޑު ބަހުސަކަށް ވެފައިވާއިރު ޔޫރަޕްގެ ގައުމުތަކުގައި އަންހެނުން އުސް ފައިވާނުގައި އޮފީސްތަކަށް ދާން އެންގުމަކީ ވެސް ބައެއް މީހުން އެކަމާއި ދެކޮޅަށް ވާހަކަދައްކާ މައްސަލައެކެވެ. އެފަދަ ފަރާތްތަކުން ވެސް ބުނާ ގޮތުގައި އަންހެނުން ވަކިވައްތަރެއްގެ ފައިވާނެއްގައި އޮފީހަށް ދިއުމަށް އެންގުމަކީ އަންހެނުންނާއި މެދު ތަފާތު ކުރުން ގެންގުޅުމެވެ.\nޖުލައި 4, 2021 00:45\nޖުލައި 7, 2021 21:22\nމީ ފައިގެ ތަނބިކަށްޓަށް ވަރަށް ބޮޑު ގެއްލުމެއް ލިބުން އެކަށީގެންވާ ކަމެއް.


SunOnline: #VAAHAKA: Saffron - part 49\nއައިޝާ ނަސީމް 06 Feb 2020, 19:56\nޝަރީއަތް އޮތީ ބެންތިކް އައިލެންޑްގައި ހާމަކަން ބޮޑުކޮށެވެ. އެންމެނަށް ހާޟިރުވެވޭގޮތަށް އެ ޝަރީއަތް ބާއްވަން އެލިއަސް ނިންމީ އެންމެނަށް ހަގީގަތް އެންގުމަށެވެ. އޭނަގެ މަންމަގެ ގާތިލަށް ހައްގު އަދަބު ލިބެންޖެހޭނެއެވެ. ލޫސިއަސްއާއި ޒޭބް މާކިއަން އަދި ދެކުދިން މަޑުކޮށްލައިގެން ތިބީ ތަންކޮޅެއް ދުރުގައެވެ. ކުއްލިއަކަށް ޒޭބް ލޫސިއަސްގެ އަތުގައި ހިފާ ބާރުކޮށްލަމުން އަނގަމަތީ އަނެއް އަތް އެޅިއެވެ. ދެލޯ ބޮޑުވިއެވެ. ލޮލަށް ފެނުނު މަންޒަރު ގަބޫލުކުރުން ދަތިވެފައި ހުރިއިރު ދެލޯ ކަރުނުން ފުރެންފެށިއެވެ.\n"ބައްޕާ......" އަޒްކީލް ފެނުމުން އެންމެ ކުރިން އަޒްކީލްގެ ގައިގާ ހިފައިގެން ރޯންފެށީ މާކިއަންއެވެ.\nއޭނައާއި ޖެހި ފިތިގެން ހުއްޓުނީ އަޒްކީލް ފިޔަވާ ދެވަނަ ފަރާތެއް ނޫނެވެ. ގަދަ ފެހިކުލައިގެ ކަޅިން ފެނުނީ އޭނައަށްޓަކާ އެ ހިތުގައި ފޮރުވިފައިވާ ފުން ލޯތްބެވެ. ހަމަ އެކަނި އޭނައަށް މިލްކުވެގެންވާ އެ ޚާއްސަ ނަޒަރެވެ.\n"ހަބީބީ؟ " ޒޭބް އަޒްކީލްގެ މޫނުގައި ދެއަތުން ހިފެހެއްޓިއެވެ. " މިހާރު ކިހިނެއް؟ މުޅިން ރަގަޅުތަ؟ ކިހިނެއް ރަގަޅުވީ؟ ގަންދީޝާމެން ގެންދިޔައީމަ ހިތް ހަލާކުވި. ދުޢާނުކުރާ އެންމެ ވަގުތެއްވެސް ނުދޭ. އަލްހަމްދުލިﷲ."\nއަޒްކީލް ޒޭބްގެ ހަށިގަނޑުގައި އަތް ވަށައިލިއެވެ. އަދި އޭނަގެ ކުދިންގެނެސް މޭގައި ޖައްސައިލަމުން އެތައް ފަހަރަކު ބޮސްދިނެވެ.\n"މުޅިން ރަގަޅު. ފަހުން ހުރިހާ ވާހަކައެއް ކިޔާދޭނަން. މިއަދު މިއައީ ގަންދީޝާގެ ޝަރީއަތް ދެކެން. އޭނައަށް ހައްގު އަދަބު ލިބޭތަން ދެކެން. އަދި ހެކިވެރިއެއްގެ ގޮތުން މިއައީ............."\nޝަރީއަތް ފެށުނުތަނާހެން ސެފްރަންއާއި އެކުވެރިންވެސް ޒޭބްގެ ނަޒަރުގައި އަޅައިގަތެވެ. ސެފްރަން ކުރިއަށްވުރެވެސް ސިއްހަތު ރަގަޅުކަމަށް ދައްކައެވެ. ރަތްކުލައިގެ ދިގު ކޯޓަކުން ހަށިގަނޑު ނިވާކޮށްފައިވާއިރު ހައިބަތު ވަރުގަދަކަމަށް ދައްކައެވެ. ގަބޫލުކުރަން ބޭނުން ނުވިޔަސް ސެފްރަންގެ ޝާހީކަން އެބަހުއްޓެވެ. ވައްތަރީ އޭނަގެ އާއިލާއާއެވެ. ތަފާތަކީ ސެފްރަންގެ ހަށިގަނޑުގައި ބޮޑަށް ދައުރުކުރަނީ އިންސާނީ ލޭ ކަމަށްވާތީއެވެ. ޔަޒްދަންޔާރުވެސް ޒޭބްއަށް ފެނުނެވެ. މުޅި ބެންތިކް އައިލެންޑްގެ ހުރިހާ އަހުލުވެރިން މިތަނަށް އެއްވެފައިވާ ފަދައެވެ.\nޝަރީއަތް ފެށުމުން ގަންދީޝާ ދޮގުހަދާ ބޯ ދަމައިގަންނަން މަސައްކަތްކުރިއެވެ. ނަމަވެސް އޭނައާއި ދެކޮޅަށް ހެކިބަސްދޭން ޒެބްލަންގެ މާމަ ބިރެއް ޖެހިލުމެއްނެތި އެރުމާއެކު ގަންދީޝާގެ އަޅުވެތިކަމުގެ ދަށުގައި ފިތިފައިވާ އެންމެން ފިލާފައިވާ ހޮރުތަކުން ނިކުމެ ގަންދޝާއާއި ދެކޮޅަށް ހެކިބަސް ދިނެވެ. ޖަލްޖާލޫތު އަދި ކުރީގެ އަނބިކަބަލުންނަށް ޒަހަރުދީ މަރައިލީ ގަންދީޝާ ކަމަށް ބުނެ އެތައް ބަޔަކު ހެކިދިނެވެ. ދާރިން މަރައިލުމަށްފަހު އަޒްކީލް މަރައިލަން ކާރލީންގާތު އެދިގެން އޭނަ އައިކަން ޔަގީންވިއެވެ. ހުރިހާ ފަރާތަކުން ބައްދާލާ ހާސްކޮށްލުމުން ގަންދީޝާގެ ހިތްވަރާއި ގަދަކަން ނެތިގެން ހިގައްޖެއެވެ.\n"އަޒްކީލް ގެ ހިތްތިރިކަމާއި ރަގަޅުކަމުން މާފުކޮށްފާނެ. އެކަމަކު މަށެއް ނުކުރާނަން. ކަލެއަކީ ބައްޕައާއި މަންމަ އަދި ދާރިންގެ ގާތިލް....." އެލިއަސް ގެ ހިތް ހިލައަށްވުރެ ހަރުވިއެވެ. ހިތުގައި ކުލުނުގެ ޒައްރެއްގެ މިންވަރު ވާނަމަ އެ ކަންފުޅު ނެތިގެން ދިޔައެވެ. އިންސާނުންގެ ހިތް ބަދަލުވާލެއް އަވަސް ވެއްޖެއްޔާ ހިތް ބަދަލުކުރަން ޖިންނިންނަށް މާ ފަސޭހައެވެ.\n"ހެޔޮނުވާނެ. އޭރު ނުވިސްނުނީ. މަންމަ ތި ކުދިން ގެންގުޅުނީ ކިހާ ލޯބިން. އަޒްކީލް އެލިއަސް ގާތު ބުނެބަލަ މި މަންމަގެ ކުށަށް މާފުދޭށޭ....." ގަންދީޝާ އަޒްކީލްގެ ފައިގާ ހިފެހެއްޓިއެވެ.\n"އަހަންނަށް ދިން އަނިޔާއެއްނަމަ ޔަގީނުންވެސް މާފުކުރާނަން. އެކަމަކު މިއަދު ބައްޕައާއި މަންމަ އަދި ދާރިން ދުނިޔެއަކު ނެތް. އެފަރާތްތަކުން މާފަށް އެދޭ. ކުށެއްނެތް ފުރާނަތަކެއް ގަތުލުކޮށްލައިގެން ބޮޑު ފާފައަކަށް އަރައިގަތީ ކީއްކުރަން؟ ހަމައެކަނި ވެރިކަމުގެ ދަހިވެތިކަމުގައި......" އަޒްކީލް ގެ ނަޒަރުގައި ހުރީ ނަފްރަތެވެ.\nދުވަހެއްގެ ކޮޅުންވެސް އޭނަގެ އާއިލާގެ ގާތިލަށް އޭނަ މާފެއް ނުދޭނެއެވެ.\n"ދެންވެސް ތިމާގެ ކުށަށް ތައުބާވޭ. މިތާ އޮތީ އިސްލާމީ ޝަރީއަތް. މަރުގެ ހުކުމް އިއްވައިފިއްޔާ ވަލީވެރިންނަށް ގިސާސް ހިފުމާއި މާފުކުރުމާއި ދެގޮތުން ކުރެ އެއްގޮތް ޚިޔާރުކުރަން އޮވޭ. އަނިޔާވެރިންނަށް ރަހުމް ކުރާކަށް މަށެއް ނެތިން. އެއްކަމެއް ދެކަމެއް ނޫން ކުރީ.. ޔަޒްދަންޔާރު ފަދަ މާތް މީހަކަށްވެސް އޮޅުވައިލީ. ރަސްގެފާނާއި ކައިވެނި ކުރަންވެގެން ޔަޒްދަންޔާރަށް ބޭވަފާތެރިވީ......................................."\n"އަހަންނަށް މާފުކުރޭ ޚާތިމް......." ގަންދީޝާގެ ލޮލަށް ކަރުނަ ޖަމާވެއްޖެއެވެ.\nޔަޒްދަންޔާރު އެއްވެސް އެއްޗެއް ނުބުނެ ދާން ހިނގައިގަތެވެ. ގަންދީޝާދެކެ ހިތުގައި ވި ލޯތްބާއި ކުރި އިންތިޒާރު ފަޅި ސިކުންތު ކޮޅަކުން ފޮހެވިގެން ހިނގައިދާނެކަން މިއަދު އޭނައަށް ޔަގީންވެއްޖެއެވެ. އޭނަ ގަންދީޝާގެ ރީތިކަމަށްވުރެ ލޯބިކުރީ ތެދުވެރިކަމާއި ވަފާތެރިކަމަށެވެ. ކެހިވެރިކަން އެނގުމާއެކު ހިތް ބަދަލުވީއެވެ. އެއޮތް ދިގު އިންތިޒާރުގެ ނިމުން ފޮނިކަމަށް ހީކޮށްގެން ހުއްޓާ ހަބަރަށްވުރެ ހިތި ވެއްޖެއެވެ.\n"ޚާތިމް.... ޚާތިމް.. ސަލާމަތްކޮށްދީ......." ގަންދީޝާ ހަޅޭއްލެވިއެވެ.\nޔަޒްދަންޔާރު ފަސް އެނބުރި ބަލައިލުމެއްނެތި ހަރު ހިނގުމެއްގައިގޮސް ލޯމަތިން ގެއްލިއްޖެއެވެ. ހުރިހާ އެންމެން އޭނަދެކެ ނަފްރަތުކުރިޔަސް އޭނަ އެކަނިކޮށްލިޔަސް އޭނަގެ ޚާތިމް އޭނައައެކު ވާނެކަމަށް ހީކުރިއެވެ. ނަމަވެސް ޚާތިމްވެސް އޭނަ ދޫކޮށްލާފައި އެދަނީ އަބަދުގެ އަބަދަށްޓަކާ ކަމާއި ދުވަހަކު ދެން ނުފެންނާނެކަމުގެ ވަރުގަދަ އިހުސާސެއް ކުރެވުނެވެ.\nގަންދީޝާއަށް މަރުގެ ހުކުމް އިއްވުމުން ޖަލުގެ އެހީތެރިން އޭނަ ކޮށްޓަކަށް ލައިގެން ގޮސް ކަނޑުގެ އަޑިއަށް ފީނައިގަތެވެ. އަޒްކީލްގެ ގައިގާ ޒޭބް ބައްދާލީ ހީލަމުންނެވެ.\n"އަލްހަމްދުލިﷲ. އިންސާފު ލިބިއްޖެ....."ޒޭބް ބުނެލިއެވެ.\n"އަޅުގަނޑަށްވެސް ކިރިޔާ ކުށެއް ނުކުރެވުނީ. ގަންދީޝާގެ ކެހިވެރިކަމާއި މަކަރުވެރިކަމުން ލޮލުގައި އަނދުން އެޅުވީ. މާފުކުރޭ ބޭބޭ..." އެލިއަސް އަޒްކީލްއާއި ކޮނޑާއި ކޮނޑު ޖައްސައިލަމުން ސަލާމްކޮށްލިއެވެ. ދެބެންގެ މޫނުމަތިން އުފާވެރިކަމާއި ހަމަޖެހުން ފައުޅުވޭވޭ ހުއްޓެވެ. އެލިއަސް ޒޭބް ގާތުން ވެސް މާފަށް އެދުނެވެ. ގަންދީޝާ ސެފްރަންއާއި ޒޭބް ރައްޓެހިވެގެން އުޅޭކަމަށް ބުނެ އޭނައަށް އޮޅުވައިލުމުން އެކަން ގަބޫލުކުރެވުނީތީ ހިތާމަކުރާކަމުގައި ބުނެލިއެވެ.\n"ސުބުހާނަﷲ. ސެފްރަންއަކީ ލޯބިވެރިޔާއޭ؟ ކޮންކަހަލަ ނުބައި ވިސްނުމެއް. ސެފްރަންއަކީ އަހަރެންގެ ކޮއްކޮ. ލޯބިވެރިޔާއެއް ނޫން. އަހަރެމެންގެ އޮތީ ނަފްރަތުގެ ގުޅުމެއް. އެންމެން ސުންޕާކަމަށް ދެކުނު ކުއްޖަކު ހަގީގަތުގައި ވީ އެންމެނަށް ލެއްވި ރަހުމަތަކަށް. އެންމެ ފިޔައެއް ހުރި އެންޖެލްއެއް ފަދައިން.........." ޒޭބްގެ ލޮލުގައި ކަރުނަ ގިނަވެގަތެވެ.\n"މިހުރިހާ ދުވަހު އަނދިރީގެ ތެރޭގައި ހުރެވުނީ. މިހާރު ފިލާވަޅެއް ލިބިއްޖެ. އެތައް އެއްޗެއް ދަސްވެއްޖެ. ރަހިމުގެ ގުޅުން ކަނޑާލުމުގެ ނުބައިކަމާއި މާފުކުރުމާއި ހަމްދަރުދީވުމާ ހަސަދައާއި ރުޅިވެރިކަމާއި ދުރުހެލިވުންފަދަ ކިތަންމެ އެއްޗެއް އެނގިއްޖެ. ފިރިމީހާއާއި ދަރިންނާއި ވަކިނުވީ ކިރިޔާ. ހަގީގަތުގައި ސެފްރަންގެ ސަބަބުން އަޒްކީލް ސަލާމަތްވީ. އަޒްކީލްއަށްޓަކާ ގުރުބާންވާން ތައްޔާރަށް ހުރީ. އެކަމަކު އަޒްކީލްގެ ފުރާނައިގެ ދުޝްމިންގެ ފަހަތުން އޭނަގެ ކުށުގެ ބައިވެރިޔާކަމުގައި ވެގެން ހައްގާއި ދެކޮޅަށް ހަތިޔާރު އުފުލީ. އަހަންނަކީ ސެފްރަންގެ ކުށްވެރިޔާ. އެއްވެސް ރަހުމަކާއި ނުލާ އެކުއްޖާގެ ވަރަ ކޮށައިލީ. އެއްފަހަރު ނޫން ދެފަހަރު. އަމިއްލަ ނަފުސަށްވެސް މާފެއް ނުދެވޭނެ..........................." ޒޭބް ކަރުނަ ފޮހެލިއެވެ. ލޫސިއަސް ޒޭބްގެ އިސްތަށިގަނޑުގައި ފިރުމައިލީ ހިތްވަރުދޭފަދަ ގޮތަކަށެވެ.\n"ޝަރީކުކުރުން ފިޔަވާ ކުރާ ކޮންމެ ފާފައަކަށްވެސް ތައުބާވުމުން މާތްﷲ ފާފަ ފުއްސަވާދެއްވާ. ވީއިރު ކުރެވުނު ކަންތަކާ ހިތާމަކޮށް ތައުބާވުމުން އަމިއްލައަށްވެސް މާފުދެވޭނެ ދުވަހެއް އަންނާނެ ކޮއްކޯ. ސެފްރަންއާއި އިންސާނުން ތަފާތުކުރާ އެއްޗަކީ އޭނަގެ ވަރަ. އެ ވަރަ ނެތުމަކީ ލިބޭނެ ގެއްލުމެއްނޫން. ސެފްރަންއަށް އެ ގޮތް މާ ރަގަޅުވާނެ. އާރިޒްވެސް އިންސާނުންގެ ތެރޭ އުޅުނަސް އަހަރެމެން އާރިޒްދެކެ ވާ ލޯތްބަކަށް ބަދަލެއް ނާދޭ. ސެފްރަންވެސް އިންސާނުންނާއެކު އުޅުނަ ދީ.......... " ލޫސިއަސް ޒޭބްގެ ނިތުގައި ބޮސްދެމުން ކަރުނަ ފޮހެލަދިނެވެ. ލޯބިވާ ބޭބެގެ އޯގާތެރިކަން ފެނިފައި ޒޭބްގެ ތުންފަތަށް ހިނިތުންވުމެއް ވެރިވިއެވެ.\nސެފްރަންއާއި އާރްޔާ އަތު ގުޅުވާލައިގެން ހިނގާފައި އަންނަތަން ފެނި އެންމެންގެ ނަޒަރު އެކުދިންނަށް ހުއްޓުނެވެ. ސެފްރަން އައިގޮތަށް އަޒްކީލްގެ ގައިގާ ހިފައިގަތީ ޖޯޝާއެކުގައެވެ. ބަލަން ތިބި އެންމެންގެ ލޯތައް ފެންކަޅިކޮށްލާފައެވެ. އެ ދެ އެކުވެރިންގެ ދޭތެރޭ އޮތް ލޯތްބާއި ގާތްކަން އެ އަމަލުން ހާމަކޮށްދިނެވެ.\n"ވެލްކަމް ބެކް ބްރަދާ... ޝިފާ ދެއްވި ކަމަށްޓަކާ މަތްﷲއަށް ހުރިހާ ޝުކުރެއް. ކުށްވެރިންނާއި ގާތިލުންނަށް އެކަމުގެ ސަޒާ ލިބިއްޖެ. ވަގުތީގޮތުން ގައުމު ހިންގުމާ ހަވާލުވިޔަސް ވެރިޔަކީ ތިއީ. ގާނޫނުގައި އޮތްގޮތަށް ހަވާލުކުރާނަން. އަހަރެން އަބަދަށްޓަކާ ޚިދުމަތުގައި ހުންނާނަން.........."ސެފްރަން އަޒްކީލްގެ ބުރަކަށީގައި މަޑުމަޑުން ޖަހައިލިއެވެ.\nޒޭބްއަށް މިއަދު އެ މަންޒަރު ފެނުމުން ހިތަށް އުފާވެރިކަމެއް ލިބުނެވެ. ސެފްރަންއާއިމެދު ހިތުގައި ތައުރީފާއި އެކު އިހުތިރާމް އަދި ކުލުނުވެސް އުފެދިއްޖެއެވެ. އޭނަގެ ފިރިމީހާއާއި ކޮއްކޮގެ އޮތް އެކުވެރިކަން މިއަދު ފަޚުރުވެރިކަމާއެކު ބަލައިގަނެވިއްޖެއެވެ.\n"މިއީ މަންމަގެ އެންމެ ކުޑަ ދަރިފުޅު. އަހަރެމެންގެ ކޮއްކޮ. ކުރިންވެސް ބާކީކޮށް ނުލެވުނުނަމަ. ކުރިންވެސް ލޯބި ދެވުނުނަމަ. ކުޑައިރު ކޮއްކޮ އުޅުނު ހާލެއްވެސް އެނގެނީކީ ނޫން. ރަހުމްގެ ކަންފުޅެއްނުވާ ބަޔެއްގެ ތެރޭ ބޮޑުވީއިރު އެ ހިތުގައި ކިތަންމެ ލަކުނެއްވާނެ. ވަރަށް ދެރަ. އަލުން އެ ދުވަސްތައް އަނބުރާ ގެނެވޭނެނަމަ.............." ޒޭބް ހިތާހިތުން ކިޔައިލިއެވެ.\n"ލެޓްސް ސެލެބްރޭޓް...... ދުޝްމިނުން ބަލިވީމަ އެކަމުގެ އުފާފާޅުކުރުން އޮންނަންވާނެ.." އާދު އާއި ކާއިން އަދި ކާރމަން އެތަނަށް ފައުޅުވެ އެކަކު އަނެކަކަށް ސަލާމްކޮށް ބައްދާ އުފާވެރިކަން ފާޅުކޮށް ސަކަރާތްޖަހަންފެށިއެވެ. ސެފްރަންއާއި އާރްޔާ ލޫސިއަސްއާއި ކޮންމެވެސް ވަރަކަށް ވާހަކަދެއްކިޔަސް ޒޭބްއާއި އަނގައިން ބުނަން ބޭނުންވިހެނެއް ހިޔެއްނުވެއެވެ. ދެމަފިރިން މަޑުކޮށްލީ އެހެން އެންމެނާއި ވަކިން ތަންކޮޅެއް ދުރުގައެވެ.\n"ސެފް. ކޮންމެވެސް ކަމެއް ފާހަގަވެއްޖެ. ޒޭބް ކަޅިއަޅާތަނެއް ނުފެނޭ. ޒޭބް އޮޅިގެން ނަޒަރު ހުއްޓާލާއިރުވެސް އެހެން ކަހަލަ އެކްސްޕްރެޝަންއެއް ފެންނަނީ. ލައިކް ގިލްޓީ އޯ ސަމްތިންގް. އިޓްސް ވިއާޑް. ޒޭބް ނޯމަލްތަ؟ ނޫނީ ޝޮކެއްގަތަ؟ " އާރްޔާ ސެފްރަންއާއި ގާތަށް ޖެހިލަމުން މަޑުމަޑުން އެހުމުން އޭނަ ހިނި އައެވެ.\n"ނޭގޭ. ގޮސް އަހާބަލަ.."\n"ޝީޒް ކްރޭޒީ. ރުޅިގަދަވާ ވަގުތު ދޫވެސް ކަނޑައިގެންފާނެ. ޒޭބް އެހާ ރީތިއިރުވެސް މޮންސްޓާއަކަށް ގަންނަ ބިރުގަނޭ. އެކަމަކު ނޮޓް އޭޒް މަޗް އޭޒް މިރިއަމް އެންޑް ގަންދީޝާ. އެއީ ދެން ބިރުގެ އެންމެ އެކްސްޓްރީމް. ބައިދަވޭ އައި ލަވް ދަ އެންޑިން އޮފް ދިސް.......މިހާރު ހީވާގޮތުން އެންމެނަށް ސުލްހަވެރިކަމާއެކު އުޅެވިދާނެ. އަދި އަހަރެމެން ސްވިޒަލޭންޑަށްދާން ދަތުރު ހަދަންވީ. އައި ކާންޓް ވެއިޓް.." އާރްޔާ ހިލަގަނޑު މައްޗަށް އަރާ ދެއަތް ވައިގެ ތެރެއަށް ދިއްކޮށްލުމަށްފަހު ކުޑަކޮށް ހަޅޭއްލަވައިގަތެވެ.\n"ހެހެ މިހެން ހަޅޭއްލެވީމަ އަހަރެންވެސް ސައިކޯ ވީކަމަށް އެންމެން ހީކޮށްފާނެ..." އާރްޔާ ހީގަނެފައި އައިގޮތަށް ސެފްރަންގެ އަތުތެރެއަށް ވެއްޓިގަތެވެ. "ޕަރީ ޖޭކޮށްލަންވެގެން. ޕަރީ ހިތުން ފިލައިގެން އެހެރީ އެކަމަކު ގަސްތަކުގެ ތެރެއިން އެ ދެލޯ ފެނުނީމަވެސް އެނގިއްޖެ............."\n"ޕަރީ ކައިރީ ބުނެބަލަ އެއީ މަށެއްނޫނޭ. ކާރލީން މަގޭ ސިފަޖެހިގެންގޮސް ދެމީހުން ގަތްގަނޑެއް ގަތީއޭ." ސެފްރަންގެ ހޫނު އަތް ވަށައިލުމުން ހީފިލާ ދެލޯ މަރައިލެވުނެވެ. އެމަންޒަރުދެކެ ހިތް ފަޅިފަޅިވީ ހަމައެކަނި ޕަރީގެއެއް ނޫނެވެ. ރުއާނާ ޖިލްވާގެ އުނގުގައި ބޯ އަޅާލައިގެން އޮވެ ރޮއިރޮއި ލޮލުގެ ފެނުން ގެއްލިދާވަރުވިއެވެ. ސެފްރަންއާއި އާރްޔާ އެހާ ގާތުން އުޅޭތަން ފެނުމުން ޖިލްވާގެ ނަފްރަތު އާރްޔާއަށް އަމާޒުވިއެވެ. ނަމަވެސް ސާފު ކިރުފޮދެއްފަދަ ހިތެއް ލިބިފައިވާ ރުއާނާ އާރްޔާއަށްޓަކާ ހަސަދަވެރިކަމުގެ ޒައްރެއްގެ މިންވަރުވެސް ނެތެވެ. ސެފްރަން ލޯބިވާ އަންހެންކުއްޖާއާއެކީ އުފަލުން އުޅުނީމަ އޭނަ ރޯންވީހެއްޔެވެ؟ އެންމެ ލޯބިވާ ފަރާތް އުފަލުން ހުރިއްޔާ އޭނަވެސް އުފާކުރަންވީއެވެ. ރުއާނާ ތެދުވެފައި ހިނިތުންވެލިއެވެ.\n"ޖިލްވާ. ސެފްރަންއަށްޓަކާ އަހަރެން މިއަދު ހިތުގައިވި ލޯބި އެންމެ ފުންމިނުގައި ވަޅުލައިފިން. އަހަރެން މިވީ ލޯތްބަކީ އަމިއްލަ އެދުމެއްނެތް ސާފު ލޯތްބެއް. އެދެކުދިންނަށްޓަކާ އަހަރެން ދުރަށް ދާން ނިންމައިފިން. މިއަދު އަހަރެން އެހެން ގޮތެއް ޚިޔާރުކޮށް ގެއްލުން ދޭން ބޭނުންވިނަމަ އެކަންވެސް ކުރެވުނީސް. ނަމަވެސް ތެދުވެރި ލޯބީގައި ހަމައެކަނި އަމިއްލަ އުފަލަށް ނޫން ވިސްނާނީ. އަނެކަކާގެ އުފަލަށް އިސްކަން ދެވޭނެ. މިއަދު އެދެމީހުން ދޭތެރޭ އޮތް ލޯބި އަހަންނަށް އިހުސާސްކުރެވިއްޖެ. ސެފްރަންއާއި އާރްޔާ އެކަކު އަނެކަކު ދެކެ ވަރަށް ވަރަށް ލޯބިވޭ. ވަރަށް ގުޅޭ. އެދެމީހުންގެ ނަން ލައުހުލް މަހުފޫޒުގައި އެކީ ލިޔުއްވާފައިވާއިރު އެދޭތެރެއަށް ގަދަކަމުން ވަންނާކަށް ނޫޅެން. މާތްﷲ ވޮޑިގެންވަނީ ކެތްތެރިންނާއެކު. ކުރިން ސެފްރަން ލިބުމަށް އެދި ދުޢާކުރިން. ދުޢާއަކީ އަޅުކަމެއް މި ދުނިޔެއިން އެކަމެއް ނުވެއްޖެއްޔާ އެއަށްވުރެ މާ ބޮޑު އެއްޗެއް އާޚިރަތް ދުވަހުން ލިބޭނެ........." ރުއާނާ ހިނިތުންވެލިއެވެ.\n"ޖިލްވާ. އަހަރެން ބޭނުން ކުޑަކޮށް ދުނިޔެ ބަލައިލަން ބުރެއް ޖަހާލަން. ހިނގާ ދަމާ...." ރުއާނާ ޖިލްވާގެ އަތުގައި ހިފާ ދަމައިލިއެވެ.\n"ނޫން. އަޅުގަނޑު ބޭނުމީ އާރްޔާގެ ފުރާނަ ދަމައިގަންނަން.. ޕްރިންސެސް އެންމެ އުފަލުން ހުންނަތަން ދެން ފެންނާނީ ކިހިނެއް؟ އޭނަ އެ އުފާތައް ފޭރިގެންފި. އަދިވެސް ކުރީގެ ޕްރިންސެސް ރުއާނާއެއް ނުފެނޭ..މިލާ މޯޅިވެފައިވާ މަލެއްހެން އަދިވެސް......." ޖިލްވާ ކަޅިއަޅައިގަތެވެ.\n"މޮޔަނުވޭ ޖިލްވާ..." ރުއާނާ ޖިލްވާގެ މޫނުގައި ހިފެހެއްޓިއެވެ.\n"މޮޔަނުވާންވީ ކީއްވެ؟ "\n"ލޯތްބަކީ ގަދަކަމުން ފޭރިގަނެވޭނެ އެއްޗެއްނޫން. ފައިސާއާއި ބާރުގެ ބޭނުންކޮށްގެނެއްވެސް ނުހޯދޭނެ. ހިތެއްގައި ލައްވަވާ އިހުސާސްތަކެއް. ސެފްރަން ލޯބިވަނީ އާރްޔާދެކެ. އެއީ އޭނަގެ ހަލާލު އަނބިމީހާ. އަހަރެން އެދޭތެރެއަކަށް ނުވަންނާނަން. ސާފުކޮށް މިބުނީ. ޖިލްވާ އަހަރެންގެ ނިންމުންތަކަށް ކިޔަމަންވޭ. އަހަރެން ހިތް މަރުވާފަދަ ވާހަކަތައް ދެއްކުމަށްވުރެ އުފާކުރަން އުޅެބަލަ.. އެހެންވެ މިބުނަނީ ދުނިޔެ ބަލައިލަން ދާނީއޭ...." ރުއާނާ ކުރިއަށް ފިޔަވަޅުތައް އަޅަމުން ދިޔައިރު ފަށުވި ހެދުމުގެ ފަސްބައި ބިންމަތީ ފެތުރިފައި އޮތެވެ. ހަނދުވަރުގެ ފަނޑު އަލީގައި އެމޫނަށް ކިރުކުލަ ވެރިވެފައިވާއިރު ތުންފަތުން ލޭ އޮހޮރޭފަދައެވެ. އެހާވެސް ރަތެވެ.\n"ޖިލްވާ. އަހަރެން ބޭނުން އާރްޔާއަށް ހަދިޔާއެއް ދޭން. ކޯންޗެއް ރަގަޅުވާނީ؟"\nޖިލްވާ ބުނެލި އެއްޗަކުން ރުއާނާ ދެލޯ ބޮޑުވިއެވެ.\nއުފާވެރިކަމުގެ މެހެފިލްގައި ބައިވެރިވާން ޒެބްލަންއާއި އޭނަގެ އާއިލާއަށްވެސް ދައުވަތު ދެވުނެވެ. މާމަ ހިއްސާކުރީ ޖަލުގައި އޭނަ އުޅުނު ވޭންދެނިވި ހިތްދަތި ދުވަސްތަކެވެ. ޖަލުފާރަވެރިން އޭނައަށް ކުރި އަނިޔާތަކެވެ. ކެއުމަށްފަހު ޝީޝާއާއި ބިލެތް މީރުކޮށްލުމުގައި ތިބިއިރު ތާރަޖަހާ ނެށުމުގެ ފޯރީގައި ތިބއިރު ވަގުތު ދިޔަގޮތެއްވެސް ނޭގުނެވެ. އެންމެންގެ ސަލާމަތީ ފިޔަވަޅުތަކާއިމެެދުވެސް ފަރުވާ ކުޑަކޮށްލެވުނެވެ. އެފަދަ ދަނޑިވަޅަކަށް ފާރަލައިގެން ހުރި މަޚުލޫގު ދަތްތައް ދިލުވައިލިއެވެ. އެންމެ ފޯރިގަދަވީވަގުތު ހަމަލާ ދިނެވެ. ނަމަވެސް އެ ހުރިހާ ދުނިތައް އެރީ ކާރމަންގެ ގަޔަށެވެ. ކާރމަން އަމާޒުފަތްގަނޑަކަށްވެ ހުރިހާ ވިހަ ދުނިތަކުން އެންމެން ސަލާމަތްކޮށްދީފިއެވެ.


Raees Solih tourism dhuvahuge thahuniyaa vidhaalhu vehje\nވޯލްޑް ޓޫރިޒަމް ޑޭ 2020\nރައީސް ސޯލިޙު ޓޫރިޒަމް ދުވަހުގެ ތަހުނިޔާ ވިދާޅުވެއްޖެ\nވަކިވަކި ފަރުދުންނާއި، ޖަމިއްޔާ ޖަމާއަތްތަކުގެ މަސައްކަތް ފާހަގަ ކުރެއްވި\nސެޕްޓެމްބަރު މަހުގެ 27 ވަނަ ދުވަހަކީ ބައިނަލްއަޤުވާމީ ގޮތުން ފާހަގަކުރާ ޓޫރިޒަމް ދުވަސް\nމި އަހަރުގެ ޝިއާރަކީ ރައީސް ސޯލިޙުގެ ފަތުރުވެރިކަމުގެ ސިޔާސަތުތަކާ ނުހަނު ގުޅޭ ޝިއާރެއް\nކ. މާލެ | 27 ސެޕްޓެންބަރ 2020 | އާދީއްތަ 14:54 | 4,013\nރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިޙު- ރައީސް ސޯލިޙު ވަނީ މި ސިނާއަތުގައި މަސައްކަތް ކުރައްވާ ހުރިހާ ބޭފުޅުންނަށް މަރުޙަބާ ދަންނަވާފައި - ރައީސް އޮފީސް\nބައިނަލްއަޤުވާމީ ފަތުރުވެރިކަމުގެ ދުވަސް (ޓޫރިޒަމް ޑޭ) ތަހުނިޔާ ރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިޙު ވިދާޅުވެއްޖެއެވެ.\nއާދިއްތަ ދުވަހު ރައީސް ސޯލިޙު ކުރެއްވި ޓްވީޓެއްގައި ވަނީ ފަތުރުވެރިކަމުގެ ދުވަހުގެ ތަހުނިޔާ މި ސިނާއަތުގައި މަސައްކަތް ކުރައްވާ ހުރިހާ ފަރާތްތަކަށް އަރިސްކުރައްވާފައެވެ. އެގޮތުން ރައީސް ސޯލިޙު ވަނީ ރާއްޖޭގެ ފަތުރުވެރިކަމުގެ ސިނާއަތުގައި މަސައްކަތް ކުރައްވާ ވަކިވަކި ފަރުދުންނާއި، ޖަމިއްޔާ ޖަމާއަތްތަކުގެ މަސައްކަތް ފާހަގަ ކުރައްވައި، ތަހުނިޔާ އަރިސް ކުރައްވާފައެވެ.\nކޮންމެ އަހަރެއްގެވެސް ސެޕްޓެމްބަރު މަހުގެ 27 ވަނަ ދުވަހަކީ ބައިނަލްއަޤުވާމީ ގޮތުން ފާހަގަކުރާ ޓޫރިޒަމް ދުވަހެވެ. އެގޮތުން މި އަހަރުގެ ޝިއާރަކީ "ޓޫރިޒަމް އެންޑް ރޫރަލް ޑިވޮލޮޕްމަންޓް" އެވެ.\nއެގޮތުން މި ޝިއާރު ޚާއްސަ ކުރެވިފައިވަނީ ފަތުރުވެރިކަމާއި ރަށްރަށުގެ ތަރައްޤީޤެ މައްޗަށް ކަމަށް ރާއްޖެޓީވީއަށް ދެއްވި ޚާއްސަ އިންޓަރވިއުއެއްގައި ޓޫރިޒަމް މިނިސްޓަރ ޑރ. އަބްދުﷲ މައުސޫމު ވަނީ ވިދާޅުވެފައެވެ. މިނިސްޓަރ ވިދާޅުވީ، މި ޝިއާރަކީ ރައީސް ސޯލިޙުގެ ފަތުރުވެރިކަމުގެ ސިޔާސަތުތަކާ ނުހަނު ގުޅޭ ޝިއާރެއް ކަމަށެވެ.\nނަމަވެސް މި އަހަރު ފެށުމާއެކު މުޅި ދުނިޔެއަށް ފެތުރިގެންދިޔަ ކޮވިޑް-19 ރޯގާއާ ގުޅިގެން، މުޅި ދުނިޔޭގެ އިދްތިޞާދު ދަށަށް ގޮސް، ދަތުރުފަތުރުކުރުމުގެ ދާއިރާ އެއްކޮށް ކަހަލަ ގޮތަކަށް ވަނީ ހުއްޓިފައެވެ. ކޮވިޑް-19 ގެ ނުރައްކާ ދުނިޔޭގެ ހުރިހާ ގައުމަކަށް ވެސް ބޮޑުވެ، ރާއްޖޭގެ ފަތުރުވެރިކަމަށް ވެސް ވަނީ ވަރަށް ބޮޑެތި ނޭދެވޭ އަސަރުތަކެއް ކޮށްފައެވެ.


Rasoolaa dhifaau kurumakee fithuna ufehdhumeh noon: Ali Zahir\nދީނީ އިލްމުވެރިޔާ އައްޝައިޚް އަލީ ޒާހިރު -- އަވަސް ފޮޓޯ: މުހައްމަދު އަނާމް\nއިސްލާމްދީނާ މާތް ރަސޫލާގެ ދިފާއުގައި ބަސް ބުނުމަކީ ފިތުނަ ފަސާދަ އުފެއްދުން ނޫންކަން ތަންދޮރު ދަންނަ ކޮންމެ މީހަކަށް އިނގޭނެ ކަމަށް ދީނީ އިލްމުވެރިޔާ ޝައިހު އަލީ ޒާހިރު ވިދާޅުވެއްޖެ އެވެ.\nޒާހިރު މިހެން ވިދާޅުވެފައިވަނީ އެމްޑީއެން ކިޔާ އަމިއްލަ ޖަމިއްޔާ އަކުން ނެރުނު ރިޕޯޓެއްގައި ހުރި ވާހަކަތަކަކާ ގުޅުވައި އެމްއެންޔޫގެ ބައެއް ލެކްޗަރާ އިން އެކި ޕްލެޓްފޯމްތަކުގައި ޚިޔާލު ފާޅުކުރުން ހުއްޓާލަން އެ ޔުނިވާސިޓީން އަންގާފައިވަނި ކޮށެވެ. ޒާހިރަކީ ވެސް އެމްއެންޔޫގެ ލެކްޗަރާ އެކެވެ. އަދި ރިޕޯޓާ ގުޅިގެން އިލްމުވެރިން ބައިވެރިވި ނޫސްވެރިންގެ ބައްދަލްވުމުގައި ވެސް އެނާ ވާހަކަ ދެއްކެވި އެވެ.\nއެމްއެންޔޫގެ އެ އެންގުމަށް ނުސީދާކޮށް ރައްދު ދެއްވަމުން އަލީ ޒާހިރު ވިދާޅުވީ ކީރިތި ރަސޫލާއަށް ފުރައްސާރަ ކުރުމުން އިތުރު އެކަލޭގެފާނުގެ ދިފާއުގައި ބަސްބުނުމާއި، އެ ނުބައި ޖަރީމާ ހިންގި މީހުންނަށް ގާނޫނީ ފިޔަވަޅު އަޅަން ގޮވާލުމަކީ ފިތުނަ ފަސާދަ އުފެއްދުން ނޫން ކަމަށެވެ.\nމާތް ރަސޫލާ صلى الله عليه وسلم އަށް ފުރައްސާރަ ކުރުމުން، އިތުރު އެކަލޭގެފާނުގެ ދިފާއުގައި ބަސްބުނުމާއި، ކުށަށް އަރައިގެން މީހުނަށް ގާނޫނީ ފިޔަވަޅު އަޅަށޭ ބުނުމަކީ ފިތުނަ އުފެއްދުން ނޫންކަން ތަންދޮރު ދަންނަމީހަކަށް ވިއްޔާ އިނގޭނެ،\nއައްޝައިޚް އަލީ ޒާހިރު | ދީނީ އިލްމުވެރިޔާ\nއެމްއެންޔޫގެ އިސް މަގާމެއްގައި ހުންނެވި ޑރ. މުހައްމަދު އިޔާޒް ވިދާޅުވީ އިސްލާމްދީނާ ރަސޫލާގެ ދިފާއުގައި ކުރާ މަސައްކަތް އިންޒާރަކުން ހުއްޓުވޭނެ ކަމަށް ހީކުރުމަކީ ބޮޑު ކުށްހީއެއް ކަމަށެވެ.\nއަދި ވަކި މީހަކު ދެކެ ބިރުން ހައްގުބަސް ބުނަން ނުކުރި ހުރެގެން ނުވާނެ ކަމަށާ އެމްޑީއެންގެ ރިޕޯޓް ކުށްވެރި ކުުރުމުގެ "ގަޓް" ކޮންމެ ދިވެހި ރައްޔިތެއްގެ ކިބައިގައި ހުންނަން ޖެހޭނެ ކަމަށެވެ. އަދި އެމްޑީއެންއަށް ތާއީދުކުރާ އެއްވެސް މީހަކަށް ކުރިއަށް އޮތް އެއްވެސް އިންތިޚާބެއްގައި ދިވެހި ރައްޔިތުން ވޯޓް ނުދެއްވުމަށް ވެސް އޭނާ ވަނީ ގޮވާލާފަ އެވެ.\nދީނީ އިލްމުވެރިން ގައުމީ ޔުނިވާސިޓީ ދީނަށް ފުރައްސާރަ ކުރުން + މޯޑިވިއަން ޑިމޮކްރަސީ ނެޓްވޯކް


Fathuruverikamuge dhaairaa gai thimaavettaai gulhun huri kankamugai ihumaaluvaa faraaiythakaai medhu fiyavalhu alhanee – adduLIVE\nފަތުރުވެރިކަމުގެ ދާއިރާގައި ތިމާވެއްޓާއި ގުޅުންހުރި ކަންކަމުގައި އިޙުމާލުވާ ފަރާތްތަކާއިމެދު ފިޔަވަޅު އަޅަނީ\nJun 11, 2019, 08:48 ޝަބްނަމް ރަޝީދު\nފަތުރުވެރިކަމުގެ ދާއިރާގައި ތިމާވެއްޓާއި ގުޅުންހުރި ކަންކަމުގައި އިޙުމާލުވާ ފަރާތްތަކާއިމެދު ފިޔަވަޅު އެޅުމަށް ޓޫރިޒަމް މިނިސްޓްރީއިން ނިންމައިފިއެވެ.\nމިކަމާއި ގުޅިގެން ޓޫރިޒަމް މިނިސްޓްރީއިން 10 ޖޫން 2019 ވަނަ ދުވަހު ނެރެފައިވާ ނޫސްބަޔާނުގައި ބުނެފައިވަނީ ފަތުރުވެރިކަމުގެ ދާއިރާގައި ހަރަކާތްތެރިވާ ބައެއް ފަރާތްތަކުން ތިމާވެއްޓާއިމެދު އިޙުމާލުވެ ދިވެހިޜާއްޖޭގެ ޤާނޫނުތަކާއި ޤަވާޢިދުތަކާއި ޚިލާފަށް އަމަލުކުރަމުންދާ ކަމުގެ ޝަކުވާ އެ މިނިސްޓްރީއަށް ލިބެމުންދާ ކަމަށެވެ. މިނިސްޓްރީއިން ވަނީ ފަތުރުވެރިން ބައިތިއްބާ އެންމެހައި ތަންތަނަށް ޤާނޫނުތަކާއި ޤަވާއިދުތަކާއި އެއްގޮތަށް އަމަލުކުރަން އަންގައި 2019 އޭޕްރީލް 16 އަދި މޭ 28ގައި ސަރކިއުލަރ ފޮނުވާފައި ކަމަށެވެ. ނަމަވެސް އަދިވެސް ބައެއް ފަރާތްތަކުން މިފަދަ ކަންކަމުގައި އިޙުމާލުވާތި މިކަމާއިމެދު ފިޔަވަޅު އެޅުމަށް އެ މިނިސްޓްރީން ނިންމާފައިވާ ކަމަށް އެ ނޫސްބަޔާނުގައި ބުނެފައިވެއެވެ.\nމީގެ އިތުރުން ފަތުރުވެރިކަމުގެ ބޭނުންތަކަށް ދޫކޮށްފައިވާ ތަންތަނުގެ ގޮނޑުދޮށްތައް ހިމާޔަތްކޮށް ރައްކާތެރިކުރުމަށާއި، ވެލިން މުއްސަނދިކުރުމަށް ވެލިނެގުމުގެ އުސޫލު އުވާލުމަށް ނިންމާފައިވާ ކަމަށްވެސް އެ ބަޔާނުގައި ބުނެފައިވެއެވެ. އެއީ، ރިސޯޓްތަކުގެ ގޮނޑުދޮށް ރީތިކުރުމަށް އެ ރިސޯޓުގެ އިޙްތިޞާޞުން ބޭރުގައިވާ ފަޅުތަކުން ވެލިނެގުމަށް ހުއްދަ ދިނުމުގެ ގޮތުން 2017ގައި އެކުލަވާލެވިފައިވާ އުސޫލެއް ކަމަށް ވެސް އެ ބަޔާނުގައި ބުނެފައިވެއެވެ. ނަމަވެސް، ފަޅުތަކުގެ ތިމާވެއްޓަކީ ކަނޑުގެ ދިރުންތައް އާލާވުމަށް މުހިއްމު މާޙައުލެއް ކަމުން ފަޅުތައް ހިމާޔަތް ކުރުމުގެ ގޮތުން އެ ފިޔަވަޅު މުހިއްމު ވެގެންދާނެ ކަމަށް މިނިސްޓްރީއިން ދެކިވަޑައިގަންނަވާ ކަމަށް ވެސް ބުނެފައިވެއެވެ.\nތިމާވެއްޓާއި ގުޅުންހުރި ކަންކަމަށް އިސްކަންދީގެން ގައުމު ތަރައްޤީ ކުރުމަކީ ރައީސުލްޖުމްހޫރިއްޔާ އިބްރާހީމް މުހައްމަދު ޞާލިޙްގެ ސަރުކާރުގެ މައިގަނޑު އެއް ފަލްސަފާ ކަމުގައި ވުމުން އެފަދަ ކަންކަމުގައި މިނިސްޓްރީއިން އަޅަންޖެހޭ އެންމެހާ ފިޔަވަޅުތައް އަޅާނެކަމުގެ ޔަގީންކަން އެންމެހާ ރައްޔިތުންނަށް އަރުވާ ކަމަށްވެސް މިނިސްޓްރީން ނެރެފައިވާ ނޫސްބަޔާނުގައި ބުނެފައިވެއެވެ.\nMinistry's Press Release:\n— Ministry of Tourism (@TourismMv) June 10, 2019


Ep. 13 — Goanaa | Safuhaa\nޑާކްނައިޓް އާއި ވާހަކަދައްކަން އިންދާ ކަރަންޓު ކެނޑުމުން އާވާ ދެރަވިނަމަވެސް އެކަން ވީ އެންމެ ރަގަޅަށް ކަމުގައި ގަބޫލު ކުރިއެވެ. އޭނަ އެއްގޮތަކަށްވެސް ޑާކްނައިޓް ގާތުގައި ހިތް ހުޅުވާލާކަށް ބޭނުމެއް ނޫނެވެ. އެ ވާހަކަތައް ނުބުނެވުނީ ހަމަ ކިރިޔާއެވެ. ޑާކްނައިޓްގެ ހުންނަ ގޮތަކުން އެއީ ކާކުކަން ކިހިނެއް ހުންނަ މީހެއްކަން ނޭގި ވަރަށް އިތުބާރު ކުރެވި އަމިއްލަ އިހުސާސްތަކާއި ހިތާމަތައް ހިއްސާކުރެވޭ ބައިވެރިޔެއްގެ ގޮތުގައި ނޭގިނަމަވެސް އާވާއަށް ބެލެމުން އައިސްފައިވެއެވެ. އުއްބައްތިއެއް ދިއްލާލައިގެން އާވާ އިންއިރުވެސް ވިސްނެނީ ޑާކްނައިޓާއި މެދުގައެވެ. އޭނަ ހީކުރާނީ ސުވާލުކުރީމަ އާވާ ރުޅިއައިސްގެން ދިޔައީ ކަމުގައެވެ.\nއާވާ އޮންލައިން ވިއިރު ދަންވަރު ބާރަޖަހައިފިއެވެ. އެގަޑީގައިވެސް އާވާގެ އިންތިޒާރުގައި ޑާކްނައިޓް އިނީކަމުގައި ބުނުމުން އާވާ ހައިރާންވިއެވެ.\n"ކީއްވެތަ އަހަރެންގެ ސުވާލަށް ޖަވާބު ނުދިނީ؟ އެހެންނޫނަސް އަހަރެމެން ދެމީހުންނަށް އެކަކު އަނެކަކު އެނގެނީއެއްނޫން، އަހަންނަކަށް ނޭގޭނެ ޕްރިންސެސް ކޮންމެފަދަ ވާހަކައެއް ކިޔާދިނަސް، ތިއީ އެހާ މަޝްހޫރު ކުއްޖެއް ނޫން، ވާހަކަ ތި ލިޔަނީ މަޝްހޫރު ސައިޓަކަށް ނޫން، އެހެންނޫނަސް މިހާރު އެނގޭނެ އަހަންނަކީ ގޯސްމީހެއް ނޫންކަން، އެނގޭތަ މިހުރިހާ އިރު އަހަރެން ވިސްނީ އެމީހާގެ ނުބައިކަމާއި ދޭތެރޭ، ޕްރިންސެސް ގެ ގައިގާ އޭނަ އަތްލީކަން އަހަންނަށް ޔަގީން، ނޫންތަ؟ " ޑާކްނައިޓް ދޫނުކޮށް ސުވާލުކުރަން ފެށިއެވެ.\n"އޭރު އަހަންނަށް ފަސް އަހަރު، އެކަމަކު ހަނދާން ހުރޭ، އެ ވާހަކަ ދޮންމަންމަ ގާތު ބުނީމަ ދޮންމަންމަ އަހަރެންގެ އަނގަމަތީގައި ޖެހީ، ދެން ބުނި އެއްޗެއް އެނގޭތަ؟ " އާވާ އެ ހަނދާންވިޔަސް ލޮލަށް ކަރުނަ އައެވެ.\n"ކީކޭތަ ބުނީ....." ޑާކްނައިޓް ހަމްދަރުދީވިއެވެ.\n"ދޮންމަންމަ ބުނީ ސާމީގެ ސިފައިގަ އެގޭގައި އުޅޭ ޖިންނި އޭ އަންނަނީ، ކުރުސި ނުކިޔަވާ ނިދާތީ އެމީހާ އަންނަނީއޭ، ދަތްތައްވެސް އުފުރާލާނެއޭ އެ ޖިންނި ކުރާކަމެކޭ ކިޔާފައި މީހުންގެ ގާތުގައި ވާހަކަ ދައްކަންޏާ، އަނގަ މަޑުން ލައިގެން ހުންނާށޭ، އެހެންވެ ވަރަށް ބިރުގަތް، އަދި ދޮންމަންމަ ރުޅިގަދަވެފައި ހުރެ އަނގަޔަށް މިރުހެއް ފިތާލީ، ވަރަށް ކުޅިވި، އެދުވަހު މަރުނުވީ ކިރިޔާ، ހަކުރުކެއީމަވެސް ރަގަޅެއްނުވި........." އާވާ ޓައިޕްކުރަމުން ދިޔައެވެ.\n"އޭނަ އަތްލީ ކޮންތާކު؟ ލަދެއްވެސް ނުގަންނަ ލާއިންސާނީ މަޚުލޫގުންވެސް ދުނިޔޭގައި އެބައުޅޭކަން އަދި ކިރިޔާ މިއެނގުނީ، އަހަރެން ހުރިނަމަ އެމީހާގެ އަތް ބިންދާލާނަން......" ޑާކްނައިޓް ރުޅިއައިވަރު އެނގުމުން އާވާއަށް ކުރެވުނީ އެހެން ކަހަލަ އިހުސާސެކެވެ.\n"އަތްލިއެކޭ ނުބުނަމެއްނު..." އާވާ ކަންބޮޑުވިއެވެ.\n"އަހަންނަށް އެނގޭ ޕްރިންސެސް ތިއުޅެނީ ނުބުނަންކަން، މިހާރު އުޅެނީ އެމީހުން ކައިރީގަތަ؟ " ޑާކްނައިޓް އަހާލައިފިއެވެ.\n"ނޫން، މިހާރު މާލޭގައި މިއުޅެނީ...." އާވާ ހާސްވިއެވެ.\n"ގުޑް، އެކަމަކު އަދިވެސް އެމީހާ ކުރިކަމެއް ނުބުނަމެއްނު، އެކަހަލަ މީހުންގެ ވާހަކަ ފޮރުވައިގެން ނުހުރެ ކޮންމެވެސް މީހެއްގެ ގާތު ކިޔާދިނީމަ ސިކުނޑިއަށް ލުއިވާނެ...." ޑާކްނައިޓް ވިސްނާދިނެވެ.\n"އަހަރެން ކުޑައިރު ތަމްބް ސަކް ކުރިން، ސާމީއަށް އެކަން އެނގޭނެ، އެހެންވެ އެރޭ އަދި އެ ހަޑި ހަޑި އިނގިލިގަނޑު......" އާވާ ވަކި ހިސާބަކުން ހުއްޓާލައިފިއެވެ. އޭނަ މި ވާހަކަ ކިޔާދޭންވީހެއްޔެވެ؟ އޭނަގެ އަގު ވެއްޓުން ނޫންކަމެއް ނުވާނެއެވެ. ނަމަވެސް ޑާކްނައިޓް ގާތު އެވަރަށް ބުނެވުމުންވެސް ހިތަށް ކުޑަ ކުޑަ ފިނިކަމެއް ލިބިއްޖެއެވެ. ހިނިތުންވެވުނު ވަގުތު ޑާކްނައިޓް ކުއްލިއަކަށް އޮފްލައިން ވިތަން ފެނިފައި އާވާގެ ހިތް ނުހުއްޓުނީ ކިރިޔާއެވެ. އެހެރީއެވެ. ޑާކްނައިޓްވެސް ފޫހިވީއެވެ. ހަގީގަތް އެނގުމުން އެންމެން އޭނަދެކެ ފޫހިވާނެއެވެ. އަނގައިން ބުނާހިތެއް ނުވާނެއެވެ. އިރުކޮޅެއްނުވެ ސްކްރީން ފުސްވާންފެށީ ދެލޯ ފުރިގެން އައި ބޮޑެތި ކަރުނަތިކިތަކުގެ ސަބަބުންނެވެ. އާވާ ލެޕް ލައްޕާލިގޮތަށް އެނދަށް ތިރިވިއިރު ޑާކްނައިޓްދެކެ ހަމަ ރަގަޅަށްވެސް ހިތުގައި ޝަކުވާ އުފެދިއްޖެއެވެ. އެންމެން އޭނައާއި ދޭތެރޭ ކަންތައް ކުރާނީ އެއް އުސޫލުންނެވެ. ތިމާގެ އުނި ސިފަތަކާއި ހިތާމަތައް ކިޔާދީގެން އެހެން މީހެއްގެ ހަމްދަރުދީ ލިބޭނެކަމަށް ހީކުރަންޏާ އެއީ އޮޅުމެވެ. އެވަރަށް ބުނެވުނީތީވެސް ހިތާމަކޮށްފައި ދުވަހަކު އެފްބީއަށް ނުވަންނާން އާވާ ނިންމިއެވެ.\n"ނާޒް، އައިމް ސިކް، ދުވަސްކޮޅަކަށް އަހަންނަށް ވާހަކަލިޔުމުން ބްރޭކެއް ދީފާނަންތަ؟ " އާވާ މެސެޖްކުރީ ނާޒްއަށެވެ.\n"އޮފްކޯސް ޑިއަރ، ހަފްތާއެއް ވާންދެން ރެސްޓް ނަގާ... " ނާޒް ސުވާލު ކުރުމުން އާވާ ބުނީ ބޮލުގައި މާގަދަޔަށް ރިއްސަނީކަމުގައެވެ. ނާޒް އޭނަގެ ހެޔޮ ދުޢާތައް އަބަދުވެސް އާވާއާއިއެކު ވާނެކަމަށް ބުނުމުން އާވާއަށް ރޮވޭގޮތްވިއެވެ. ދުރުމީހުންވެސް މާ ރަގަޅުކަން ނޭގެއެވެ. މަންމައާއި ކޮއްކޮ އޭނަދެކެ ލޯތްބެއްނުވެއެވެ. އޭނަ އުޅޭ ހާލުބަލާލަނީއެއް ނޫނެވެ. މިރޭ ނާޔާ ހުރީ އޭނަގެ އުފާވެރިކަމުގެ ރަމްޒެއްގެ ގޮތުން އުފާވެރި ތަސްވީރުތަކުން އެފްބީ ފަޅުފިލުވާފައެވެ. އާވާއަށް އެނގެއެވެ. އެކި މީހުން ތަސްވީރުތައްލަނީ އެކި މަގުސަދުގައެވެ. ބައެއްފަހަރު ދުރުގައި ތިބޭ އާއިލާއާއި އެކުވެރިންނާއި ހިއްސާކުރާށެވެ. ބައެއްފަހަރު ފޮނިކަން ދައްކާށެވެ. ނޫނީ ތިމާ އުޅެނީ އުފަލުގައިކަން އެހެންމީހުންނަށް އަންގާށެވެ.\n"މިއަށްވުރެ މަރުވިޔަސް ހިތަށް މާ ފަސޭހަވާނެކަން ނޭގޭ، އަހަންނަށް ހެޔޮއެދޭނެ މީހަކު ހުރީއެއްނޫން، ދޮންމަންމަ އެބުނީ ރަގަޅުވާހަކައެއް، އެސިއްރުތައް ކިޔާދިނީމަ މީހުން ރުޅިއަންނާނީ އަހަރެންދެކެ، އަހަރެން ހީކުރީ އެހެން އެކަކަށް އަންޑަސްޓޭންޑް ނުވިޔަސް ޑާކްނައިޓަށް އެއްޗެއް ވިސްނޭނެކަމަށް، އެހެނެއް ނުވި، ދުވަހަކު މީހަކަށް އަހަރެންގެ ޕާސްޓް ކިޔާނުދޭނަން، އަހަރެންގެ ބެސްޓްފްރެންޑަކަށް ހަދަން ގަސްތުކުރިމީހާ އެންމެ ނިކަމެތިކޮށް އެހެދީ، ހާދަ ދެރަވެއޭ، އަހަރެން މިދުނިޔެއަށް އައުމުގެ ބޭނުމެއްނެތް، އަހަންނަކީ ސުންޕާއެއް، އައި ހޭޓް މައިސެލްފް...." އާވާ ރޭޒަރު ތިލައެއް ނަގާލިގޮތަށް އަތުގައި ޖައްސާލިއެވެ. ލަކުނުތަކުން ފުރިފައިވާ އެ އަތް ހާމަވުމާއިއެކު އާވާގެ ލޮލުގައިވާ ކަރުނަތައް އިތުރުވިއެވެ.\n"އާވާ، ހަމަ ހަނދާނެއްނެތްތަ؟ މަރުވީމަ ދާނެ ތަނަކާއިމެދު ވިސްނާލަބަލަ..." އާވާ އަވަހަށް ރޭޒަރު އެއްލާލާފައި އެނދަށް ވެއްޓިގަތް ގޮތަށް ބާލީހުގައި މޫނު ފޮރުވިއެވެ. ކިތަންމެ ވަރަށް ކަރުނަ އޮއްސިޔަސް އޭނައާއި ދޭތެރޭގައި ހަމްދަރުދީވާނެ އެކަކުވެސް ނެތްކަމަށް އާވާ ގަބޫލުކުރިއެވެ. ހިތަށް އެކަން ވިސްނާދީ ދީ ބަލިވާވަރުވިއެވެ.\nދުވަސްކޮޅެއް ފާއިތުވެގެން ދިޔައިރު އާވާ އެއްގޮތަކަށްވެސް ނެޓަށް ވަދެނުލިއެވެ. އޭނަ އެކި މަސައްކަތުގައި އަވަދިނެތި އުޅެމުންދިޔައިރު ދޭތެރެއަކުން ރަފްހާން ނޫނީ ޔާކިންއާއި ދިމާވިއެވެ. ރަފްހާންގެ ވާހަކަ ހުންނަނީ ރަސްމީކޮށެވެ. ޔާކިންގެ ލާނެތްކަމުން އަބަދު އާވާއާއި ދިމާކުރުން ނޫންކަމެއް ނެތެވެ. އަމީން ބައްޕަފަދައެވެ. އާވާއާއި އަމީން އޯގާތެރިކަމާއިއެކު ވާހަކަދައްކައިފިއްޔާ އާވާ ފެންކަޅިވާތަން އަމީންދެކެއެވެ. އާވާގެ ދެލޮލުގައި ހުންނަ ހިތާމަވެރި އަސަރުތަކާއިމެދު އަމީންގެ ހިތުގައި ސުވާލު އުފެދެއެވެ. ނަމަވެސް ރަފްހާންގެ ރަގަޅުކަމާއިމެދު އިތުބާރުކުރެވޭވަރުން އެހިތާމައާއި ރަފްހާން ގުޅުވާލަން އަމީން ބޭނުން ނުވަނީއެވެ.\nއާވާ ކަންނެތްވާ ދުވަހެއް ވެއްޖެއްޔާ އެހެން މީހުންނަށް ނާންގާ ކާރީގައި ހުންނަ ފިހާރައަކުން ހަވީރަށް ކޮންމެވެސްކަހަލަ ހެދިކާއެއް ގަނެލައެވެ. ގޭގައި ނަހަދާ އެއްޗެއް އާވާއަކަށް ނުކެވެއެވެ. އެހެންވެ އެފަދަ ދުވަހެއް ވެއްޖެއްޔާ އާވާ ކާލަނީ ބިސްކޯދެއް ނޫނީ ޕާންފޮތްޗެކެވެ. މިއަދުވެސް އާވާ ހަވީރަށް ބަޖިޔާ ގަނެގެން ގެނެސްފައި ސައިހެދިއެވެ. މޭޒުމަތި ތައްޔާރުކުރަން ހުއްޓާ ޔާކިންއާއި ރަފްހާން އަދި އަމީން އެކީގައި ކަހަލަގޮތަކަށް ކާކޮޓަރިއަށް ވަދެ މޭޒުދޮށުގައި އިށީނެވެ.\n"އަވީ، ބަޖިޔާ މިއަދު ފޮނިކަމުން އާވާއެކޭ އެއްވަރު....." ޔާކިން ބަޖިޔާއެއް އަނގައިގާ ޖަހާލަމުން އާދައިގެ ގޮތެއްގެ މަތިން ކާއެއްޗެއްސަށް ފާޑުކިޔެވެ.\n"ބަޖިޔާ ވަރަށް މީރު..." އަމީން އަބަދުވެސް ތައުރީފުކުރާނެއެވެ. ރަފްހާން ހިމޭނުން އިނދެލާފައިވެސް އާދައިގެ މަތިން އެ ތޫނުދެލޮލުން ބަލާލިއިރު އާވާއަށްވެސް އެދިމާލަށް ބަލާލެވުނީއެވެ. އަމީން އެދުނީ އާވާވެސް ސައިބޯން އައުމަށެވެ. އަމީން ހިތްހަމަޖެހެނީ ޅީދަރިފުޅުވެސް އެމީހުންނާއި ބައިވެރިވީމައެވެ. އެންމެން އެކީގައި މިގޮތަށް ކާ މޭޒުދޮށުން ފެނުމަށް އަމީން އަބަދު ބާރުއަޅައެވެ. ނަމަވެސް އާއްމުކޮށް މިހެން އެކީގައި ކާލެވެނީ ހަމައެކަނި ހަވީރުގަޑީގައެވެ. އާވާ އިށީދެފައި ޕާން ފޮތްޗެއް ނެގިއެވެ.\n"އައްޗި...." ކުއްލިއަކަށް ޔާކިން ބަޖިޔާގެ ތެރެއިން އިސްތަށްޓެއް ނަގާފައި ދައްކާލުމާއި އެކު އެންމެ ފުރަތަމަ އޯކަށް ދަމައިގަނެފައި ދުއްވައިގަތީ އާވާއެވެ. ޔާކިން އަނގަ ނުބައިވިޔަސް އިސްތަށިނަގާފައިވެސް ބަޖިޔާކާލީ އާވާ ހެދި އެއްޗެއްކަމަށް ވާތީއެވެ. އާވާގެ އިސްތަށިގަނޑު ކުރުކޮށް ކޮށާލާފައި އޮންނައިރު ވަރުގަދަވެފައި ފަންކަމުން އަބަދު ވިހުރެވޭއިރު މިފަދަ ހާދިސާތައްވެސް ހިގާނެތާއެވެ. ރަފްހާން އިނީ ކަންބޮޑުވެފައެވެ. އާވާ ލަދުގަނެ އެކަމާއި ހިތާމަކުރާނެވަރު އިހުސާސްކުރެވުނެވެ.\n"ދޮންބެއަށްވެސް ނުކެވުނު ދޯ، ނަސީބެއް ހުރިހާ ބަޖިޔާއެއް ލިބުނީނު...." ޔާކިން ހަމަޖެހިލައިގެން އިދެ ބަޖިޔާކާން ފެށިއެވެ. އަމީން ޔާކިންއަށް އަޑުލިއެވެ. އާވާ ދެރަވާނެވަރު ބުނެދީ މާފަށް އެދެން އެންގިއެވެ. ކައްކާމީހެއްގެ އަތުން އެންމެ ފަހަރަކު އެކަހަލަ ގޯހެއް ހެދިދާނެ ކަމަށާއި އެކަން މައްސަލައަކަށް ނަހަދަން ޔާކިންގާތުން އެދުނެވެ. ޔާކިން އިނީ ހިނިއައިސްފައެވެ. ދެން އޭނަ ހާސްފަހަރު މާފަށް އެދުނަސް އެކަން ނުވާކަމަކަށް ނުވާނެއެވެ. އިރުކޮޅެއްނުވަނީސް އާވާ ތަންކޮޅެއް ހަމަޖެހިލައިގެން ހުރެ ކާކޮޓަރިއަށް ވަދެފައި އޭނަ މިއަދު ބަޖިޔާގަތް ފިހާރަ ބުނެދީފައި ޔާކިން ގާތުއެދުނީ އެތަނަށް ގޮސް މައްސަލަ ޖެއްސުމަށެވެ. މިއަދު ބޮލުގައި ރިއްސާތީ ހަވީރު ސަޔަށް އެއްޗެއް ނެހެދުނީކަމަށެވެ. އެއީ އާވާ ހެދި ބަޖިޔާނޫންކަން އެނގުމާއިއެކު ޔާކިން ހޮޑުނުލެވުނީ ކިރިޔާއެވެ. ވަގުތުން ބަޖިޔާތަށި ހޫރާލިގޮތަށް ރުޅިގަދަވެފައި އެތަނުން ތެދުވެގެން ދިޔަތަން ފެނުމުން އާވާ ހިނިއަންނަގޮތްވިއެވެ.\nއެރޭ ރޭގަނޑު ރަފްހާން ކާކޮޓަރިއަށް ވަންއިރު އާވާ ކޮންމެވެސް އެއްޗެކޭ ކިޔަކިޔާފައި މޭޒުމަތި ފޮހެން ހުއްޓާ ފެނުމުން ރަފްހާންގެ ތުންފަތްމަތީގައިވާ ފަނޑު ހިނިތުންވުން ފުންވެގެން ދިޔައެވެ.\n"އެކަނި ހުރެ ވާހަކަދައްކަނީ ހަންޑިއަކާތަ؟ ކޯންޗެއް މިރެއަށް ހަދާލީ؟ " ރަފްހާންގެ އަޑު އިވުމުން އާވާ އެނބުރި ބަލާލައިފިއެވެ. ރަފްހާން އައުމުން ތާޒާ ލުއި މީރުވަހެއް ތަނުގައި ހިފާލިއެވެ. ދެންމެ ފެންވަރާލައިގެން އައީކަން ނޭގެއެވެ.\n"ރޮށްޓާއި ކުޅިމަސް..." އާވާ ބުނެލިއެވެ.\n"ގުޑް ގާލް، އަހަރެން އަންނަގަޑިއަށް ކޮފީ ހަދާލީ......" ރަފްހާން ގެ ނަޒަރު ހުއްޓުނީ މޭޒުމަތީގައި ހުރި ކޮފީތަށްޓަށެވެ. އޭނަ ކޮފީ ތަށިނަގަން އަތްދިއްކޮށްލާއިރަށް އާވާ އަވަސްވެލާފައި އެ ތަށި ދުރަށް ޖައްސާލަމުން އެއީ އޭނަގެ ތަށިކަން އެންގިއެވެ.\n"މިތަށްޓަށް ކޮފީ ބުއިމަކީ މަނާކަމެއްތަ؟ " ރަފްހާން ހުރީ މަޖާވެފައެވެ.\n"ސޮރީ، އެކަމަކު އަހަރެން މަގު ތަށި އަދި ސަމުސާ ޝެއަރ ނުކުރަން...." އާވާ ގަދަކަމުން ހީލަމުން ރަފްހާންއާއި ހަތަރުކަޅި ހަމަކުރިއެވެ.\n"ކޮބާ ސަބަބަކީ؟ އާވާ ބައްޔެއްޖެހިފައި ހުރީތަ؟ އަހަރެން އެހާ ބިރެއްނުގަނޭ ބައްޔެއް ޖެހިދާނެތީ، ވާންހުރިކަމެއް ވާނެއްނު، ނޫނީ އަހަރެންދެކެ ބިރުގަންނަނީތަ؟ " ރަފްހާން ބުމައަރުވާލިއެވެ.\n"އެހެނެއްނޫން، އެއީ ކުޑައިރުއްސުރެން އެގޮތަށް އާދަވެފައިވާތީ، އަހަރެން ކޮފީއެއް ހަދާދީފާނަން..." އާވާ އެހެން ބުނެލުމުން ރަފްހާން ގޮނޑިއެއް ދަމާލައިގެން އިށީދެއްޖެއެވެ. އާވާއާއިއެކު އުޅެން އުދަގޫވާއިރުވެސް ސިކުނޑީގެ ކަނަކުން މިކުއްޖާއާއި ރުހެވޭގޮތެއްވެސް އެބަވެއެވެ. އެހެން އަންހެންކުދިންނާއި ތަފާތުކަމުންނެވެ.\nރަފްހާން ކޮފީތަށި ހިފައިގެން ބެލްކަންޏަށް ނުކުތް ގޮތަށް ބޭރަށް ބަލަން ހުރިއިރު އޭނަގެ ޚިޔާލުގައި އާވާ ނޫން އެހެން އިތުރުކަމެއް ނުވެއެވެ. އެވަރަށް އާވާއާއިމެދު ވިސްނެން ފެށުމުން ނޭގި އާވާދެކެ ލޯބިވެވުނީބާވައޭ ހިތަށް އަރާފައި އެކަނި ހުރެވެސް ރަފްހާން ހިނިތުންވެލިއެވެ. އެކި ޚިޔާލުތަކުން ހިތަށް ފޮނި މީރުކަމެއްވެސް ލިބުނެވެ. އާވާދެކެ ލޯބިވުން އެއީ މައްސަލައެއްނޫނެވެ. ނަމެއްގައިވިޔަސް އެއީ އޭނަގެ އަންހެނުންނެވެ. އެގުޅުން އިތުރަށް ކުރިއަށް ގެންދާން ހިތް ބޭނުންވާނީ އާވާއާއިމެދު ހިތުގައި މަގާމެއް ދެވުނީމައެވެ. އެހެންނޫނަސް އާވާ ދަސްކުރަން އޭނަ ބޭނުމެވެ. މިހާރު އެނގިފައިވަނީ މަދު އެއްޗެކެވެ. މުޅިން ދަސްކޮށްގެން ނޫނީ އެހިތާއި ހަމަޔަށް ނުފޯރާނެއެވެ.\nތާނިޔާއަށް ރަގަޅުވުމާއެކުހެން ޝަކުވާ ފުނިވަރަކާއިގެން ކްރިމްސަންވިލާއަށް އައެވެ. އާވާ ހީކުރީ ތާނިޔާގެ މޫނުމަތީގައިވެސް ލަކުނު ހުންނާނެ ކަމުގައެވެ. ތާނިޔާގެ ރީތިކަން ހައްތަހާ އިތުރުވީއެވެ. ދޮންކަމުން ވިދައެވެ. ފިޔާތޮށިކުލައިގެ ސްކާފްގައި ހުރިއިރު މޫނުގެ ކުލައަރާފައިވާހެން ހީވިއެވެ. ހަނދުގައި ލައްތަކެއް ހުއްޓަސް އެހެން މީހުންނަށް ފެންނާނެ ހެއްޔެވެ؟ އެގޮތަށް ތާނިޔާގެ މޫނުގައިހުރި އެންމެ ދެ ލަކުނުވަނީ ފަނޑުވާން ފަށާފައެވެ. އާވާ މާފަށް އެދުނެވެ. އޭނަވެސް ބަލިވެގެން ވާހަކަ ލިޔުން ހުއްޓާލައިގެން އުޅޭކަމަށް ބުނެ އުޒުރެއްދެއްކިއެވެ.\nތާނިޔާ އައިގޮތަށް ރަފްހާން، ޔާކިންގެ އިތުރުން އަމީންއަށްވެސް ތަޢާރަފުވެލިއެވެ. ހީވީ އެތައް ދުވަހެއްވާންދެން އެއާއިލާ މީހުން ދަންނަ ގާތް އަންހެންކުއްޖެއް ހެންނެވެ. އެންމެނާއި އަނގަ ތަޅާފައި މަޖާވެގެން އުޅުނުތަން ފެނިފައި އާވާ ހުރީ ނިކަން ބިރުންނެވެ. ރަފްހާންއާއި ދިމާލަށް ތާނިޔާ ވަކިން ޚާއްސަ ނަޒަރަކުން ބަލާކަންވެސް އޭނަ ފާހަގަކުރިއެވެ. ރަފްހާން ކުރީކޮޅު ހުރީ އެކަން ނުދެނެހުރިކަމަށް ހަދާލައިގެންނެވެ. އޭނައާއި ހެދި އަންހެންކުދިން މޮޔަވާއިރުވެސް ނޭގެނީހެއްޔެވެ؟ ނޫނީ އެހާ މައުސޫމް ހެއްޔެވެ؟ އާވާ އެމަންޒަރު ބަލަންހުރެ ދަތްތައް ވިކައިގަތެވެ.\n"އާވާ އެހެރީ ތާނިޔާ އަހަންނާއި ވާހަކަދައްކާތީ ވަރަށް ރުޅިއައިސްފަހެން ހީވޭ، ނޫނީ މަށަށް ހީވިގޮތެއްބާ، ފަހަރެއްގައި އަހަރެން ތާނިޔާއާއި ވާހަކަދައްކާ ގާތްކޮށްލައިފިއްޔާ އާވާ ބިރުން އަހަންނާއި ކްލޯޒްވެދާނެކަން ނޭގޭ، އާވާއާއި ތާނިޔާ ކުޑައިރުއްސުރެން އެކުވެރިކަމާއި އާއިލީ ގޮތުންވެސް ގުޅިފައިވާކަން މިއެނގުނީ، އެހެންނޫނަސް ތާނީއަށް އާވާއާއި ބެހޭ ވަރަށް ގިނަ މައުލޫމާތު އެނގޭނެހެން ހީވޭ......" ރަފްހާން ފޯނު ހުޅުވާލައިގެން އިނަސް ސިކުނޑީގައި އެނބުރެމުން ދިޔައީ އެހެން ކަމެކެވެ. އެންމެ މަޖާ ތަންކޮޅަކީ ތާނިޔާއަށްވެސް އާވާ ރަފްހާންއާއި ކައިވެނިކޮށްގެން އުޅޭކަން ނޭގޭތީއެވެ.\nއަމީން ރޭގަނޑު ކައިގެން އެތެރެއަށް ވަންއިރު ތުނިކޮށް ވާރޭވެހެން ފަށައިފިއެވެ. އަމީން ގެއަށް ވަނުމާއިއެކު ރަފްހާން އަވަހަށް ތާނިޔާއާއި ދިމާލަށް ބަލާލީ ހިނިތުންވެލަމުންނެވެ.\n"ވާރޭވެހެން އެފެށީ، މިރޭ މިގޭގައި މަޑުކޮށްލަންވީ އެއްނު...." ރަފްހާންގެ އެ ޖުމްލައިން އުދަގޫވެ އަސަރުކުރީ އެކަނި އާވާއަކަށް ނޫނެވެ. އެ ޖުމްލައިން ޔާކިންގެ ހިތް ދިޔައީ ގުޑައިގެންނެވެ. އޭނައަށް ރީތި ކަމުދާ އަންހެންކުއްޖެއް ފެންނައިރަށް އެކުއްޖަކާއި ރަފްހާން ގާތްވަނީ ކީއްވެހެއްޔެވެ؟ ދުވަހަކު ޔާކިންގެ ހިތަށް މިހާ ބޮޑު ދަތިކަމެއް ނުލިބެއެވެ. ތާނިޔާވެސް ހީވަނީ އެ ރީތި ދެލޮލުން ރަފްހާން ކާލަފާނެހެންނެވެ. އެންމެ ފަހަރަކުވެސް އެ ނަޒަރު ރަފްހާންގެ މޫނަކުން ވަތްކެއްނުވެއެވެ.\n"ތޭންކްސް ރެއިން، އެނގޭތަ؟ އިޓްސް ހަލޮވީން ނައިޓް، ބިރުވެރި ކަމެއްކޮށްލަން ހިނގާ...." ތާނިޔާ ފަރި ހިނިތުންވުމަކާއިއެކު އެހެންދުވަހަށްވުރެ "ޗާމިން" ވާން މަސައްކަތްކުރާތަން ފެނުމުން އާވާ މޮޔަވާވަރުވިއެވެ. ތާނިޔާއަށް ނޭގެނީއެވެ. މޮޔައީއެވެ. ފިރިހެނުންނަކީ ކިހާވަރެއްގެ ބަޔެއްކަން އެނގޭނެނަމައެވެ. ރަފްހާން ގެ އަންބަކު ނަމެއްގައި ހުރިއިރުވެސް އެހެން އަންހެންކުއްޖަކާއި އަނގަތަޅަން އިނީ ކިހާ މަޖާވެލާފައިހެއްޔެވެ؟\n"ބިޓްރޭއި ކުރަން މި މީހުން ވަރަށް މޮޅުވާނެ..." އާވާ ހިތުން ކިޔާލިއެވެ.\n"ތާނި، މުސްލިމުން ނުޖެހޭނެ އެރޭ ފާހަގަކުރަން، އެހެންނޫނަސް ވަރަށް ނިދިއެބައާދޭ، ނީދެވޭނެ އެއްވެސް ސަކަރާތެއްޖަހަން، ހިނގާ ކޮޓަރިއަށް....." އާވާ ތެދުވެގެންގޮސް ތާނިޔާގެ އަތުގައި ހިފާ ދަމަންފެށިއެވެ. ތާނިޔާ އުޅުނީ ނުދާށެވެ. ނަމަވެސް ޔާކިންވެސް މޫޑެއްނެތޭ ކިޔާފައި ސިޑިންއަރައިގެން ދިޔުމުން ރަފްހާންވެސް އެންމެފަހުން ކޮޅަށް ތެދުވެއްޖެއެވެ.\n"ތާނި، މާދަން ދިމާވާނެ ދޯ، މާދަން އަހަރެންގެ އޮފް ޑޭ..." ރަފްހާން ގެ ވާހަކައިން އާވާ ހުރީ އަނގަ ހުޅުވިފައެވެ. އޭނަގެ ކުރިމަތީގައި ރަފްހާން ލަދެއްނެތި ތާނިޔާއާއި ވާހަކަދައްކާގޮތް ބަލާބަލާށެވެ. އިންސާފެއް ނޫނެވެ.\nހެނދުނު އާވާ ތެދުވެ މޭޒު ތައްޔާރު ކުރިގޮތަށް އެންމެން ސައިބުއީ އެކީގައެވެ. މަދީ ޔާކިން އެކަނިއެވެ. ތާނިޔާ ހީހީފައި ރަފްހާންގެ އިތުރުން އަމީންއާއި ވާހަކަ ދައްކާއިރު އާވާ އިންނަން ޖެހުނީ އަނގަ ލައްޕާލައިގެންނެވެ. ތާނިޔާގެ ވާހަކައިގެ އޮމާންކަމާއި ރީތިކަމުން އެންމެން ޖާދޫގައި ޖައްސާލައިފިކަން ޔަގީނެވެ. އަމީން ޟުހާ ނަމާދަށް ވަންގަޑި ބަލާލާފައި ރަފްހާންއާއި ދެމީހުން ވާހަކަދައްކަމުން ބޭރަށް ނުކުތެވެ. އެކަން އެނގުމުން އާވާހުރީ ކުޑަދޮރުގައި ހުރި ބާކޮޅަކުން ބޭރަށް ބަލާށެވެ. ތާނިޔާ ބަދިގެއިން ގެނެސްފައި ހުރި ކުދި އަނބުތަކެއް މަށާފައި މަޖާކާންފެށިއެވެ. ރަފްހާން ތާނިޔާ ދިއްކޮށްލި އަނބުތަށްޓެއްގައި ހިފަމުން ޖޯލީގައި އިށީދެލިއެވެ.\n"ލަދެއް ހަޔާތެއްނެތް އަންހެންކުއްޖެއް، ނޭގޭތަ ތިއީ މަގޭ ފިރިމީހާ ކަމެއް، މީހުންގެ ފިރިން ޖަހައިގަންނާނެ ގޮތެއް ނޭގިފައި މިމީހުން ތިބެނީ..." އާވާ ރުޅިއައިވަރުން ބިއްލޫރިގަނޑުގައި އަތުން ބާރަކަށް ޖެހުނީ ބޭއިޚުތިޔާރުގައެވެ. ރަފްހާންވެސް ކުއްލިއަކަށް އެދިމާލަށް ބަލާލައިފިއެވެ. އާވާ ބާރުބާރަށް ހިނގާލާފައިގޮސް ކާކޮޓަރިއަށް ވަންގޮތަށް ފެން އިސްކުރަށް ދޫކޮށްލިޔަސް ހިތުގައިވާ އަލިފާން ފިންޏެއްނުވިއެވެ. ފަނަރަވަރަކަށް މިނިޓްފަހުން ތާނިޔާ އެތަނަށް ވަންއިރު ތުންފަތް ރަތްކަމުން ހީވަނީ އަނގުރު އަލިފާންކޮޅެއްހެންނެވެ.\n"ސަމްބަޑީ ކިސްޑްމީ..." ތާނިޔާ އެއްލޯ މަރާލިއެވެ.\n"ވަޓް؟" އާވާ ދިޔައީ ސިއްސައިގެންނެވެ.\n"ރަފްހާންގެ ރީތިކަމަށް ހިތް ފިދާވެއްޖެ، އެހެރަ ފިރިހެންވަންތަކަމެއް ދޯ، ބަލާބަލާ ހިތެއް ނުފުރޭ، ހިތް އަވަސްވެ ފިނިވާގޮތްވެފައި މިހިރީ، މިވަރުން ދަންޏާ ހާޓްއެޓޭކެއް ނުޖެހޭނެތަ، ކޮންތާކު ތަ މިހުރިހާ ދުވަހު އަވީ އޭނަ ފޮރުވައިގެން ގެންގުޅުނީ، އަވީ އަހަރެން މިގެއަށް ނުވައްދަން އުޅޭ ސަބަބު ރޭކާލީ އަދި ކިރިޔާ، މިގޭ ބޯއިސްއިން ރީތިކަމުން ގެއްލިދާނެތީ ކަން ޔަގީން، ޔާކިންއަށް އަވީ، އަހަންނަށް ރެއިން، އޯކޭތަ؟ " ތާނިޔާ ގެ ލޮލުން ފެންއައިސްފައި ހުރިއިރު އެ ދެލޮލުގެ ރީތިކަން އިތުރުވެފައިވާހެން ހީވެއެވެ. އާވާ ހުރީ ކިޔަންވީ އެއްޗެއް ނޭގި ބަސްހުއްޓިފައެވެ. ތާނިޔާ ސީދަލަށް އެހެން ބުނުމުން ލަދުގަންނަގޮތްވިއެވެ. މޫނުމަތީގައި ބުނަން ޖެހޭ އެއްޗެއް ބުނަން ތާނިޔާ އެއްވަނައެވެ.\n"ރެއިން ދެ އަންބަށްތަ މީހަކާއި އިންނަން އުޅެނީ..." ދަންނަ އަޑެއް އިވުމުން ދެކުދިން އެކީގައި އެނބުރި ބަލާލައިފިއެވެ.


Islam Dheenaai Rasoolaa Ah Malaamaai Kuran Furusathu Nudheynan: Raees – adduLIVE\nއިސްލާމްދީނާއި ރަސޫލާއަށް މަލާމާތްކުރަން ފުރުސަތު ނުދޭނަން: ރައީސް\nOct 16, 2019, 16:10 ހަސަން ރަޝީދު\nއިސްލާމްދީނާއި ކީރިތި ރަސޫލާއަށް ފުރައްސާރަކުރަން ޖާގަ ނުދެއްވާނެ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nދ.ހުޅުދެލި ރައްޔިތުންނާ ބައްދަލުކުރައްވާ ވާހަކަދައްކަވަމުން ރައީސް ސޯލިހު ވިދާޅުވީ ގާނޫނު އަސާސީން ލިބިދީފައިވާ މިނިވަންކަން އެގޮތުގައި އޮންނާނެ ކަމަށާއި އެކަމަށް ހުރަހެއް ނާޅާނެ ކަމަށެވެ. ނަމަވެސް ހަމަނުޖެހުމަށް ގޮވާލާ ގޮވާލުންތައް ހުއްޓުވާނެ ކަމަށާއި އެފަދަ ކަންކަމަށް ފުރުސަތު ވެސް ނުދެއްވާނެ ކަމަށް ރައީސް ސޯލިހު ވިދާޅުވިއެވެ.\n"ރާއްޖޭގައި އޮންނާނީ އިސްލާމްދީން. އިސްލާމްދީނަށް ގޮންޖަހައި، އެއަށް ބަދުބަސް ބުނެ، ރަސޫލާ އަށް މަލާމާތްކޮށް، އެއީ އަޅުގަނޑުމެން ފުރުސަތު ދޭނެ ކަމެއް ނޫން" ރައީސް ވިދާޅުވިއެވެ.\nއޭގެއިތުރުން އިސްލާމްދީނުގެ ނަމުގައި ފިތުނަ ފަސާދަކުރުމަށް ވެސް ޖާގަ ނުދެއްވާނެ ކަމަށް ރައީސް ވިދާޅުވިއެވެ. އަދި ޓެރަރިޒަމްގެ ގާނޫނަށް ދާދިފަހުން އިސްލާހު ގެނައީ ރާއްޖޭގައި އޮތް ހިޔާލު ފާޅުކުރުމުގެ މިނިވަންކަން ނަގާލުމުގެ ބޭނުމުގައި ނޫން ކަމަށްވެސް ރައީސް ވިދާޅުވިއެވެ.\nރައީސް މިހެން ވިދާޅުވިއިރު އިސްލާމްދީނާއި ހިލާފު ވާހަކަތަކެއް ހިމެނޭ ރިޕޯޓެއް މޯލްޑިވިއަން ޑިމޮކްރެސީ ނެޓްވޯކް (އެމްޑީއެން) އިން ނެރުނު މައްސަލައެއް ދާދިފަހުން ވަނީ ފެންމަތިވެފައެވެ. އަދި އެ ޖަމިއްޔާގެ ހަރަކާތްތައް ވަގުތީ ގޮތުން މިހާރު ހުއްޓުވާފައިވާއިރު އެ ރިޕޯޓުގެ މައްސަލަ ފުލުހުން ވެސް އަންނަނީ ތަހުގީގު ކުރަމުންނެވެ.\nނަމަވެސް އެ ރިޕޯޓާ ގުޅިގެން އެއްވެސް މީހަކު އަދި މިހާތަނަށް ހައްޔަރުކޮށްފައިނުވާއިރު، ބައެއް ފަރާތްތަކުން ވަނީ އެ ޖަމިއްޔާ އުވާލުމަށް ވެސް ސަރުކާރަށް ގޮވާލާފައެވެ.


Vazeefaa in vakikuree rangalhakah noon! Maalee bura dhaulathah! | Mihaaru\nރިޕޯޓް / ވަޒީފާ\nވަޒީފާއިން ވަކިކުރީ ރަނގަޅަކަށް ނޫން! މާލީ ބުރަ ދައުލަތަށް!\nފުލުހުންގެ މައި އިދާރާ: އިޖުރާއާތުތައް ފުރިހަމަނުކޮށް ވަކިކުރި އޮފިސަރުންތަކަކަށް ވަޒީފާ އާއި މާލީ ބަދަލު ދޭން ވަނީ ހުކުމްކޮށްފައި --ފޮޓޯ/މިހާރު\nނުހައްގުން ވަޒީފާއިން ވަކިކުރާ ގިނަ މައްސަލަތަކެއް ޝަރުއީ މަރުހަލާގައި ދައުލަތާ ދެކޮޅަށް ނިމި ހަމައެކަނި އަލުން ވަޒީފާދޭން ޖެހެނީކީ ނޫނެވެ. ވަޒީފާ އިން ވަކިކުރި ފަހުން ހޭދަވި މުއްދަތުގެ މުސާރަ އާއި އެލަވަންސް، މިހެން ގޮސް މާލީ އެތައް ބަދަލެއް އެ މީހަކަށް ދޭން ކޯޓުން ހުކުމްކުރެ އެވެ.\nދާދި ފަހުން އަނެއްކާވެސް މި ފެނުނީ އެ މަންޒަރެވެ. ފުލުހުންގެ ވަޒީފާއިން ވަކިކުރި ބަޔަކަށް އަލުން ވަޒީފާ ދޭން ވަނީ ހުކުމްކޮށްފަ އެވެ. އެ މީހުން ވަޒީފާއިން ވަކިކުރީ ގޯސްކޮށް ކަމަށް އެއްބަސްވެ، އަލުން ވަޒީފާ ދޭން ދައުލަތުން، ވަރަށް ފަސޭހައިން، ކޯޓުގައި އެއްބަސްވި އެވެ.\nއޭގެ ތެރެއިން އެއް މައްސަލާގައި ހިމެނެނީ މިިހާރުގެ އެކްޓިން ޕޮލިސް ކޮމިޝަނަރު މުހައްމަދު ހަމީދެވެ. އޭނާ ވަކިކުރުމުން ކޯޓަށް މައްސަލަ ހުށައެޅުމުން އެކި މަރުހަލާގެ ކޯޓުތަކުގައި ދައުލަތުން ދިޔައީ، ފުލުހުންގެ ނިންމުން، ދިފާއުކުރަމުންނެނެވެ. އެކަމަކު ސަރުކާރު ބަދަލުވުމާ އެކު ކުއްލި ގޮތަށް ސުޕްރީމް ކޯޓުން މައްސަލަ ނިންމީ ދައުލަތާ ދެކޮޅަށެވެ. އަދި ގެއްލުނު ހުރިހާ ދުވަސްތަކެއްގެ މުސާރަ އާއި އިނާޔަތްތައް ދޭން ދައުލަތުން އެއްބަސްވި އެވެ.\nހަމީދާއި އިތުރު ހަތަރު އޮފިސަރުން ވަކިކުރި ދުވަހުން ފެށިގެން މައްސަލަ ނިމުނު ދުވަހާ ހަމައަށް ލިބެން ޖެހޭ މުސާރަ އާއި އިނާޔަތްތަކަށް ޖުމްލަ ހަތަރު މިލިއަނަށް ވުރެ ގިނަ ރުފިޔާ ދައުލަތުން މި އޮތީ ދޭން ޖެހިފަ އެވެ. އޭގެ ތެރެއިން އެއް އޮފިސަރަކަށް އެކަނި ވެސް 2.8 މިލިއަން ރުފިޔާ އެބަ ލިބެ އެވެ.\nއާންމުންގެ ފާޑުކިޔުން ވަނީ އަމާޒުވެފަ އެވެ. އާންމުން ހިތްހަމަނުޖެހެނީ އެ މީހުން ވަކިކުރީ ގޯސްކޮށް ކަމަށް އެއްބަސްވެ، އަލުން ވަޒީފާ ދޭން ދައުލަތުން ކޯޓުގައި އެއްބަސްވެގެންނެއް ނޫނެވެ. އެމީހުން ވަޒީފާ އިން ވަކިކުރި މީހުންނާ މެދު ފިޔަވަޅު އެޅޭނެ އެއްވެސް ގޮތެއް ނެތި، މާލީ ބުރައާ ހަވާލުވުމުންނެވެ.\nނުހައްގުން ވަޒީފާއިން ވަކިކޮށްފި ނަމަ، އޭގެ ބަދަލު އެ މީހަކަށް ލިބެން ޖެހޭނެ އެވެ. އެއީ ދެބަސްވެވެން ނެތް ހަގީގަތެކެވެ. އެކަމަކު އުފެދޭ ސުވާލަކީ އިޖުރާއާތުތަކާ ޚިލާފަށް އަމަލު ކުރުމުން އެކަމަށް ދޭން ޖެހޭ މާލީ ބަދަލު ނުވަތަ ގެއްލުނު ދުވަސްތަކުގެ މުސާރަ އާއި އިނާޔަތްތައް ނަގައިދެވޭނެ އެންމެ މަތީ މިންގަނޑެއް ނުހެދޭނެ ހެއްޔެވެ؟ ނުވަތަ އެފަދަ ގިނަ ދުވަސް ވީ މައްސަލަތަކުގެ ސަބަބުން ދައްކަން ޖެހޭ ބޮޑެތި އަދަދުތައް ކުޑަކުރެވޭނެ ގޮތެއް ނެތީ ހެއްޔެވެ؟\nރާއްޖޭގައި ޖިނާއީ މައްސަލަތަކެއްގައި ދައުވާ ކުރާނެ މުއްދަތުތައް ގާނޫނުލް އުގޫބާތާއި ޖިނާއީ އިޖްރާއާތުގެ ގާނޫނުގައި ލިޔެފައި އޮތަސް، މަދަނީ މައްސަލަތަކުގައި ދައުވާ ކުރުމުގެ މުއްދަތު ކަނޑައަޅާފައި ހުންނަނީ ވަރަށް މަދު މައްސަލަތަކެއްގަ އެވެ. ވަޒީފާގެ މައްސަލަތަކުގައި ވެސް، ދައުވާ ކުރުމުގެ މުއްދަތެއް ކަނޑައަޅާފައި އޮންނަނީ ވަޒީފާއާ ބެހޭ ގާނޫނުގެ ދަށުން ވަޒީފާއާ ބެހޭ ޓްރައިބިއުނަލްގެ އިހްތިސާސް ހިނގާ މައްސަލަތަކަށް އެކަންޏެވެ.\nދައުލަތުގެ އިސް މަގާމުތަކުގައި ތިބޭ މީހުންނާއި ސިފައިންނާއި ފުލުހުން ފަދަ ޚިދުމަތްތަކުގެ ވަޒީފާގެ މައްސަލަތަކަށް ވަޒީފާއާ ބެހޭ ޓްރައިބިއުނަލްގެ އިހްތިސާސެއް ނުހިނގަ އެވެ. އެފަދަ މައްސަލަތަކުގައި ދައުވާ ކުރަން ޖެހޭ މުއްދަތުތައް އެއްވެސް ގާނޫނެއް ނުވަތަ ގަވާއިދެއްގައި ވެސް ކަނޑައަޅާފައެއް ނެތެވެ. އެހެންވެ، އެފަދަ މައްސަލަތަކުގައި ކިތަންމެ ދިގު މުއްދަތެއް ފާއިތުވުމަށް ފަހު ވެސް ދައުވާކުރާކަށް ހުރަހެއް ނޯވެ އެވެ. މާލީ ބަދަލު ބޮޑުވަނީ އެހެންވެގެންނެވެ.\nދެން އޮތް މައްސަލައަކީ ޝަރީއަތްތައް ދިގުލައިގެން ދިއުމެވެ. އެހެންވެ، އެކި ސަބަބުތަކާ ހެދި ގިނަ ދުވަސްވެ، ދައުލަތުގެ މައްޗަށް އުފަންވާ ބޮޑު މާލީ ޒިންމާތައް ކުޑަކުރެވޭނެ ގޮތެއް މި އޮތީ ހޯދަން ޖެހިފަ އެވެ.\nފުލުހުންގެ އޮފިސަރުންތަކެއްގެ މައްސަލާގައި މާލީ ބޮޑު ބުރައަކަށް އެއްބަސްވުމުގެ އިތުރަށް، ދައުލަތުން އަމަލުކުރި ގޮތާ މެދު ވެސް ސުވާލު އުފެއްދިދާނެ އެވެ. އެ މީހުން ވަޒީފާއިން ވަކިކުރީ ގޯސްކޮށް ކަމަށް ދައުލަތުން އެއްބަސްވުމުން އެނގެނީ އެކަން ކުރި ބަޔަކު ގޯސްކޮށް އަމަލު ކޮށްފައިވާ ކަމެވެ. އެހެންވީއިރު، އެކަމުގައި އިހުމާލުވި ބަޔަކާ މެދު ފިޔަވަޅު ނޭޅީ ކީއްވެގެން ހެއްޔެވެ؟ އަދި ގޯސްކޮށް ވަކިކުރި ކަން އެނގި ތިބެ، ވަޒީފާ އަނބުރާ އިއާދަކުރަން ދައުލަތުން ކުރިން މަސައްކަތް ނުކޮށް އޮތުމަކީ ވެސް މައްސަލައެކެވެ.\nދައުލަތުން ވަކި ބަޔަކަށް ބޮޑެތި އަދަދުތަކުން މާލީ ބަދަލު ދޭން ނުޖެހޭނެ ގޮތެއް އޮންނަން ޖެހޭނެ: -- ފޮޓޯ/މިހާރު\nގާނޫނީ ބޭފުޅުންގެ ނަޒަރުގައި ގިނަ ދުވަސްވެފައި ހުންނަ އެފަދަ މައްސަލަތަކުގައި، ގެއްލުނު ހުރިހާ ދުވަސްތަކުގެ ފައިސާ ދޭން ދައުލަތުން އެއްބަސްވެ، ބޮޑު މާލީ ބުރައަކަށް ޒިންމާ ނެގުމަކީ ރަނގަޅު ގޮތެެއް ނޫނެވެ. ނުހައްގުން ވަޒީފާއިން ވަކިކޮށްފައިވާ ނަމަ، ގެއްލުނު ދުވަސްތަކަށް ކޮންމެވެސް ބަދަލެއް ދޭން ޖެހޭނެ ކަމަށް އެ ބޭފުޅުން ވެސް ދެކެވަޑައިގަންނަވަ އެވެ. އެކަމަކު އެގޮތަށް ނަގައިދެވޭނެ އެންމެ މަތީ މިންގަނޑެއް އޮންނަން ޖެހޭނެ ކަމަށް އެ ބޭފުޅުން ވިދާޅުވެ އެވެ. އަދި އެގޮތަށް ކޯޓުތަކުން މައްސަލަ ނިންމާފައި އެބަހުރި ކަމަށް ވެސް ބައެއް ބޭފުޅުން ފާހަގަކުރެއްވި އެވެ.\n"ރާއްޖޭގެ ލިމިޓޭޝަން ގާނޫނެއް ނެތް. އެހެންވެ، ކޯޓުތަކުން އެބަހުރި މިފަދަ މައްސަލަތަކުގައި މުސާރަ އާއި އިނާޔަތްތައް ނަގައިދެވޭނެ މުއްދަތުތަކެއް ކަނޑައަޅާފައި. މިސާލަކަށް ގޯސްކޮށް ވަކިކުރިޔަސް، ބަދަލު ނަގައިދެވޭނީ ތިން މަސް ދުވަހަށޭ، އެގޮތަށް ނިންމާފައި އެބަހުރި،" މި ރިޕޯޓަށް ވާހަކަ ދެއްކެވި ވަކީލަކު، ނަން ނުޖަހާ ގޮތަށް، ވިދާޅުވި އެވެ.\n"އެއީ އެކަށީގެންވާ މުއްދަތެއް ކަމަށް ބެލެވިދާނެ. އެއީ މީގައި އެބަ ޖެހޭ ދެއްތޯ ކޮންމެވެސް މިންގަނޑެއް އޮންނަން؟."\nއޭނާ ދެކެވަޑައިގަންނަވާ ގޮތުގައި ގިނަ ދުވަސްތަކެއް ވަންދެން ދައުވާ ނުކޮށް ތިބުމަށް ފަހު، ދައުވާކުރާ މައްސަލަތަކުގައި ގެއްލުނު މުއްދަތުގެ ހުރިހާ ދުވަސްތަކަށް ވާ މުސާރަ އާއި އިނާޔަތްތައް ދޭން ފަށައިފި ނަމަ، އެ ނިޒާމުގެ ބޭނުން ނާޖާއިޒް ގޮތުގައި ހިފުމުގެ ފުރުސަތު އެބަ އޮތެވެ.\n"ގޯސްކޮށް ވަޒީފާއިން ވަކިކުރީމަ ލަސްނުކޮށް، އެ މީހާގެ ވެސް ޒިންމާއެއް އެބަ އޮތް ދެއްތޯ ހައްގު ހޯދަން ކޮންމެވެސް މަސައްކަތެއް ކުރަން،" އޭނާ ވިދާޅުވި އެވެ.\nއެހެން ވަކީލަކު ވިދާޅުވި ގޮތުގައި ވަޒީފާއިން ވަކިކޮށްފައި ހުރި ދުވަސްތަކުގެ މުސާރަ އާއި އިނާޔަތްތައް ނަގައިދޭއިރު، އެ މުއްދަތުގައި އެހެން ވަޒީފާއެއް އަދާކޮށްފައިވާ ނަމަ، އެ މުއްދަތު އުނިކޮށް މާލީ ބަދަލުދިނުމުގެ އުސޫލެއް ކުރިން ރާއްޖޭގައި ގެންގުޅުނެވެ.\nކުރީގެ ބަންޑާރަ ނައިބު ޑރ. އަހުމަދު އަލީ ސަވާދު ވިދާޅުވެފައިވާ ގޮތުގައި މިފަދަ މައްސަލަތަކުގެ ސަބަބުން އުފުލަން ޖެހޭ މާލީ ބުރަތަކަށް ޒިންމާ ކުރުވަން ޖެހޭނީ އެކަމެއްގައި އިހުމާލުވި ފަރާތެކެވެ. ސަބަބެއްގެ ގޮތުގައި އޭނާ ވިދާޅުވެފައިވަނީ އިންސާފު ގާއިމްކުރުމުގައި އިހުމާލުވަނީ މުއައްސަސާތަކުން އަމިއްލައަށް ކަމަށް ނުވެފައި، އެއީ މަގާމެއްގައި ހުންނަ މީހަކު ކުރާ ކަމަށްވުމެވެ.\n"އެފަދަ އިހުމާލާ ގުޅިގެން ދައުލަތުގެ ޚަޒާނާއިން ހޭދަކުރަން ޖެހޭ ފައިސާއަށް ވެސް ޒިންމާ ކުރުވަން ޖެހޭނީ ޒިންމާއިން ރެކި، އިހުމާލުވި މީހާ،" ޓްވީޓެއްގައި ސަވާދު ވިދާޅުވި އެވެ.\nނުހައްގުން ވަޒީފާއިން ވަކިކުރުމުން މާލީ ބަދަލު ލިބޭނެ ނިޒާމެއް އޮތީ ސަބަބުތަކެއް ވެސް ހުރެގެންނެވެ. އެކަމަކު އެއީ މާލީ ގޮތުން ބަޔަކަށް ބޮޑު ފައިދާތަކެއް ނަގަން ފުރުސަތު ދެވޭ ގޮތަށް އޮތް ނިޒާމަކަށް ވެގެން ނުވާނެ އެވެ. ސިޔާސީ ޕްރެޝަރާ ހެދި މަދު ބަޔަކު ވާ އިހުމާލެއްގެ ސަބަބުން ކޮންމެ ފަހަރަކު ދައުލަތުން މާލީ ބޮޑު ބުރަ އުފުލުމަކީ ހަމަޖެހޭ ކަމެއް ނޫނެވެ. އެކަން މިހާރު މި އޮތީ ބަދަލުކުރަން ޖެހިފަ އެވެ.\nދައުލަތުގެ ބަޖެޓް ވަޒީފާ ޖޮބް ސެކިއުރިޓީ ވަޒީފާ ނުލިބުން ފުލުހުން\n57 ކޮމެންޓް, 55 ރިއެކްޝަންސް\nޤާވާޢިދާއި ޚިލާފަށް މިކަންކަން ހިންގި މީހުނަށް ދެވޭނެ އެއްވެސް އަދަބެއް ހަމަ ނެތީ ބާ.\nމީގައި މައްސަލައަކީ ކޯޓުތަކެއްވެސްނޫން ސިޔާސީވުން މުވައްޒަފަކު ވަކިކުރާއިރަށް ކޮއްކޮ ނުވަތަ ބޭބެ ނުވަތަ ދައްތަ ނޫސްތަކަށް ރިފޯޓްކުރާނެ މިވެނި މީހަކަށް ތާއީދުކުރީމައޭ އޭނާ ވަކިކުރީ ދެން އިދިކޮޅުގައި އެވަގުތުތިބޭ ބަޔަކު ބުނާނެ އެމީހުންނަށް ތިމަންނާމެންގެ ވެރިކަމެއްގައި ވަޒީފާ ދޭނަމޭ މިނޫންގޮތެއް އޮންނަންޖެހޭ ދެންއޮތީ ބަދަލުގެ ވާހަކަ އެއްވެސް ޤާނޫނެއްގައި ލިޔެފައިނޯވޭ ހުރިހާ ފައިސާއެއް ދޭށޭ ދެންކީއްކުރަން ކޯޓުތަކުން ހުކުމް އެކުރަނީ އެގޮތަށް\nވަޒީފާ ދޭން އެންގިދާނެ. އެކަމަކު މަސައްކަތްނުކުރާ ދުވަސްތަކަށް ބަދަލުދޭކަށް ނުޖެހޭނެ. އެ ދުވަސްތަކިގައި އެމީހަކަށް އެހެން ހުރިހާ މަސައްކަތެއް ކުރުމުގެ ހައްގުލިބިގެންވޭ. ދައލަތަށް ބޮޑުބުރައަކަށް ވާގޮތަށް ހުކުމަނުކުރޭ.\nދެން ކުރީސަރުކާރުގަ ތިބި މީހުން މިވެރިކަން ނިމުނީމަދާނެ ކޯޓަށް.. ކޯޓަކީ ވެރިކަން ކުރާބައެއް ފަހަތުން ދުވާބައެއް.. މިފަދަ ގޮތަކަށް ރާއްޖޭގެ ބަޖެޓުން ކޮންމެ އަހަރަކުވެސް އެބަ ހޭދަވޭ މި ސިޔާސީ މީހުންނަށް ދިނުމަށް.. ނަމުގަ އިދިކޮޅު ޕާޓީ ވޯކު ކުރަނީ ދާދި އެއްގޮތަކަށް.. ޒިންމާ ނަގާނެ މީހަކުނެތް..\nމީންދޭހަވަނީ ވަކީލު ކަމުގެ ޝަރުތު ހަމަނުވާ ބަޔަކަށް ވަޒީފާ ދޭކަމެވެ. ނުވަތަ ވަކީލަށް އެކުރާ ހުވާއަށް ބިރުވެތިނުވެ އިންސާފާއި ހަމަނޭގުމާއި މަގާމާއި ފައިސާއަށް ދަހިވެތިވަނީއެވެ. އެވަކީލުން ކޮންމެ ކަމެއްކުރަށް ވެސް ޖެހިލުން ނުވާނެއެވެ. އެފަދަ ވަކީލުންނަށް ބުނެލަންއޮތީ ސަދޫމަށް ވެގެންދިޔަގޮތް ހަނދުމަފުޅު ނެތުނީތޯ ؟ އޭރުވެސް ކުޅަދުން ވައްތަ ރަސްކަލާނގެ މިހާރު ވެސް ކުޅަދުންވައްތައެވެ. ބިރުވެތިވެ އިސްލާޚުވާށެވެ.\nވަޒީފާއިން ވަކި ކުރި އިރު ހުރި ޒިންމާދާރު އިސްވެރިޔާގެ އަތުން ތިޔަ ފައިސާ ނެގުމަށް ގޮވާލަން.\nތިހެންވިއްޔާ ދެން ގޮނޑީގަ އުޅުނު 12 މެންބަރުންނޯ\nމައްސަލ އަކީ އިއްޔެ ޖިނާއީ ކުށުގަ ހުކުމްކުރި މީހުން މިއަދު ހުދު ކަފަކޮޅެއް ފަދަ. އިއްޔެ ވަޒީފާއިން ވަކިކުރީ ރަނގަޅަށް މިއަދު އެނިންމުން ބާތިލް. ބުނަން ވާހަކައެއް ތިހެން ވަކި ބަޔަކު ޖަލުން ދޫކޮށް ވަޒީފާ ދެމުން ގެންދާނަމަ މިޤައުމުގަ އެއްވެސް ހަމައެއް ލަމައެއް ނޯންނާނެ. ސަރުކާރު ހިންގަން އުނދަގޫވާނެ. އިންސާފު ގާއިމް ކުރެ.\nމީގަ އަދި ކޮބާ ނުބައިކޮށް ހުކުމް ކުރާވާހަކަ؟ މިސާލަކަށް މިހާރުގެ ސަރުކާރުން، ތި މީހުން (ނުހައްގުން) ވަޒީފާއިން ވަކިކުރި މީހުންގެ އަތުން އެފައިސާ ކެނޑީއޯ. ދެންހަމައެވީ ދެންއަންނަ ސަރުކާރަކީ މިދެންނެވި މީހުންގެ ސަރުކާރެއްނަމަ އެނިންމުން އެކޮޅުކޮޅުން ޖަހާފަ އަލުން މިމީހުންނަށް ފައިސާދޭން، ވަޒީފާއިން ވަކިކުރީވެސް ރަނގަޅަށޭ ކިޔާ ހުކުމްވެސް ކުރަން! މިކަން މިހާރު ކުޅޭކުޅޭ އެއްޗަކަށް ވެއްޖެ. ކުޑައިރު ކުޅޭއިރު ހަދާހެން، އެކަކު ލެއްވީ، އަނެކަކު ކަނޑާލާނެ!\nއަންސް އަ ސޯލްޖަރ\nފަހަކަށް އައިސް ސިފައިންގެ އަދި ފުލުހުންގެ ވެރިން ހިތުހުރިގޮތަކަށް، ނާއިންސާފުން މުއައްޒިފުން ވަޒީފާއިން ކަނޑާވަކިކޮއްފަވޭ. ނުހައްޤުން ކަންކުރާ މީހުން ޒިންމާކުރަންޖެހޭ. ދައުލަތުގެ ބަދަލުގަ މި މުއައްސަސާތަކުގެ ވެރިންކަންކުރި މީހުންގެ ކިބައިން ބަދަލުހޯދަން ފެނޭ. ނާޒިމް ސޯ، ޝިޔާމް ސޯ ޒިންމާކުރޭ! އާރ.ސީ.އެން.ސީގެ މުދާ ވިއްކާއިގެންނަމަވެސް، ޝިޔާމްގެ ވަގު ވިޔަފާރިތައް ހުއްޓުވާ ދައުލަތައްނަގާ އޭގެން ބަދަލުދީ. ޒިންމާވާ މީހުން ޒިންމާކުރުވާ


Fehendhoo dharivarunge School Ferry beynun kuran fashaifi | Mihaaru\nފެހެންދޫ ދަރިވަރުންގެ "ސްކޫލު ފެރީ" ބޭނުންކުރަން ފަށައިފި\nފެހެންދޫ ސްކޫލު ދަރިވަރުން ސްކޫލު ފެރީގައި، ގޮއިދުއަށް ދަނީ-- ޓްވިޓާ ފޮޓޯ: ޑރ. އައިޝަތު އަލީ\n02 ނޮވެމްބަރ 2020 - 18:23\nބ. ފެހެންދޫ ދަރިވަރުންނަށް އިންޑިއާއިން ހަދިޔާކުރި ލޯންޗު ބޭނުންކުރަން މިއަދު ފަށައިފި އެވެ.\nއާބާދީ ކުޑަކަމުން ފެހެންދޫ ސްކޫލު 2008 ވަނަ އަހަރު ވަނީ ބަންދުކޮށްފަ އެވެ. އޭރުން ފެށިގެން ފެހެންދޫ ދަރިވަރުން، ހިޔާނުކޮށް އޮތް ޑިންގީއެއްގައި ކިޔަވަން ދަނީ އެ ރަށާ އެއް ފަޅެއްގައި އޮންނަ ގޮއިދޫއަށެވެ.\nއެ ލޯންޗު އޮޕަރޭޓްކުރާ ގޮއިދޫ ސްކޫލުގެ ޕްރިންސިޕަލް މުހައްމަދު ނިޒާމް ވިދާޅުވީ، މިދިޔަ ޖުލައި މަހު ހަދިޔާކުރި ލޯންޗު ބޭނުންކުރަން ފެށުން ލަސްވީ ފެހެންދޫގެ ބަނދަރު ނުނިމޭތީ ކަމަށެވެ.\nއެމްޓީސީސީން ހަދަމުން އަންނަ ބަނދަރުގެ މަސައްކަތުގެ 50 ޕަސެންޓަށްވުރެ ބޮޑުބައި ވަނީ ނިންމައިފަ އެވެ. އެހެންވެ ލޯންޗު ކައިރި ކުރަނީ، މީގެ ކުރިން ބޭނުންކުރި ފާލަމަށެވެ.\nލޯންޗު ބަނދެފައިވަނީ، މިދިޔަ އަހަރު އިންޑިއާ އިން ރާއްޖެ އަށް ހަދިޔާ ކުރި 106 މިލިއަން ރުފިޔާ ގްރާންޓުން، 2.5 މިލިއަން ރުފިޔާ ހޭދަކޮށްގެންނެވެ.\nReally happy to see the students of Fehendhoo School going to school in B Fehendhoo Ferry. Thank you @HCIMaldives for making this possible. @goidhooschool @hisaanhussain pic.twitter.com/oozWMJ17M3\n— Aishath Ali (@aisthly) November 2, 2020\nނިޒާމް ވިދާޅުވީ ހެނދުނު 8:00 ގައި ފަށާ ކްލާހަށް ފެހެންދޫ އިން 30 ދަރިވަރުންނާއެކު 7:40 ގައި ނައްޓާލައި 3-4 މިނެޓު ތެރޭގައި ގޮއިދުއަށް ދެވޭނެ ކަމަށެވެ. އެ ލޯންޗު ބޭނުންކުރަން ފެށުމުން ދަރިވަރުންނަށް ފަސޭހަވާނެ ކަމަށް ވެސް ވިދާޅުވި އެވެ.\nފެހެންދޫ އިން ލޯންޗަށް އެރުމުގެ ކުރިން، ފ ދަރިވަރުންގެ ހުން ބަލައި އަތް ދޮންނާނެ އިންތިޒާމު ހަމަޖައްސާފައި ވެ އެވެ.\nމީގެ ކުރިން ދުއްވި ކުޑަ ޑިންގީ ވެސް އޮޕަރޭޓްކުރީ ގޮއިދޫ ސްކޫލުންނެވެ. އޭރު އެ ޑިންގީ ހިންގީ، 24 ދަރިވަރުންގެ ތެރެއިން ކޮންމެ ކުއްޖެއްގެ ބޮލަކަށް ސަރުކާރުން ދޭ 1،000ރ. ގެ ސަބްސިޑީންނެވެ. އެ ސަބްސިޑީން، ޑިންގީ ދުއްވި ކައްޕިގެ މުސާރަ ހަމަޖައްސައި ތެޔޮ ގަނެވޭ ކަމަށާއި އެކަމަކު ބޮޑު ލޯންޗުގެ ކަންކަން، 24،000ރ. އިން ހަމަ ނުޖެއްސޭނެ ކަމަށް އޭނާ ވިދާޅުވި އެވެ. އެހެންވެ އިތުރަށް ހިނގާ ހަރަދުތަކުގެ ތަފްސީލު މިނިސްޓްރީއާ ހިއްސާކުރަން އެދިފައި ވެ އެވެ.\nބޮޑު ލޯންޗުގައި ކެޕްޓަނާއި ދެ ފަޅުވެރިން ތިބެ އެވެ.\nޕްރީ ސްކޫލުން ފެށިގެން ގްރޭޑު 10 އަށް ކިޔަވައިދޭ ގޮއިދޫ ސްކޫލުގައި މިވަގުތު 160 ދަރިވަރުން އެބަތިއްބެވެ.\nސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ރާއްޖެ-އިންޑިއާ ބ. ގޮއިދޫ ބ.ފެހެންދޫ ޑރ. އާއިޝަތު އަލީ، އެޑިއުކޭޝަން މިނިސްޓަރު\n14 ކޮމެންޓް, 26 ރިއެކްޝަންސް\nއެންމެ 30 ދަރިވަރުންނަށްޓަކައި ދުނިޔޭގެ އެއްވެސް ސަރުކާރަކުން މިފަދަ ޚަރަދެއް ނުކުރާނެ. މި ނަމޫނާ ފެންނާނީ ދިވެހިރާއްޖެއިން. ޚުދު ތިކަމަށްއެހީވި އިންޑިއާވެސް އެގައުމުގައި ތިވަރުކަމެއް ނުކުރާނެ. މިއީ މިސަރުކާރަށް ކުރިތައުރީފެއްނޫން. ދިވެހިރާއްޖެއަށް ކުރި ތައުރީފެއް. މިހެން ނުބުނެ ހުއްޓާލައިފިއްޔާ ކޮމެންޓް ބޮން އަޅާނެ ބަޔަކު ތިބޭނެކަން ކަށަވަރު.\nކެޕްޓަނުންނާއި ފަޅުވެރިންނަށް ތިބެނީ ދިވެހިންތަ؟ އެހެން މި ބުނީ ހެލިކޮޕްޓަރުވެސް ދުއްވަން ނޭގިގެން އިންޑިޔާ ސިފައިން ތިބޭތީ.\nދާއިމީ ހައްލެއް ލިބޭނީ ފެހެންދޫ މީހުންނަށް ގޯތި ދީ ގޮއިދޫ އަށް ބަދަލު ކޮށް ގެންނެވެ .\nމީހުން މިކަމުގައިވެސް ސަރުކާރަށް މި ބަވަނީ. ބައްލަވާ ރަށުގައި ތިބި ވާނުވާ އަދި އަމިއްލަ އެދުމާއިގެން އުޅޭމީހުން ބޭނުމެއްނުވޭ ބޮޑު ރަށަކަށް ބަދަލުވާން. އެމީހުންނަށް ނޭނގެނީތަ ރަށުގައި ތިބި ކިޔަވާކުދިން، ބަލި މީހުން އަދި ގައުމުގައި ދެން ތިބި ޓެކްސް ދައްކާ ރައްޔިތުންނަށް ކިހާ ބޮޑު އަނިޔާއެއްކަން މި ދެވެނީ؟ އަހަރަކު މި ދެ ރަށް ހިންގަން މިހާރުވެސް ސަރުކާރުން ހަރަދުކުރާ އެތަށް މިލިއަނެއް މީ މަތިން ފައިބާއެއްޗެއް ނޫނޭ.\nއެއްފަސް ކުރުމުގެ ސިޔާސަތަކީ ގައުމަށް އެންމެ ފައިދާ ހުރިގޮތްކަން އެގުމުން މިހާރު މިވަނީ ޖަޒީރާ ދިރިއުޅުމަށް އާއެކޭބުނެފަ ދެން ދުނިޔެ އުމުރު ތިޔަގޮތަށް މަރުފަލި ޖަހަން ޖަޒީރާގަ ތިބޭ\nދިވެހި ސަރުކާރުގާ ނެތީތަ ފެރީގެ ހިދުމަތް ދޭނެ ފެންވަރު؟؟ ހޫމް އަތޮޅު ތެރޭ ރަށެއް ވީމަ ވާނީ މިހެން މާލޭގެ ބޮޑުންގެ ދަރިންނެ ނޫން ވީމަ ވާގޮތް،،،\nމިޤައުމުގައި ނެތީތަ ފެރީއެއް ހަދިޔާ ކުރާނެ ފެންވަރުވެސް. ދިވެއްސަކަށް ވީތީ ދެރަވެ ލަދު ގަނޭ. ޤައުމުގެ ބަޖެޓުގައި ފައިސާ ނެތަސް މި ޤައުމުގައި އެއްތައް މަހުޖަނުން އުޅޭ. ކޮންމެ މީހެއް އަތުގައި އެތައް ލޯންޗެއް ހުރޭ. މަސްދަތުރު ދާން ލޯންޗެއް، ރިސޯޓަށް ޕިކުނު ދާން ލޯންޗެއް، ޕާޓީ ޖަލްސާއަށް ކުދިން ގެންނަން ލޯންޗެއް. މިހެންގޮސް އެތައް ލޯންޗެއް. އެކަމަކު ކުދިން ސްކޫލަށް ފޮނުވަން ފެރީގަނޑެއްވެސް ހޯދަން ޖެހެނީ އިންޑިއާއިން ސަލާން ޖަހައިގެން. މަހުޖަނުންގެ ލަދުކޮބާ؟\nދޭތެރެއަކުން ގޮވާލާނެ އިންޑިއާ އައުޓޭ ވެސް\nމިވަރުގެ ބޮޑު އެހީއެއް އެންމެ ރަސްމިއްޔާތަކުން ނިންމާލާކަށް ނުވާނެ. ގައިމު ތިޔައީ ދުވަހަކުވެސް މިވަރުގެ ޤައުމަކަށް ކުރެވޭވަރުގެ ކަމެއް ނޫން. ޝުކުރިއްޔާ އިންޑިއާ\nމިވަރު ކަމެއް ކޮށްލަ ދޭނެ ވިޔަފާރި ވެރިޔަކު، ނޫނީ ކުންފުނިއެއް މިޤައުމުގަ ނެތީ މަ ދެރަވަރު\nތިއީ ދާއިމީ ހައްލެއްތޯ؟ މީގެ5ދިގައެއް ނޫނީ 20 އަހަރު ފަހުން ދެން ކަންކަން ވާނީ ކިހިނެއްތޯ އާއި ދަތުރު ކުރާނެ ލާންޗް ގަނޑެއް ދީގެން ފުއްދާލާނީތޯ ވިސްނާލަމާ. # ތިޔަރަށް އެމްޓީޑީސީގާއި ޙަވާލުކޮށް ރިސޯޓް ތަރައްޤީ ކުރާން އެންމެ ބޮޑު އިކުޒިޝަން ފީއެއް ދީފައި ނަގާ ފަރާތަކަށް 35 އަހަރަށް ވިއްކާލާފައި ލިބޭ ފައިސާއިން ރަށުގައި މިހާރު ގޯތިއޮތް ކޮންމެ މީހަކަށް 2000 އކފ ބިމެއް ފިއްލަދޫ، ލ.ގުަޅިފައިވާ ރަށްރަށުން ނޫނީ އައްޑޫސިޓީން ގަނެދީފަ ގެ އަޅާދިނަސް ތިއަށްވުރެންރަނގަޅުވާނެ.


Syria gai maraali meehaa jihaadhah dhiyaee anbi meehaa aai dharin govaigen: NCTC\nސީރިޔާގައި މަރާލި މީހާ ޖިހާދަށް ދިޔައީ އަނބިމީހާ އާއި ދަރިން ގޮވައިގެން: އެންސީޓީސީ\nސީރިއާގައި އަނިޔާވެރި ގޮތަކަށް މަރާލި އަހުމަދު ޒުބޭރު--\nސީރިޔާގައި ހިނގަމުންދާ ދާހިލީ ހަނގުރާއައަށް ގޮސް އުޅެނިކޮށް އަނިޔާވެރި ގޮތަކަށް މަރާލި ދިވެހި މީހާ ކަމުގައިވާ އަހުމަދު ޒުބޭރު އެ ގައުމަށް ގޮސްފައިވަނީ އޭނާގެ އަނބިމީހާ އާއި ދަރިން ގޮވައިގެން ކަމަށް ނޭޝަލަން ކައުންޓާ ޓެރަރިޒަމް ސެންޓަރު، އެންސީޓީސީއިން ބުނެފި އެވެ.\nއެންސީޓީސީއިން މިރޭ ނެރުނު ބަޔާނުގައި ބުނެފައިވަނީ، ސީިރިއާގައި ހިނގަމުންދާ ދާހިލީ ހަނގުރާމަތަކުގެ ތެރޭގައި އަނިޔާވެރި ގޮތަކަށް މަރާލި އަހުމަދު ޒުބޭރަކީ ދީނީ ހަރުކަށި ފިކުރަށް ތަބާވެ އެފަދަ ފިކުރުތައް ފަތުރަން މަސައްކަތްކޮށްފައިވާ ކަމުގެ ރެކޯޑް ހިމެނޭ މީހެއް ކަމަށެވެ.\nއޭނާ ބޭރުގެ ޖަމާއަތްތަކާ ގުޅިގެން ސީރިޔާގައި ހިންގަމުންދާ ދާހިލީ ހަނގުރާމަތަކުގައި ބައިވެރިވުމަށް ރާއްޖެ ދޫކޮށް ދަތުރުކޮށްފައިވާ ދިވެހިންގެ ލިސްޓްގައި ހިމެނޭ ފަރާތެއް ކަމަށާއި އޭނާއާއެކު އޭނާގެ ދަރިންނާއި އަންހެނުން ގެންގޮސްފައިވާ ކަމަށް ވެސް ބަޔާނުގައި ވެއެވެ. ނަމަވެސް ޒުބޭރުގެ ތިބެނީ ކިތައް ދަރިން ކަމެއް އަދި ސާފުނުވާ ކަމަށް ބުންޏެވެ.\nބަޔާނުގައު އިތުރަށް ވަނީ، އޭނާގެ މަރާއި ބެހޭގޮތުން ލިބިފައިވާ މައުލޫމާތުތަކުގެ ސައްހަކަން ކަށަވަރުކުރުމާއި އޭނާއާމެދު ކަންތައްތައް ހިނގާފައިވާ ގޮތް ފުރިހަމައަށް ދެނެގަތުމަށްޓަކައި ކަމާއިބެހޭ ފަރާތްތަކާއި ގުޅިގެން އެންސީޓީސީން މަސައްކަތް ކުރަމުންދާ ކަމަށެވެ.\nޒުބޭރު މަރާލާފައިވަނީ އައިސްއާއެކު ހަނގުރާމައަށް ގޮސް ސީރިއާގައި އުޅެނިކޮށް ސީރިއާގައި އޮންނަ އައިއެސްއާ ދެކޮޅު ޖަމާއަތެއް ކަމަށްވާ ތަހުރީރުއް ޝާމުންގެ ޖަމާއަތުން އޭނާ ހައްޔަރު ކުރުމަށްފަހު އެވެ. އޭނާ މަރާލާފައިވަނީ ބޯ ބުރިކޮށްލައިގެން ކަމަށްވެ އެވެ.


ފިރިމީހާ ނަމާދުނުކޮށް ޙަރާމްކަންކަން ކުރާތީ ތުއްތު3ދަރިންނާއެކު މަގުމަތިވި އަންހެނަކަށް މުއްސަނދިކަމާ ވެރިކަން!\nނީމާ ނިޞްބަތްވަނީ އިންޑިއާގެ ހައިދަރުއާބާދަށެވެ. ނީމާގެ މައިން ބަފައިންނަކީ ވަރަށް ފަޤީރު ބައެކެވެ. އެހެންކަމާއިއެކުވެސް ނީމާގެ މައިން ބަފައިން އޭނާ ތަރުބިއްޔަތުކޮށްފައިވަނީ ވަރަށް ފުރިހަމައަށެވެ. ފުރިހަމަ މުސްލިމެއްގެ ކިބައިގައި ހުންނަންޖެހޭނެ ހުރިހާ ސިފަތަކާއިއެކުގައެވެ.\nނީމާގެ މައިންބަފައިންގެ ފަޤީރުކަމާއިއެކު އުމުރުން އެންމެ 16 އަހަރުގައި ކައިވެނިކުރީ މަޖުބޫރުވެގެންނެވެ. ޢާއިލާގައި 8 ދަރިން ތިބުމުން މައިން ބަފައިންނަށް ލުޔެއް ހޯދައިދިނުމުގެ މާތް ނިޔަތުގައެވެ.\nނީމާގެ ފިރިމީހާއަކީ އަވަށުގެ ވިޔަފާރިވެރިއެކެވެ. އުމުރަކީވެސް 35 އަހަރެވެ. ގެދޮރާއި މުދާހުރި ތަނަވަސް މީހެކެވެ. ނަމަވެސް ނަމާދުކުރުމަކީ އޭނާ ކުރާ ކަމެއް ނޫނެވެ. ހަމައެއާއިއެކު ބަނގުރާ ބުއިމާއި ޖުވާކުޅުންފަދަ ކަންކަމަކީ އޭނާ ޢާންމުކޮށް ކުރާ ކަމެކެވެ.\nނީމާ ގެންދިއައީ މާތް ﷲ އަށް ބިރުވެތިވުމަށާއި ޙަރާމްކަންކަން ނުކުރުން އެދި ފިރިމީހާއަށް އާދޭސްކުރަމުންނެވެ. ނަމާދުކޮށް މާތްﷲ އެންގެވި ގޮތުގައި އަމަލުތައް ބަހައްޓައި ދިނުމަށް އެދި އާދޭސްކުރަމުންނެވެ. ނީމާ ކުރަމުން ދިއަ އާދޭސްތަކަށް ފިރިމީހާ އެއްވެސް އިޖާބައެއް ނުދެއެވެ. އޭނާ އުޅެމުން ދިއައީ އޭނާ އުޅެން ބޭނުންވާ ގޮތަށެވެ.\nނީމާއަށް ފުރަތަމަ ދަރިފުޅު ލިބުނީ އުމުރުން 18 އަހަރުގައެވެ. ދެވަނަ ދަރިފުޅު ލިބުނީ 20 އަހަރުގައެވެ.3ވަނަ ދަރިފުޅު ލިބުނީ އުމުރުން 23 އަހަރުގައެވެ. ކޮންމެ ދަރިއަކު ލިބުމުންވެސް ނީމާގެ އާދޭސްތައް އިތުރުކުރެއެވެ. ދަރިންނަށްޓަކައިވެސް ތައުބާވެ އިޞްލާޙްވުން އެދި އާދޭސްކުރަމުންނެވެ.\nހަޔާތުގެ ދުވަސްތައް ފާއިތުވަމުން ގޮސް ނީމާގެ އުމުރުން 25 އަހަރު ފުރުމުން ނީމާ ނިންމީ ކިތަންމެ ނިކަމެތި ހާލުގައި އުޅެންޖެހުނު ނަމަވެސް ފިރިމީހާ އާއި ވަކިވުމަށެވެ. ނަމަވެސް ވަކިވެގެންދާނެ ތަނެއް ވެގެންދިއައީ އެންމެ ބޮޑު މައްސަލައަށެވެ.\nއެނބުރި މައިން ބަފައިން ގާތަށް ދިއުމަކީ ފަސޭހަކަމެއް ނޫނެވެ. އެމީހުން ތިބީ މުސްކުޅި ވެފައެވެ. އިތުރު ތަކުލީފެއް އުފުލޭފަދަ ހާލެއްގައެއް ނޫނެވެ. އަވަށުގައި އެހެން ތަނެއްގައި އުޅުމަކީވެސް ކުރެވެން އޮތް ކަމެއް ނޫނެވެ. ފިރިމީހާގެ ކިބައިން ސަލާމަތް ނުވެވޭނެތީއެވެ.\nވަރަށް ބޮޑަށް ވިސްނުމަށްފަހު ނީމާ ނިންމީ އަވަށް ދޫކޮށް ދިއުމަށެވެ. މާދުރު އަވަށަކަށެވެ. މަގުމަތީގައި ސަލާންޖަހަން އުޅެންޖެހުނު ނަމަވެސް އެންމެ ރަނގަޅު ކަމަށެވެ. މާތް ﷲ އޭނާއަށް ދެރަވާނެ ގޮތަކަށް މިންވަރު ނުކުރައްވަވާނެކަމުގެ ޔަޤީންކަން އޮތުމުންނެވެ.\nނީމާއަށް ލިބިފައިވާ މަދު ގަހަނާކޮޅުގެ ތެރެއިން އަނގޮޓިއެއް ވިއްކައިލުމުން 3،000 ރުޕީސް ލިބުނެވެ. އެ ފައިސާ ކޮޅަށް ރޭލްވޭ ޓިކެޓް ގަނެގެން ކޮޗިންއަށް ދަތުރު ފެށީ ފިރިމީހާއަށް ސިއްރުންނެވެ. އަންގައިފިނަމަ ދިއަ ނުދޭނެތީއެވެ.\nކޮޗިންއަށް އައުމަށްފަހު ބޫތަކަށްވަދެ ފިރިމީހާއަށް ފޯނުކޮށް އޭނާ އާއި3ކުދިން ހޯދަން ނުއުޅުމަށް އެދުނެވެ. ނީމާ ބުނީ އޭނާއަކީ ފިރިމީހާ އާއި އެކަށީގެންވާ އަންބެއް ނޫން ކަމަށެވެ. އެހެންކަމުން ފިރިމީހާއަށް ފައިދާކުރާނީ ފިރިމީހާ އާއި އެއް މިޒާޖެއްގެ އަންބަކާއިއެކުގައި އުޅުމުން ކަމަށެވެ.\nމީސްމީހުން ގާތު އަހައި އޮޅުންފިލުވައިގެން ނީމާ ދިއައީ މާދުރު ސަރަހައްދެއްގައި ހުރި ޔަތީމް ޚާނާއަކަށެވެ. ނީމާ އެތަނަށް ގޮސް އޭނާގެ ހާލަތު އޮޅުންފިލުވައިދިނުމަށްފަހު އެދުނީ މަހެއްހައި ދުވަހު ނަމަވެސް އެތަނުގައި ބައިތިއްބައި ދިނުމަށެވެ. އަމިއްލަ މަސައްކަތުން ކޮންމެވެސް ގޮތެއް ހޯދާނެ ފުރުޞަތެއް ދިނުމަށެވެ. ނީމާގެ އާދޭސް އެތަނުން ޤަބޫލުކުރިއެވެ. ނީމާ އާއި3ދަރިން އެތަނުގައި ބައިތިއްބައިދިނެވެ.\nކޮންމެ ދުވަހަކުވެސް ފަތިސް ނަމާދަށްފަހު އެތަނުން ލިބޭ ސައިފޮދު ދަރިންނަށް ބޯން ދިނުމަށްފަހު ނީމާ ނުކުންނަނީ މަސައްކަތެއް ލިބޭތޯއެވެ. ނޯކިރީ ކުރާނެ ގެއެއް ލިބޭތޯއެވެ.\nހުކުރު ދުވަހެވެ. ހުކުރުން މީހުން ފޭބިއިރު ތަން ފުރިފައިވަނީ ސަލާންޖަހާ މީހުންތަކުންނެވެ. އެންމެންވެސް އެދެމުން ދިއައީ ފައިށާ ފޮތްޗަކަށެވެ. ނަމަވެސް ކޮންމެ މީހަކާއި ހަމަވުމުން ނީމާ އެދެމުން ދިއައީ ނޯކިރީ ކުރާނެ ފުރުޞަތަކަށެވެ.\nއެތައް ބައަކަށް އާދޭސްކުރިފަހުން ވަރަށް ޒުވާން ފިރިހެނަކު ނީމާއަށް އިޖާބަދިނެވެ. ޖީބުން އެޑްރެސް ކާޑެއް ނަގައި ނީމާއަށް ދިއުމަށްފަހު ބުނީ އެކާޑުގައިވާ އެޑްރެހަށް ގޮސް އޭނާގެ މަންމަ އާއި ބައްދަލުކުރުމަށެވެ. އުފަލުން ޝުކުރުގެ ސަޖިދަ ކުރުމަށްފަހު ނީމާ މަސައްކަތް ފެށީ އެ ގެ ހޯދުމަށެވެ. މީސްމީހުން ގާތު އަހަމުން ގޮސް އެ ގެ ފެނުނީ އަޞްރުވީ ފަހުންނެވެ.\nނީމާގެ ހާލަތު ވަރަށް ރަނގަޅަށް ކިޔައިދީ ކޮންމެވެސް ވަޒީފާއެއް ނުވަތަ ކުރާނެ މަސައްކަތެއް ދިނުން އެދި އާދޭސްކުރިއެވެ. މުސާރައެއް ނުދިން ނަމަވެސް3ދަރިންނާއި އޭނާ ގެންގުޅެލަ ދިން ނަމަވެސް އެންމެ ރަނގަޅުކަމަށް ބުނެ އާދޭސްކުރިއެވެ.\nނީމާގެ ވާހަކަތައް އަޑުއެހުމަށްފަހު ޝަރީފާ ބުނީ އޭނާއަކީ އަތުން ފޮތިވިޔުމުގެ މަސައްކަތްކުރާ މީހެއް ކަމަށެވެ.3ފެކްޓްރީ ހުންނަ ކަމަށާއި އެތަނުން އެންމެ ކުޑަ ފެކްޓްރީގެ ސްޓޮކް ބަލަހައްޓާ މީހެއްގެ ވަޒީފާ ދީފާނެ ކަމަށެވެ. "މުސާރައެއްވެސް ދޭނަން. އެތަނުގައި ހުންނާނެ ގެއެއް. އެގޭގައި3ކުދިން ގޮވައިގެން އުޅެވިދާނެ." ކަމަށް ބުނުމުން ނީމާ ވަގުތުން ޝުކުރުގެ ސަޖިދަކުރިއެވެ.\nނީމާ އަށް ލިބުނު ފުރުޞަތުގެ ބޭނުންކޮށް ވަޒީފާ އަދާކުރަން ފެށިއެވެ. ނީމާ ހަމައެކަނި ސްޓޮކް ބަލަހައްޓަނީއެއް ނޫނެވެ. ފުރުޞަތު ލިބޭ ވަރަކުން ފެކްޓްރީގެ އެހެން މަސައްކަތްތައްވެސް ކުރެއެވެ. ނަތީޖާއަކަށްވީ3އަހަރު ތެރޭގައި ވަޒިފާގެ ކުރިއެރުން ލިބި އެންމެ ބޮޑު ފެކްޓްރީގައި ވަޒީފާ އަދާކުރުމުގެ ފުރުޞަތު ލިބުމެވެ.\nމިހާރު ނީމާއަކީ 400 އަށްވުރެ ގިނަ މުވައްޒިފުންގެ މަސައްކަތްތައް ބަލަހައްޓާ އެންމެ އިސް ސްޕަވައިޒަރެވެ. އެކަށީގެންވާ މުސާރައެއްވެސް ލިބެއެވެ. ނީމާގެ3ދަރިން ސްކޫލަށް ދެއެވެ. ދިރިއުޅެނީވެސް ކުޑަވަރެއްގެ ފްލެޓެއްގައެވެ.\n4 އަހަރު ފަހުން ނީމާއަށް ނޫހުން ފެނުނީ ފެންކަޅިވާންޖެހުނު ޚަބަރެކެވެ. އޭނާގެ ފިރިމީހާ މަސްތުވެގެން ހުރެ ކާރު ދުއްވަނިކޮށް އެކްސިޑެންޓްވެ މަރުވި ޚަބަރެވެ.\nއެ ޚަބަރު ލިބުމާއިއެކު ޗުއްޓީއެއްގައި ނީމާ އަވަށަށް ދިއައެވެ. މައިން ބަފައިންގެ ގެއަށެވެ. ޖަމާކުރެވިފައި ހުރި ފައިސާކޮޅުން ބައެއް މައިން ބަފައިންނަށް ހަދިޔާކުރުމަށެވެ.\nއަވަށަށް ދިއުމުން ފިރިމީހާގެ ޢާއިލާއިން ބޭނުންވީ ފިރިމީހާގެ މުދަލާއި ހަވާލުވުމަށެވެ. ފިރިމީހާގެ ތަނަވަސްކަމުގެ ބޭނުންކޮށް ދަރިންނަށް ރަނގަޅު މުސްތަޤްބަލެއް ހޯދައިދޭން މަސައްކަތްކުރުމަށެވެ.\nނީމާ ވަރަށް ފުންކޮށް ވިސްނައިލިއެވެ. ދަރިންގެ ޙައްޤުގައި އެ ހުށަހެޅުން ޤަބޫލުކުރިއެވެ. އެއީ ދަރިންނަށް ޙަލާލު އެމީހުންގެ މުދާކަމަށްވާތީއެވެ.\n6 އަހަރު ފުރުނު އިރު ނީމާއަކީ ފިރިމީހާގެ ވިޔަފާރީގެ އިތުރުން ު އަމިއްލަ އަވަށުގައި ފޭރާން ވިޔާ ކާރުޚާނާއެއް ވެސް ހިންގާ އަންހެނެކެވެ. ނީމާގެ ކާރުޚާނާގައި އެތައް ސަތޭކަ އަންހެނުން މަސައްކަތްކުރެއެވެ. ނީމާގެ އުންމީދަކީ އަވަށުގައި ޔަތީމްޚާނާއެއް ހިންގައި ނިކަމެތިންނަށް އެހީތެރިވުމެވެ.\nނީމާގެ ހަޔާތް ނޫސްވެރިންނަށް ކިޔައިދެމުން ބުނެފައިވެއެވެ. "އަހަރެންގެ ހަޔާތުގައި މިހައިތަނަށް ލިބުނު ހުރިހާ ކާމިޔާބީއެއްގެ ސިއްރަކީ ނަމާދެވެ. މާތް ﷲ އަށް ވަކީލްކޮށް ހައްޤު މަގު އިޚްތިޔާރުކުރުމެވެ. މާތް ﷲ އަށް ވަކީލުކޮށް މާތް ﷲ ގެ މަގުގައި ސާބިތުވެ ހުރުމަށް ގަދައަޅައި ކުރި މަސައްކަތެވެ.\nسلما 2017-10-05 00:30:17


ކާބޯތަކެތި ބެލެހެއްޓުން އަދި އިސްރާފު ކުޑަކުރުން - GOV.MV\nއާންމު މަޢުލޫމާތު ކާބޯތަކެތި ބެލެހެއްޓުން އަދި އިސްރާފު ކުޑަކުރުން\nމި ދުވަސްވަރުގައި ކާބޯތަކެތި އިސްރާފު ކުޑަކޮށް ބޭނުން ކުރުމުގަ އާއި ރައްކާ ކުރެވިދާނެ ގޮތްތަށް..\nމިނަރަލް ވޯޓަރ ލިބުން ދަތި ނަމަ ވޯޓަރ ސަޕްލައި ފެން ބޭނުން ކުރުން- (ވޯޓާރ ސަޕްލައި ފެނަކީ ދުނިޔޭގެ ސިޙަތު ޖަމިއްޔާގެ ސްޓެންޑަރޑްއަށް ފެތޭ ފެނެއް)\nފިހާރަތަކުން ކާބޯތަކެއްޗަށް އޯޑަރު ކުރުމުގެ ކުރިން، ގޭގައި މަދުވަނީ ކޮންކޮން ތަކެއްޗެއްތޯ ރަގަޅަށް ބެލުމަށް ފަހު ލިސްޓެއް ތައްޔާރު ކުރާށެވެ. ކުރިއާލާ ކާން ތައްޔާރުކުރާނެ ތަކެތި ރާވާލުމުން (މީލް ޕްލޭން ކުރުމުން) ގަންނަން ބޭނުންވާ ތަކެއްޗާއި ބޭނުންވާ ވަރު އެނގޭނެ. އެކި ފަހަރު މަތިން ކުދި ކުދި އޯޑަރު ކުރުމުން ޑެލިވަރީ ކުރާ ފަރާތްތަކަށް ބާރުބޮޑު ވުމާއި، ކޮވިޑް-19 ބައްޔަށް ހުށަހެޅުމުގެ ފުރުސަތު ބޮޑުވޭ.\nގެއަށް ޑެލިވަރ ކުރާ ހުރިހާ ތަކެއްޗެއް (ކާއެއްޗެއްސާއި އެނޫންވެސް ތަކެތި) ރަގަޅަށް ދޮވެގެން ބޭނުން ކުރުން.\nފަސޭހައިން ހަލާކުވާ ޒާތުގެ ތަރުކާރީ ގޭގައި ގިނައިން ހުރިނަމަ، މިތަރުކާރީތައް ބޭނުންކޮށްގެން އެއްޗެއް ތައްޔާރުކުރުމަށްފަހު، ރަގަޅަށް ހިހޫ ވުމުން ވަކި ތަށިތައްޓަށް އަޅާފައި ފަހުން ބޭނުން ކުރުމަށް ގަނޑުކުރާ ބައިގައި ބެހެއްޓޭނެ. ނުވަތަ، ތަރުކާރީތައް ކުދިކޮށް ކޮށާފައި ޒިޕްލޮކް ކޮތަޅަށް ލާފައި ގަނޑުކުރާ ބައިގައި ބެހެއްޓިދާނެ.\nޕެކެޓްކޮށްފައި ނުވަތަ ދަޅުގައި ބަންދުކޮށްފައި ހުންނަ ވައްތަރުގެ ތަރުކާރީ ގަންނާށެވެ. ގިނަ ދުވަހަށް ދެމިހުރުމާއި އެކު ތާޒާ ތަރުކާރިން ލިބޭ މިންވަރަށް ނުވަތަ އެއަށްވުރެ ގިނައިން ހަށިގަނޑަށް އޭގެން ފައިދޭ ލިބެއެވެ.\nގިނަ ދުވަހަށް ނުބައި ނުވެ ހުންނާނެ ފަދަ ތަކެތި ކެއުމުގައި ބޭނުން ކުރުމަށް އިސްކަންދިނުން. (މުގު އަދި ގޮވާމުގެ އެހެނިހެން ބާވަތްތައް , ދަޅު ކާނާ، ފަދަ ގިނަ ދުވަހު ހަލާކުނުވެ ހުންނަ ތަކެތި)\nގިތެޔޮ މިރުސް އައިސްއަލަމާރީގައި ބަހައްޓާއިރު ތަނޑި ނައްޓާލާފައި ބިއްލޫރި ފުޅިއެއް ނުވަތަ ތައްޓެއްގެ އެތެރޭގައި ބެހެއްޓުމުން، ގިނަ ދުވަހަށް ދެމި ހުންނާނެއެވެ. ނުވަތަ، ކޮށާފައި މަތިޖެހި ތައްޓަކަށް އަޅާފައި ގަނޑުކުރާ ބައިގައި ބަހައްޓައިގެންވެސް އެތަށް މަހެއް ވަންދެން ބޭނުންކުރެވިދާނެ.\nއެ ދުވަހެއްގައިކައްކާ ތަކެތި ގިނަ ވެއްޖެ ނަމަ އިސްރާފު ނޮކަށް ތާޒާ ކަންމަތީ ފްރިޖް ކޮށްފައި ބެހެއްޓިދާނެ. ކެއުމުގެ ކުރިން ރަނގަޅަށް ހޫނުކުރަންވާނެ.\nހިކަނދިފަތް، ރާނބާފަތް،ލެޓިއުސް، މުރަނގަފަތް އަދި އެކި ކަހަލަ ހަރބްސް ޒިޕްލޮކް ކޮތަޅެއްގައި ނޫނީ ޖޫސްޕެޓީ ކޮތަޅެއްގައި ރަގަޅަށް ބަންދުކުރުމަށްފަހު އައިސްއަލަމާރީގެ ގަނޑުކުރާބައިގައި ރައްކާކުރެވޭނެ.\nޓޮމާޓޯ، އަލުވި، ފިޔާ އަދި ލޮނުމެދު ބަހައްޓަން އެންމެ ރަނގަޅީ އައިސް އަލަމާރިން ބޭރުގައި، މާބޮޑަށް އަވި ނުދޭ ބަންދު ނޫން ތަނެއްގަބެހެއްޓޭނެ.\nއަލުވި ރައްކާކުރާ އިރު ފިޔަލާއި ދުރުގައި ބެހެއްޓުމުން ގިނަ ދުވަހު ނުބައިނުވެ ހުންނާނެއެވެ.\nދުވަސް ހަމަވުމުގެ ކުރިން, ޕާން ބޭނުން ނުކުރެވޭނެ ނަމަ ވައިބަންދު ކޮތަޅެއްގައި ގަނޑުކުރާ ބައިގައި އެހެން ތަކެއްޗާއި ތަޣަޔަރު ނުވާނެހެން ރައްކާކޮށްފައި ބެހެއްޓޭނެ. ބޭނުން ކުރަންވީމާ ޓޯސްޓް ކޮށްލާގެން ބޭނުން ކުރެވޭނެ.\nއައިސްއަލަމާރިއަށް ލާއިރު މަތިޖެހި ތަށީގައި ތަރުކާރީ އާއި ފަތް ފަދަ ތަކެތި ރައްކާކެވޭނެ.\nކޮންމެ ދުވަހަކު ބާކީވާ ބަތް/ރޮށި އުކާލުމުގެ ބަދަލުގައި އައިސް އަލަމާރީގައި ބަހެއްޓިދާނެ. ގިނަވުމުން، ފްރައިޑް ރައިސް ނުވަތަ ކޮއްތު ރޮށި ނުވަތަ އެހެން ވައްތަރެއްގެ ކާއެއްޗެއް ތައްޔާރު ކުރެވިދާނެ.\nބާކީވާ ރޮށިން މުރަނަ ރޮށި ހަދާފައި ވައި ބަންދު ދަޅެއްގައިވެސް ރައްކާކުރެވިދާނެ.\nގިނައިން ދިޔާތަކެތި ބޭނުން ކުރުން މުހިންމު.


އިސްކަންދަރު ސްކޫލަށް 58 އަހަރު ފުރުން ފާހަގަކުރަން ބޭއްވި ރަސްމިއްޔާތުގައި ރައީސުލްޖުމްހޫރިއްޔާ ބައިވެރިވެވަޑައިގެންފި - The President's Office\nއިސްކަންދަރު ސްކޫލަށް 58 އަހަރު ފުރުން ފާހަގަކުރަން ބޭއްވި ރަސްމިއްޔާތުގައި ރައީސުލްޖުމްހޫރިއްޔާ ބައިވެރިވެވަޑައިގެންފި\n25 އޭޕްރިލް 2019، ރިފަރެންސް: 2019-321\nއިސްކަންދަރު ސްކޫލަށް 58 އަހަރު ފުރޭ މުނާސަބަތު ފާހަގަ ކުރުމަށް މިއަދު ބޭއްވި ޚާއްޞަ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ބައިވެރިވެވަޑައިގެންފިއެވެ. މި ރަސްމިއްޔާތު އޮތީ މިއަދު ހެނދުނު އިސްކަންދަރު ސްކޫލުގައެވެ.\nއިސްކަންދަރު ސްކޫލަށް 58 އަހަރު ފުރޭ މުނާސަބަތުގައި މިއަދު ބޭއްވި ރަސްމިއްޔާތުގައި ރައީސުލްޖުމްހޫރިއްޔާ ވަނީ ސްކޫލުގެ ޑިޖިޓަލް ލައިބްރަރީ، ”ނޮލެޖް ހަބް“ އާއި އިސްކަންދަރު އޮކެސްޓްރާ ބޭންޑް އިފްތިތާޙް ކޮށްދެއްވައިފައެވެ. މީގެ އިތުރުން އެމަނިކުފާނު ވަނީ ”ސޭވިންގ އަވަރ ބިލަވްޑް ޕްލެނެޓް“ގެ ނަމުގައި އެސްކޫލްގައި ބާއްވާ އެގްޒިބިޝަން ވެސް ހުޅުއްވައިދެއްވައިފައެވެ.\nމި ހަފްލާގައި އިސްކަންދަރު ސްކޫލަށް 30 އަހަރަށްވުރެ ގިނަ ދުވަހު ޚިދުމަތް ކުރައްވާފައިވާ ފަރާތްތަކަށް އެސްކޫލުން ދިން ހަނދާނީ ފިލާ އެފަރާތްތަކާ ހަވާލުކޮށްދެއްވީ ރައީސުލްޖުމްހޫރިއްޔާއެވެ.\nމިއަދު ކުރިއަށްދިޔަ މި ރަސްމިއްޔާތުގައި އިސްކަންދަރު ސްކޫލްގެ ދަރިވަރުން ތިމާވެއްޓަށް އަހުލުވެރިކުރުވުމަށްޓަކައި ހިންގޭ ޙަރަކާތްތަކުގެ ތެރެއިން ދަރިވަރުން ފެންބުއިމަށް ބޭނުންކުރާ ތިމާވެއްޓާ ރަށްޓެހި ފުޅި، ޙަވާލުކުރުންވެސް ވަނީ އިފްތިތާޙްކޮށްފައެވެ.\nމި ރަސްމިއްޔާތުގައި ރައީސުލްޖުމްހޫރިއްޔާ ވަނީ އިސްކަންދަރު ސްކޫލުގެ ”އީ ލައިބްރަރީ“ ބައްލަވާލެއްވުމަށްފަހު އެ ސްކޫލުގެ މެހެމާނުން ސޮއިކުރައްވާ ފޮތުގައި ސޮއިކުރައްވައިފައެވެ.


Ronaldo 100 goal hama kuri match gai United balikoh Arsenal gadha4akah - One Online\nއާސެނަލްގެ ތިންވަނަ ގޯލަށްފަހު ޒަކާ އުފާފާޅުކުރަނީ --- ފޮޓޯ/ އާސެނަލް ޓްވިޓާ\nރޮނާލްޑޯ 100 ގޯލު ހަމަކުރި މެޗުގައި ޔުނައިޓެޑް ބަލިކޮށް އާސެނަލް ގަދަ ހަތަރަކަށް\nއިނގިރޭސި ޕްރިމިއާ ލީގުގައި މިރޭ ކުޅުނު މެޗުގައި އާސެނަލްއިން 3-1 އިން މެންޗެސްޓާ ޔުނައިޓެޑް ބަލިކޮށްފިއެވެ.\nއެމިރޭޓްސް ދަނޑުގައި މިއަދު ކުޅުނު މެޗު ފެނިގެން ދިޔައީ ފޯރިގަދަ ކޮށެވެ. ޝައުގުވެރި ކުރުވަނިވި މެޗަށް ދެޓީމުވެސް ނުކުތީ ގަދަ ހަތަރެއްގެ އުންމީދެއް ހޯދުމަށެވެ. އާސެނަލްއިން ނުކުތީ ނިމިދިޔަ ހަފުތާ ތެރޭގައި ޗެލްސީ ބަލިކޮށް، އެ ރޫހު ދެމެހެއްޓުމަށެވެ. އަނެއްކޮޅުން ޔުނައިޓެޑް ނުކުތީ މިދިޔަ ހަފުތާ ތެރޭ ލިވަޕޫލް އަތުން 4-0 އިން ބަލިވި ބަލިވުން ހަނދާން ނައްތައިލުމަށެވެ.\nމިރޭގެ މެޗަށް ޔުނައިޓެޑްގެ ތަރި ކްރިސްޓިއާނޯ ރޮނާލްޑޯ ނުކުމެފައިވެއެވެ. ރޮނާލްޑޯ މިރޭގެ މެޗުގެ ފުރަތަމަ 11 އަށް ނުކުމެފައި ވަނީ އާއިލާއަށް ވަގުތު ދިނުމަށްފަހުއެވެ. މިދިޔަ ހަފުތާގެ މެޗުގައި ރޮނާލްޑޯ ކުޅެފައި ނުވަނީ އޭނާގެ ލޯބިވެރިޔާއަށް ލިބުނު އެއް މާބަނޑު ދެކުދިންގެ ތެރެއިން އެއް ކުއްޖަކު މަރުވުމުގެ ސަބަބުން އެކަމުގެ ހިތާމައިގައެވެ.\nމެޗުގެ ކުރީކޮޅުގައި ޔުނައިޓެޑްގެ ފްރާންސް ޑިފެންޑަރު ރަފޭލް ވަރާން އަތުން ހެދުނު ގޯހަކުން އާސެނަލްއިން ލީޑު ނެގިއެވެ. އާސެނަލްއަށް ލީޑު ނަގައިދިނީ ނޫނޯ ޓަވަރޭޒްއެވެ. އެ ގޯލަށްފަހުވެސް އާސެނަލްއިން ރަނގަޅަށް އެޓޭކް ދެމެހެއްޓިއެވެ. މާޓިން އޮޑެގާޑާއި އެޑްވާޑް އެންކެއިޓާގެ ހަމަލާތައް ޔުނައިޓެޑްގެ ގޯލްކީޕަރު ޑޭވިޑް ޑެހެއާ މަތަކޮށް ބޭރުކޮށްލި އިރު، އާސެނަލްއިން ލީޑު ފުޅާކުރީ ޕެނަލްޓީއެއް ގައެވެ.\nއެލެކްސް ޓެލާސް އޭރިއާ ތެރެއިން އާސެނަލްގެ ބުކަޔޯ ސަކާއަށް ކުރި ފައުލްގެ ސަބަބުން ދިން ޕެނަލްޓީ ގޯލަށް ވައްދާލީވެސް ސަކާއެވެ.\nޔުނައިޓެޑުން އޭގެ ދެ މިނެޓް ފަހުން ގޯލެއް ޖެހިއެވެ. ނެމެންޖާ މަޓިޗް އޭރިއާ ތެރެއަށް ހުރަސް ކޮށްލި ގޯލު ރޮނާލްޑޯ ޖެހި އިރު، އޭނާގެ އެ ގޯލަކީ ޕްރިމިއާ ލީގުގައި އޭނާ ޖެހި 100 ވަނަ ގޯލެވެ. ރޮނާލްޑޯ މިއަދުގެ މެޗުގައި ޖެހި ގޯލަށްފަހު އޭނާ އުފާފާޅުކުރީ މަރުވި ދަރިފުޅަށް ގޯލު ހާއްސަކޮށްގެންނެވެ.\nމެޗުގެ ފަހު ހާފަށް ނުކުމެ ޔުނައިޓެޑުން ކުޅުން ރަނގަޅުކޮށް، ހަމަލާތައް އިތުރުވެސް ކުރިއެވެ. ޑިއޭގޯ ޑަލޮޓްގެ ދެ ހަމަލާއެއް ފެނިގެން ދިޔަ އިރު، އޭނާގެ ދެ ހަމަލާއެއްވެސް އަމާޒުވެފައިވަނީ ގޯލުގެ ދަނޑިއަށެވެ. އަދި ޔުނައިޓެޑަށް ވަނީ ނަތީޖާ ހަމަހަމަ ކުރަން ރަނުގެ ފުރުސަތެއްވެސް ލިބި ބޭކާރު ވެފައެވެ. ޔުނައިޓެޑަށް ލިބުނު ޕެނަލްޓީއެއްގައި ބްރޫނޯ ފެނާންޑޭޒް ފޮނުވާލި ބޯޅަ ބޭރަށް ދިޔައީ ދަނޑީގައި ޖެހިފައެވެ.\nއެ ޕެނަލްޓީ ނާކާމިޔާބުވެ، މާ ގިނައިރެއް ނުވަނީސް އާސެނަލްއިން މެޗުގެ ތިން ޕޮއިންޓް ޔަގީންކުރީ ގްރަނިޓް ޒަކާ ދުރުން ޖެހި ހިތްގައިމު ގޯލާ އެކުއެވެ.\nއާސެނަލް މިވަގުތު ލީގު ތާވަލުގެ ހަތަރު ވަނައިގައި އޮތީ 33 މެޗުން 60 ޕޮއިންޓް ހޯދައިގެންނެވެ. ޓޮޓެންހަމް ފަސްވަނައިގައި އޮތް އިރު، އެޓީމަށް 32 މެޗުން ލިބިފައި ވަނީ 57 ޕޮއިންޓެވެ. ޔުނައިޓެޑް ހަވަނައިގައި އޮތީ 34 މެޗުން 54 ޕޮއިންޓާ އެކުގައެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ޔުނައިޓެޑް ކްރިސްޓިއާނޯ ރޮނާލްޑޯ ފުޓްބޯޅަ އާސެނަލް


ފެކަލްޓީން ކެމްޕަސްގައި ހިންގާ ކޯސްތައް، ކޯސް ކޯޑިނޭޓަރުގެ އިރުޝާދުގެ މަތިން ރާވައި ހިންގުމާއި، ފެކަލްޓީ ތަމްސީލްކުރުން.\nމިނޫންވެސް މަޤާމާ ގުޅޭގޮތުން ފެކަލްޓީން ހަވާލުކުރާ ކަންތައްތައް ކުރުން.\nއިންޓަރ ވިޔުކުރެވޭނީ، އިޢުލާނުގައި ބަޔާންކޮށްފައިވާ މަޤާމަށް ޝަރުޠުހަމަވާ ކެންޑިޑޭޓުންގެ ތެރެއިން ޝޯޓްލިސްޓްކުރެވޭ ފަރާތްތަކާ އެކަންޏެވެ.\nމި މަޤާމަށް ހޮވާ ކެންޑިޑޭޓަކީ އަރަބި މީޑިއަމުން ފުރަތަމަ ޑިގްރީ ހާސިލުކޮށްފައިވާ ކެންޑިޑޭޓަކަށް ވާންވާނެއެވެ.\nމަޢުލުމާތު ސާފުކުރުމަށް ގުޅާނީ 3345409 ނަންބަރު ފޯނާއެވެ.


Guest House thakuge fenaai karantu bill thah6mahah bahaalaigen dhekkey gothah hamajahssaifi - One Online\nކ. ހިންމަފުށި --- ފޮޓޯ/ ގެސްޓް ހައުސްއޮފް މޯލްޑިވްސް\nގެސްޓްހައުސްތަކުގެ ފެނާއި ކަރަންޓް ބިލުތައް ހަމަހަށް ބަހާލައިގެން ދެއްކޭ ގޮތަށް ހަމަޖައްސައިފި\nގެސްޓްހައުސްތަކުގެ ފެން ބިލް ތަކާއި ކަރަންޓް ބިލުތަކަށް ދައްކަން ޖެހޭ ފައިސާ ހަ މަސްދުވަހަށް ބަހާލައިގެން ދެއްކޭގޮތަށް ހަމަޖައްސައިފިއެވެ.\nމިގޮތަށް ހަމަޖައްސާފައިވަނީ، ވަނީ ކޮވިޑް 19 އާ ގުޅިގެން ގިނަ ދުވަސް ތަކަކަށް ގެސްޓްހައުސްތައް ބަންދުވެފައި ހުރުމުގެ ސަބަބުން ކުރިމަތިި ވި މާލީ ދަތިކަމާހުރެ ގެސްޓްހައުސްތައް ހުޅުވުމަށް ބޮޑެތި ގޮންޖެހުންތަކެއް ކުރިމަތި ވި މައްސަލައިގައި، ލުއިތަކެއް ހޯދުމަށް ގެސްޓުހައުސްތަކުން، ގެސްޓުހައުސް އެސޯސިއޭޝަނަށް ހުށަހެޅުމުން އެ އެސޯސިއޭޝަނުން ކަމާބެހޭ ފަރާތްތަކާ ވާހަކަ ދެއްކުމުންނެވެ.\nއެ އެސޯސިއޭޝަން ގެސްޓުހައުސްތަކަށް ފޮނުވި ސާކިއުލާއެއްގައި ބުނެފައިވަނީ، ގެސްޓުހައުސްތަކުގެ ކަންބޮޑުވުންތަކާ ގުޅިގެން، ޓޫރިޒަމް މިނިސްޓްރީ މެދުވެރިކޮށް، ކަމާބެހޭ ފަރާތްތަކާ ކުރި މަޝްވަރާތަކުން، މިދިޔަ ޑިސެމްބަރުމަހުން ފެށިގެން މިއަހަރުގެ ޖުލައިމަހާ ހަމަޔަށް ނުދެއްކި ހުރި ބިލްތައް މިއަހަރުގެ ނޮވެމްބަރުމަހުން ފެށިގެން6މަސްދުވަހަށް ނިޔަލަށް ބަހާލައިގެން ދެއްކޭ ގޮތަށް ހަމަޖެހިފައިވާ ކަމަށެވެ.\nމި ކަމަކީ، ސްޓެލްކޯ އާއި ފެނަކަ އާއި އެމްޑަބްލިއުއެސްސީގެ އެހީތެރިކަމާއިއެކު ލިބުނު ވަރަށް ބޮޑު ލުޔެއްކަމަށްވެސް ބުނެފައި ވެއެވެ.\nއެހެންކަމުން އެ ކުންފުނިތަކާ ގުޅައިގެން، ކަނޑައެޅިފައިވާ މުއްދަތުގައި ފެންބިލުތަކާއި ކަރަންޓް ބިލުތަކަށް، ފައިސާދައްކާނެ ގޮތަކާމެދު ވާހަކަ ދެއްކުމަށް އެދޭ ކަމަށްވެސް އެސޯސިއޭޝަނުން ބުނެފައި ވެއެވެ.\nކޮވިޑް 19 އަށްފަހު ފަތުރުވެރިންނަށް ރާއްޖޭގެ ބޯޑަރު ހުޅުވާއިލީ މިމަހުގެ 15 ގައެވެ.\nއެއާއެކު މާލޭ ސަރަހައްދުގެ ހޮޓާތަކާއި ގެސްޓު ހައުސްތައް ވަނީ ޓްރާންސިޓް ހޮޓާތަކުގެ ގޮތުގައި ބޭނުން ކުރަން ފަށައިފައެވެ. ނަމަވެސް ކޮވިޑަށްފަހު ގެސްޓްހައުސްތައް ހުޅުވައިލަން ނިންމައިފައި ވަނީ އަންނަ އޯގަސްޓް މަހުއެވެ.\nގުޅޭ ޓެގު އެމްޑަބްލިއުއެސްސީ ޓުއަރިޒަމް ފެނަކަ ކޯޕަރޭޝަން ސްޓެލްކޯ ގެސްޓްހައުސް އެސޯސިއޭޝަން ކޮވިޑް 19 ގެސްޓްހައުސް\nރިސޯޓުތަކަށް "އަންޑަކަވާ ފަތުރުވެރިން" ފޮނުވަނީ\nއަލުން ހުޅުވަން ހުއްދަ ދިން ގެސްޓް ހައުސްތަކުގެ އަދަދު 70 އިން މައްޗަށް\nރަށު ފަތުރުވެރިކަމަށް ތުލުސްދޫ ހުޅުވާލައިފި\nހުރާ ގެސްޓް ހައުސްއެއްގައި ހުރި ފަތުރުވެރިޔަކު ކޮވިޑަށް ޕޮޒިޓިވް ވެއްޖެ